ФЕЙЗУДИН НАГЪИЕВ

**садвал Рик1еваз**

**Махачкала – 2003**

**Н-16**

**ББК. 83.3(2Рос – Лез).**

**УДК 94(470,67)**

**Нагъиев Ф.Р. Садвал рик1еваз (С идеей единства в душе). –**

**Махачкала: ООО «Деловой мир», 2003. – 120с.**

***Ктабда лезги халкьдин т1ал алай бязи месэлайрикай кхьенвай макъалаяр гьатнава. Кирамди лезгийрин културадикай, тарихдикай, кьве патал пайнавай халкь садхъувун паталди рекьерикай вичин фикирар лугьузва. Гьар йисара кхьенвай и макъалайра бязи фикирар тикрар жезват1ани, иллаки гьа тикрар хьуни вичини а месэлайрин важиблувал къалурзава.***

***Ктаб акъудиз куьмек гайи мерд дуст ва руьгьдин стха Вакъиф Пашаевич Керимоваз кирамди рик1ин сидкьидай сагърай лугьузва.***

© **Нагиев Ф.Р. Махачкала, 2003.**

**Лезги халкьдивай зи т1алабун**

Зи играми лезги халкь! Къадим девирра жуван барка алай т1вар тур, Кьавкьаз дагъдизни Каспи гьуьлуьз т1варар гайи зурба халкь! Пуд агъзур йисара «Шарвили» эпос хвейи камаллу халкь! Алпан гьукуматдин иеси хьайи машгьур халкь! За вавай, жуван хайи халкьдивай – бубайривайни дидейривай, рухвайривайни рушаривай, вахаривайни стхайривай ийидай т1алабун ава. Гьар са халкьдиз вичин миллет санал агуддай несигьатар ава. Чахъ, лезгийрихъни, руьгьдин жавагьирар – бубайрин весияр, несигьатар, мисалар, манияр, руьгь хкаждай макьамар, кьисаяр, махар, эпосар гзаф ава. Ибур вири агудна, ибурукай виридакай хийир къачуна, зазни жуван гафар вал агакьариз к1анзава, зи халкь!

Лезгияр! Куьн квев агата, куьн квез к1ан хьухь. Сада садаз куьмек ая. Гьатта квев мидяй тир жуванбурузни. Вучиз лагьайт1а, чал виридал лезги лугьудай т1вар ала. Чи къуват – чи сихвал, садвал я. Чун чаз багьа хьайила, чак са душмандинни т1ем акатдач! Анжах чи агатуни агъзур йисара чун саламатдаказ хвена. Чал вегьей бязи чапхунчи гьукуматар к1ватна терг хьана: ассирийвиярни миддяйвияр, киммерийвиярни скифар, сарматарни грекар-византияр, гъуннарни, хазарарни мугъулар… Эхь, анжах чи сихвал, агатун себеб яз, чун Вахтунал, Девиррал ва кьил-тум авачир кьван душманрин винел гъалиб хьана, къецин йикъаз атана. Чи бубайрин вик1егьвал себеб яз, чун Къавкъазда виридалайни къацу, виридалайни бегьерлу, виридалайни берекатлу авадан чилерал яшамиш жезва. Неинки и чилер хуьн, гьатта чи милли накьвар ахгуд хъувун – им бубайрин руьгьдин вилик чи жавабдар везифа я.

Гьар са йукъуз, гьар гьина хьайит1ани, чун къуьн-къуьневаз хьун герек я. Ша чна рехне чинал, тариф кьулухъай ийин. Къуй чахъ гьар са рекьяй жуван устадар жен: арифарни алимар, лежберарни фялеяр, пагьливанарни зарафатчияр, гьатта терс фидаинарни хуррам арасар! Амма, герек, чна вирида жуван рик1ера халкьдин барка алай кьегьал рухваяр – Шарвилини Къванцигада, Шаргирни Ваче, Гьажи Давудни Ярагъ Мегьамед, чи багъри пак маканар, Лезги чилин пак яржар тир Алпанвац1-Кьуланвац1, Самурдин там, къадим к1елеяр, хуьрерни шегьерар, Шагь ва Шалбуз дагълар гьамишанда лап кьакьан яз, лап багьа яз хуьн. Чи чилин, чи халкьдин и эменнияр виридалайни багьа ирс яз, эсилрин пак веси яз хуьн ва чи несилрив агакьарун чи уьмуьрдин кьилин буржи хьун лазим я. Рик1ел хуьх: лезгивал чи виридалайни багьа ва кьет1ен лишан я. Акьалтзавай несил чалай акьуллу, чалай варлу, чалай вик1егь, чалай бахтлу хьун паталди, чна веледрин рекьиз бубайрилай чал агакьайдалай са шумуд гъилера гзаф серф авун герек я.

Дегьзаманрилай инихъди лезгийрихъ ихьтин адет авай: кьейи кас ада к1ват1ай вири мал-девлетни галаз кучуддай. И ч1уру адет себеб яз, чи миллетдин бейнидик девлет к1ват1дай хесет акатнач, гьавиляй чахъ, веледриз ирс яз тадай, девлетарни хьанач. Эхиримжи са шумуд виш йисара чи халкьдин арада веледар вердишаруна дувул кьунвай са бязи несигьатрини – *«кук1ун-чухуник хкуькьмир», «къуватдин хура акъвазмир», «лезги намусдилай са къалиян тембек хъсан я», «чара авачирла, вак1азни буба лагь»* – чакай чи эсилдиз хас тир душманриз зур ва гьайбат къалурунин лезгивал къвез-къвез хкудна.

Лезги халкьди вичин тарихда са шумуд дин кьабулна ва дегишна: гзаф гъуцарин (Ракъинин, Манан, Ваалан, Менан-Вацран, Алпандин ва маса), хашпара, ислам динар. Амма, гзаф динар дегишнат1ани, халкь терг хьанач. Белки, нубат атай береда зурба къуватдин вилик дин дегишуни халкь михьиз квахьуникай хвена. Гьак1 хьайила, сифте чкадал жуван ч1ал, хайи чил, халкьдин кьисмет хьун лазим я, ахпани – дин. Яъни, дин вични, тарих, эдеб, ч1ал хьиз, халкьдин милливал хуьдай са алатдиз элкъуьн лазим я. Са бязи къуватри (месела, туьрк тайифайри), мецел дин алаз, чал чпин милли интересар илит1на. Гьатта динни абуру лезгийрикай туьркер авун паталди ишлемишзава. Гьавиляй чун диндив, анжах жуван милли интересар фикирда кьуна, эгеч1ун лазим я.

Чак мад ихьтин са ч1уру хесетни ква: чара фикир (идея) чна жуванди хьиз кьабулзава. Гьатта а фикир миллетдин хийирдиз аксиди ят1ани. И карди гзаф девирра чи миллетдиз пара зиян гана ва гунни ийизва.

Чи рик1ер, чи сирер патанбуруз гиртдан ачух я. Чна акатай низ хьайит1ани жуван рик1ин сир ахъайзава. Чна жуванбур кваз кьазвач, патанбур виниз акъудиз, абурун вилик жуванбур к1удзава, маса гузва. Чаз сада садал пехилвал авун хас я. Чахъ садвал авач. Чна гьарда вичикай са хан ийида, масад саймишдач. И хесетар чна кьет1идаказ арадай акъуд тавурт1а, чи мллетдин руьгь зайиф жеда.

Са кьадар мумкинвилер авай гьуьрметлу жуванбур, куьн авай чкайриз лезгияр к1ват1а, абуруз пешеяр чира, абур к1валахдалди таъминара, сада садаз куьмекар це, кесибдиз, дарда авайдаз гъил яргъи ая. Абур вилик фидай, виниз хкаж жедай мумкинвилер, рекьер жагъура. Абурун къайгъуйрик къуьн кутур. Гъвеч1и къуллугъдаллайбуруни, жемятдини ч1ехи къуллугъдал алай жуванбур, халкьдин баркаллу рухваяр вири такьатралди хвена к1анда. Жуванди анжах жува гатан, чарадав гатаз титан! Чи милли макьсадар кьиле тухунин рекье вужар чи парт1ар ят1а, вужар чи мидяяр ят1а, к1евелай чир жен.

Гьам лефпатай, гьам кефпатай виликдай чпи чи бубайрихъ галаз къати женгер тухвай тайифайрин гьалкъада ава чун. Эгер чун абурулай вик1егь, камаллу, фагьумлу, къастлу тахьайт1а, чалай чи чил, чи ч1ал, чи миллет хуьз алакьдач. Тахьайт1а чи чилерал чун – фялеяр, абурни иесияр жеда.

Къадим девиррилай инихъди, чи, алпанвийрин, к1алубар, рангар, къилихар дегиш хьана. Чак ягъийрин ивияр акахьнава: иранрин, арабрин, туьркерин ва мсб. Гьелбетда, миллетдик чара ивияр акахьун медицинади халкьдин сагъвал паталди, акьул, къанажагъ паталди хъсан яз гьисабзава. Гьавиляй чна чи рухвайриз маса миллетрин гуьзел сагълам рушар гъайит1а, пис жедач. Амма къуй а сусари чи ч1ал, чи ацукьун-къарагъун, чи адетар чиррай ва абурал амал авурай. Герек, абуру хайи веледар – чи несил халис лезгивиле аваз вердишарин.

Лезги ч1ал, лезги тарих, лезги култура хуьн – им чна гьар сада вичин пак ва виридалайни зурба везифа яз гьисабна к1анда. Ша чна дидедч1алаз лайих фикир гун. Дидедч1ал хуьн. Чун чахъ галаз лезгидалди рахан! Ша чна жуван к1вал лезги културадинни ч1алан алемдиз элкъуьрин, лезги манийриз, макьамриз яб гун, лезги кьуьлер чирин. Кьуьл – миллетдин къилих, мани миллетдин руьгь я лугьуда. Чахъ 300–лай артух халкьдин кьуьлерин ва манийрин авазар ава. Гьар са лезгидиз устаддаказ туьнт лезги кьуьл чир хьун, жуван халкьдин макьамар, манияр чир хьун чарасуз я.

Мадни, гьар са лезгидиз, вичин халкьдин алай девиррин тарихдихъ, културадихъ галаз санал, алай девирдинбурни, жуван зурба ватанэгьлияр чир хьун герек я: чпин пешейрин зурба устадар, алимар, зарияр, художникар, композиторар, манидарар, спортсменар...

Чна, лезгийри, маса чкайра шегьерар кутуна, амма чун анрай чукурна. Ша чна жуван чилиз къуллугъ ийин. Ша чна жуван чил цуьк акъуднавай багълариз, гуьзел ва авадан хуьреризни шегьерриз элкъуьрин.

Герек, чна чи къадим сенятар к1вачел ахкьалдарин: хъенч1ин къапар, чуьнгуьрар, к1арас т1урар, гамар, кьаличаяр, гебеяр, чатухъанри гатазвай яракьар, заргаррин гъилин имаратар…

Герек, гьар са хуьре клуб, мектеб, спортзал, стадион, баня, телефон, хъсан уьлчуь рекьер жен. Герек, чи хуьрера ичкибазар ва анашачияр тежен. Чи мидяйри ужуз эрекьдалдини анашадалди чи акьалтзавай несилдин тум хкудзава. Чакай пилеяр хьайила, абуруз чи чилер кьаз регьят жеда. Чпелай кар алакьзавай ксари и кардал бажитвална к1анда.

Къуй лезгияр вири дуьнйадиз чк1урай. Къуй абуру гьар са пип1е чпиз девлетар къазанмишрай. Гьар са лезгиди чирвилер къачу. Анжах къачур чирвилерикай уьмуьрда хийир къачуз алакь. Дуьнйадин лап вилик квай илим, лап вилик квай култура, илимдин ва техникадин агалкьунар кьабула. Амма анжах са девлетривай, анжах са чирвилеривай лезги миллет сагъдиз хуьз жедач. Лезгивал хуьн паталди чна дуьнйадин гьар са пип1е Лезгистан туьк1уьрна к1анда: эвелни эвел жуван жуван рик1е, жуван к1вале… Герек, чаз гзаф ч1алар чир хьурай, амма жуван ч1ал рик1елай алуддай бедбахтвал чаз такурай! Герек, дуьнйадин гьар са пип1е, гьар са к1вале лезги дагъларин шикилар жен. Герек, гьар са лезгидин рик1е гьамиша ихьтин пак дуьа жен: *«Гьина зун хьайит1ани, зун лезги я. Захъ жуван халкь ава, захъ жуван чил ава. Къе зи халкьни, зи чилни кьве патал пай хьанва. Гьар са йукъуз, гьар са макъамда зи халкь, зи чил агудун паталди за жувалай алакьдай гьар са кар кьилиз акъудда. За жуван ч1ал хуьда. За жуван адетар хуьда. Гьина аваз хьайит1ани, гьар са чкада за лезгияр к1ват1да, абуруз жувалай алакьдай куьмекар гуда. Зи халкь садхьана аквадалди, зи рик1 шад жедач! Сагърай лезги халкь! Амин!»*

Эгер са шумуд виш агъзур касди гьар экуьнахъ ва гьар ксудайла ихьтин дуьа авурт1а, чи фикирар сад жеда, чи сирлу ва пак мурадар фад кьилиз акъатда.

Девирар, миллетар, гьукуматар к1ватна, к1ватзава ва к1ватни хъийида. Чи кьилин везифа чи ч1ал, чи чил хуьн я. Гьак1 хьайила чи халкьни сагъ яз амукьда. Чна чи вилик гьамиша рик1ин зурба экуь мурад квайди гьич садрани рик1елай алуд тийин: лезги халкь садхъувун, лезги гьукуматдин дарамат эцигун. Къуй гьа и макьсадди чак руьгь кутурай, чи кардик гужлу лувар кутурай. Къуй лезгийри сажда авур вири гъуцари и карда чаз куьмек авурай!

Амин!

1992.

**лезги халкьдин «Садвал» гьерекатдин Пак везифа**

(«Садвал» гьерекат тешкилзавай съезддал авур доклад)

Къе уьлкведа къизгъиндаказ жуьрба-жуьре дегишвилер кьиле физва. Са гзаф халкьари чпин т1азвай ва кузвай месэлаяр къарагъарзава. Чеб халкь хьиз тарихда амукьун паталди, чпин пакадин йугъ хъсанарун паталди серенжемар жагъурзава.

Чаз аквазва хьи, гьикьван хъсан верц1и гафар чаз ван жезват1ани, къвердавай чи яшайиш, дуланажагъ мадни залан жезва.

Виридахъ хьиз чахъ лезгийрихъни жуван т1ал-квал, жуван татугайвилер ава. Амма и татугайвилерин кьил кьадай, чаз са чара аквадай я са къуват, я са тешкилат санани чахъ авач: я хуьрера-районра, я меркезра, я гьукуматдин идарайра. Гьам экономикадин, гьам яшайишдин хилерай чахъ авай къайгъуйрикай гьич халкьдин са депутатдин мецелайни чаз ван хьанач.

Акси яз чи халкьдин бязи векилри чаз, куьмекдин чкадал, манийвал гузва. Месела: алатай (1989) йисан 15-декабрдиз Верховный Советдин милли месэлайриз талукь тир Комиссиядал Магьачкъалада Лезги културадин макан тешкилунин патахъай чи арзадиз килигна. Гьанал Комиссиядин кьил Абилов Абуталиб Абиловича Лезги културадин макан туьк1уьруниз лазимвал авач лагьана. Адан фикирдалди, ихьтин к1ват1ал чаз тешкилайт1а, амайбурузни к1ан жеда ва и карди миллетрин арада мидявилер арадал гъида.

Гьелбетда, ихьтин гафар тарихдин рекьяй профессордин мецел хьун, гьич тахьайт1а, тажуб жедай кар я. Вични къе Урусатдин гьукуматди вичи културадин центрияр, гьатта политически партияр тешкилдай ихтиярарни ганвай ч1авуз. Эгер чи халкьди гьакъикъатдаказ вичин хийир чидай, т1ал-квал чидай лайихлу ксар гьам чи депутатар яз, гьам гьукуматдин идарайра чпин къайгъударвал ийиз алакьдай векилар яз хкягъ тавурт1а, чи патахъай гаф лугьудай кас генани жедач.

Анжах гьавиляй, гьуьрметлу ватанэгьлияр, кар-кеспи авачирвиляй ваъ, чун къе инал к1ват1 хьанва. Къе чаз и съезддал халкьдин къайгъударвал ийиз алакьдай са къуват тешкилиз к1анзава. Ихьтин къуват «Садвал» т1вар алаз чна фадлай гьеле 80 - йисара туьк1уьрнай. И тешкилатдин са бязи к1валахрикай квез хабарни авачиз туш. Т1варни гзафбуруз хуш я. Регистраци ийидайла чаз къенин протокол герек жедайвиляй, и к1ват1хьуниз чна тешкиллу (учредительный) собрани лугьузва. Чи вилик ихьтин месэла акъвазнава: лезги халкьдин гьерекат «Садвал» гегьенш авун, къуватлу авун, халкьдин арада адан гьуьрмет хкажун, ахпани ам регистраци авун. Эгер эгер куьнени и кардиз куьмек гайит1а, чахъ кьве патал пайнавай лезги халкьдин месэлаяр гьялун патал майдандиз экъеч1из алакьдай къуват жеда.

Вуч я чи мурад-метлеб?

Чи халкь Къавкъазда вичихъ лап дегь заманайрилай къвезвай кьет1ен милли култура, къадим тарих авай, жуван бубайрин чилерал са шумуд агъзур йисара яшамиш жезвай чкадин халкь я. Тарихда чна садан чилеризни темягь авунач, садан чилерни чапхуннач. Чи чилерал са шумуд жуьредин къузгъунар атана. Амма садавайни чи миллетдикай руьхъ ийиз, чи азадвал к1ани руьгь муьт1уьгъариз, ч1ал ва култура тамамдаказ терг ийиз хьанач. Чи бубайрилай чи руьгьдин девлетдин, чи баркаван чилин, чи ч1алан са т1имил хьайит1ани к1усар, патар, терефар хуьз алакьна. И карди чи бубайрин къуватдин, лезги руьгьдин зурдин шагьидвал ийизва. Тарихда лезгийрин т1вар дамах ийиз жедай тегьерда гьатнава.

Амма къе ихьтин къадим култура авай халкь, бубайрилай ирс яз атай девлетлу чил авай халкь, жуван чилел халис иесияр хьиз ваъ, чпикай иеси куьлягь хьанвай мугьманар хьиз хьун, чи кефиник хк1адай, чи намусдивай кьабул тежедай кар я. Урусрин камалэгьли Петр Чаадаева ик1 лагьанай: «Эхир пуч хьана хьи а халкьдин, эгер лук1вал авуни адан намусда эцягъзавачт1а. Ахьтин халкь гьа лук1вал авун патал халкьнавайди я». Амма чун садрани лук1ар хьанач. А лук1вилин къилихни халис лезги къилихдихъ галаз кьадач. И карди чи халкь хвена ва хуьда.

Паталай атана са масада чи къайгъу ч1угвадач, я адаз гьакъикъатда чи къайгъу чинни айидач. Гьавиляй чахъ чи кьве патал пайнавай лезги халкь, гьам Азербажанда, гьам Дагъустанда (гьелелиг чпин чилин халис иесияр тушир чи халкь) ва гьар пата чк1анвай чи халкь, сад хъийидай, ахгуд хъийидай эрзиман-мурад ава. Гьелбетда хьи, и кардалди, чи и михьи ниятдалди гьич са къунши халкьдизни, я ст1у аксивал, я к1ус мидявал авун чи фикирдани авач. Чи арада, чи чилел яшамиш жезвай вири миллетризни чна чахъ галаз барабар вири ихтиярар хиве кьазва.

Виридалай и дуьнйадал багьа зат1, ширин зат1 азадвал я. Азад яз хьайила баят фахъни дад жеда. Азадвилихъди ялвар авуни миллет сагъдаказ хуьзва.

Къецин девирда, базардин мадаратдал (рыночный экономикадал) эляч1завай вахтунда, чи азадвилиз мадни кьец1 гун мумкин я. Дагъустандин амай халкьарихъ гекъигайла лезгийрихъ акьван пул авач. Белки, гележегда абур пайда жен. Амма къе чун усал гьалдиз атанва. Мумкин я, чи хуьрериз патарилай пара иштягь авай арендаторар, нахаяр къведа. Чи майишатрин хилер гьабуру маса къачуда, чи чилин малдал гьабур девлетлу жеда. Чи хаммал дуьнйадин а кьилиз тухуда, гьатта хуьревайдаз са емиш жагъидач.

Къвез-къвез чи чилерал патанбур ацукьзава. Амма йугъ-къандивай еке жезвай чи хуьрерин жемятдиз къе чилер бес жезвач. Чи чилин, т1ебиатдин девлетрин (чи йатаринни булахрин, Самур вац1ун, Къизил-Дередин), къайгъуяр чи халкьдин вилик къвердавай мадни хцидаказ акъвазда. Аквазва чаз исятда виринрай патанбур чкурзавайди. Эгер чна чи чилерин аявал къе тавурт1а, чи сергьятар къанундалди къе тестикьар тавурт1а, низ чида пака чи веледрин кьисмет гьихьтинди жедат1а. Анжах къе, и месэлаяр гьукуматди къарагъарнавай вядеда, чна т1ал алаяр месэлаяр дуьздаказ майдандиз акъуд тавурт1а, пака геж жеда.

Гьавиляй ихьтин четин ва хата гьаларни чна чи гъиле кьун лазим я. Къуй чи хаммал чна гьасил ийин, ам чкадалламаз чи халкьдал агакьрай. Къуй чи малди чи халкь девлетлу авурай. Бес чун яргъал хуьрерай Дербендин базардал гьикьван фирай як маса къачуз, ниси къачуз, какаяр къачуз, гьатта серкер, чч1акар, картуфар, келемар, хивец1ар къачузни?! Кьасумхуьрел хкудзавай ниси къачуз Магьачкъаладиз т1а физвайди я?

Чи халкьдихъ жуван республика тахьанмаз, чахъ са ихтиярни жедач; лезги чилерин кьисмет Бакудавай са ни ят1ани, Магьачкъалада авай са ни ят1ани гьялда. Герек чахъни, кьадар миллионни зуралай т1имил тушир лезги халкьдихъни, Ц1ийи хъувунвай Урусатдин федерацидин сергьятра аваз, вири лезги халкьди сес гуналди, Кьуланвац1ун кьве падни – чи бубайрин чилер – агудна, жуван ватан хьурай. И кар гьар са лезгидал агакьарун, гьар сад дуьз гъавурда тун чи пак везифа я.

Сагърай садтир Лезги халкь!

14.07.1990.

**ВИЛИК БАРМАК ЭЦИГНА АВУР ФИКИРАР**

Ватан хатадик акатайла, миллет четинвиле гьатайла, гьим вуж ят1а чир жеда. Нин рик1 гьакъикъатда миллетдихъ кузват1а, низ халкьдин пакад йикъан кьисметди секинвал гузвачт1а ва я ни гьак1ан адетдин гафар-ч1алар лугьуз чпин вердиш рехъ гьалзават1а, ни вичин халкь гьатнавай дарвилерикайни кваз хсуси менфят къачуз алахънават1а…

Миллетдин кьисметарни, адан хушбахтвилин рекьерни гьардаз вичин жуьреда аквада. Гьар сада анжах са вич халкьдин т1ал аквазвай лукьмандай, т1алдиз куьмек ийиз жедай жерягьдай кьада. Амма низ чир хьуй, гьим къе гьахъ я, гьим бат1ул я! Жемятдиз, адетдин зегьметчидиз, и крарай кьил акъудун генани четин акъваззава.

Анжах Вахтуни вири чпин чкайрал эхцигда, гьар садаз, гьар садан кардиз чпиз лайихлу тир къимет гуда: а крари несилрин кьилел я дамах гъида, я лянет.

Заз жуван суьгьбетда алай Вахтуникай, халкьдин къецин ва пакадин гьал-агьвалдикай, миллетдин кьисметрикай ва генани жуваз секинвал тагузвай са бязи месэлайрикай веревирдер ийиз к1анзава.

Къуй жемиятдин гьич са терефни закай бейкеф тахьурай: я сталинистар, я коммунистар, я анархистар, я демократар, я масабур – зи фикирда абур садни пислемиш авун авач. Ибур вири чи халкьдин гьар жуьредин къатар я. Эгер са мурадди кьванни авбур санал агудайт1а, чи халкь гужлу жеда. Я садални за жуван зендер илит1завач. Зун, жуван вилерай аквазвайвал, вакъиайрин шикил гуз алахъзава. Белки, кьве патал пайнавай жуван халкь санал агудунин мурадди кьванни, чун сих ийин!

Куьне садра кьванни фикирна жеди: инсандин яшарин сан квелди гьисабиз жеда? Дидеди хайидалай инихъ тухвай йисаралди? Тахьайт1а касди авур пис ва хъсан краралди? Заз чиз, гьар са касдин яшар адан акьулди, адан къанажагъди кужумай чирвилерилай, марифдилай аслу я. Адамалай инихъди инсаниятди к1ват1ай тежрибадай ада къачур кьадардилай аслу я.

Гьелбетда, виридалай садхьиз инсаниятдин тежрибадикай менфят къачуз алакьдач. Гьавиляй инсанрин йисарин кьадарни гьар жуьре я, йисарин камални. Камалдиз килигайла, садбурун йисарин кьадар инсаниятдин йисариз мукьва я, масадбурун – агъзур йисариз, муькуьбурунни – са шумуд ц1уд йисариз…

СССР т1вар алаз хьайи чи гьукумат 74 йисни бегьем тахьана чк1ана. Чакай са гзафбурун йисарни гьакьван я. Яъни чун и 74 йисан къене агъавал авур идеологиядин няметар хьана. Чи мефт-хиял гьа идеологияди т1ушунна, чурчарна, чи фагьум бейгьуьшдик кутуна, чакай семеяр авуна.

Чна а саягъда, ахьтин зурба ихтибарвилелди ва хушвилелди социализмадин иман, идеяяр кьабулна хьи, чун а кьадар хъанхъуш гафарин ч1алахъ хьана хьи, гьатта къени чун а бейгьуьшдин таъсирдик кума.

Ванер къвезва: «Сталина гьукумат чук1урна». «Ваъ, Брежнева чук1урна». «Ваъ,– лугьузва муькуьбуру,– гьукумат чук1урайбур Горбачеварни Ельцинар я». Чна гьукумат ни чук1урна лугьуз гьуьжетар авуналди, чун гьакъикъатдиз мукьва жедач. Анжах ша чун и месэладиз ихьтин са патахъай килигин: ам вучтин гьукумат я, кьиле вуж хьайит1а гьада к1ани патахъди гваз къекъуьрдай? Я тахьайт1а халкь суьруь, нехир яни, чубанри, нехирбанри гьалай патахъди кьил чилеваз фидай?

Эхь, гьукумат са касдивай чук1уриз жеда лагьана к1евелай агъунвай касди вич я гьайвандин ериндал эцигзава, я амайбур гьайванрай кьазва. Бес вучиз, лугьун чна, я Рейганавай, я Бушавай, я виликан муькуь президентривай Америка чук1уриз алакьнач? Са гаф бес я (Америкадин интересриз акси) Бушай ва я президентдиз мукьва тир муькуь къуллугъчийрай акъатун. Пакад йукъуз абур чпин къуллугърал аламукьдач. Чи виридан рик1ел алама Уотергейтдин вакъиаяр хьайила Никсон президентвиляй гьик1 акъуднайт1а.

Гьич са президентдивайни Америка (гьак1 Франция, гьак1 Англия, гьак1 гьакъикъи демократвилин къанунри агъавал ийизвай уьлквеяр) чук1уриз алакьдач. Вучиз лагьайт1а гьукуматдин дарамат эцигдайла хандак1 дуьз ат1ана, хандак1дин къван жанлуди, мягькемди ягъна. Гьавиляй кьве виш йис идалай вилик кьабулай Америкадин конституцияди къени са гьарфни дегиш тавуна вичин халкьдиз къуллугъзава (уьмуьр вилик фин себеб яз кьабулзавай ихтияррин алаваяр квачиз).

Заз инал капитализмдин уьмуьр хъсан рангаривди ч1агуриз к1анзавач. Капитализмайрихъни бес кьадарда вичиз хас нукьсанар ава. Анжах гьа гьукуматри йис-сандавай а нукьсанар арадай акъудунал, инсандин яшайиш хъсанарунал к1валахзава ва гьа к1валахди нетижаярни гузва.

Капитализм, социализм, коммунизм – вири «измаяр» большевикрин къундармаяр я. Важиблубур «измаяр» ваъ, а гьукуматда инсандиз ихтиярар авани, адаз дарвал тахьана аялар хуьдай рекьер гузвани, ана гафаралди ваъ, гьакъикъатда халис демократвал авани, – ихьтин ва маса месэлаяр я.

Капитализм – им инсаниятдин уьмуьрдин т1ебии рекьел алай са пен я. Адалай кьулухъ, белки, са маса жуьредин къурулуш арадал къведа. Кар т1варц1ел ваъ, адан еридал, ана инсанриз авай ихтияррал, инсанрин агьвалвилел ала. Месела, Голландияда кеспидик квачирбурузни чи мажибрилай кьвед-пудра артух пенсияр гузва, гьакъидиндалай гъейри пулсуз медицина ва илим къачудай рекьер ава лагьайла «Литературадин газетдин» мухбирди вичи интервью къачузвайдаз ик1 лагьанай: «Ак1 хьайила куьн коммунизмада яшамиш жезва ман». Мухбирди кхьизвайвал, адан суьгьбетчидин чин гьасятда серин хьанай ва ада жаваб ганай: «Ваъ, чиди коммунизма туш. Чаз коммунизмайривни капитализмайрив къугъунардай мажал авач. Чиди хушбахтвализ къуллугъзавай инсандин жемият я».

Коммунизмадин ваясуз идеяйрин бейгьуьшдик кумай жанабийривай заз ик1 жузаз к1анзава: де, хъсан, чи гьукумат Горбачева чук1урна. Бес вири дуьнйада авай социализмадин лагер ни чук1урна? Кефердин Кореядани Китайда? Монголиядани Афгъанистанда? Бес Европада? Бес Кубада (гьатта Фидель социализмадин куьгьне дестег яз амат1ани)?

Гьанрани социализм чи гьукуматдин пулуналри, чи сивикай ат1ай такьатралди гужуналдини зуруналди кьунвай. Зур зайиф хьана – абурни чладикай хкатна.

Т1ебиатдик хкуькьун, адан барабарвал ч1урун инсаниятдиз багьаз акъваззава. Октябрдин инкъилабди чун 74 йисан ваъ, японрин бизнесмендин гафаралди, гьамишалугъ яз кьулухъ туна. Накьан лук1виле авай Африкадин колониярни кваз кьилхуьнин рекьяй чалай вилик акатна. Чи бейнида Африка лук1вилин уьлкве я лагьана тунвай, эхир. Танзаниядай тир зи дуст Лори Исайяди, Одессада чна санал к1елдайла, заз чпин к1валерин, чпин ацукьун-къарагъунин, алук1завай алухрин шикилар къалурайла, зун мягьтел хьана амукьнай. Абурухъ гекъигайла, лук1виле кьилхуьзвайбур чун тир. Амма бязибур къени а зурба «зуруналди туьк1уьрай гьукуматдихъ», «чи камал, намус, ягь хьайи КПСС-дихъ» ишелар ийиз ама.

Урусат гьамиша гигантоманиядихъ калтугай гьукумат я. «Урусатдивай дуьнйадин медени гьукуматривай хьиз меденивилелди, дерин тарихдалди, девлетлу медениятдалди дамах ийиз хьанач. Чун уьлкведин медениятдик пай кутур халкьарин жергеда авач. Эгер Одердалдини Кефердин океанралди кьван тир сергьятар чав гвачирт1а, белки, чакай садазни хабарни жедачир», – лагьанай Пушкинан аямчи урусрин философ П.Я.Чаадаева.

Урусатдин пачагьрин рехъ большевикрини неинки давамна, абурун темягьарни иштягьар гена екебур хьана. Абуруз са Урусатда ваъ, вири дуьнйада социализм туьк1уьриз к1ан хьана. «Чна куьгьне дуьнйа чук1урда. Чна ц1ийи дуьнйа туьк1уьрда. Чна дуьнйадик инкъилабдин ц1ай кутада!» – ибур тир балшавикрин лозунгар. Аллагьдиз агъзурбура шукур хьурай – гена а гъараз кьилиз акъат тавурди.

Эцигиз абурувай хьанач; анжах чук1уриз, ц1ай кутаз алакьна: халкьар-миллетар пайи-паярна. Германия, Корея, Афгъанистан, Молдавия, Румыния, лезгияр вам аса халкьар пайи-паярна.

Гьелбетда, коммунистар вири пис ксар я ва хьана лагьайт1а, им гьахъ фикир жедач. Коммунистрик ватандин кьегьал рухваяр, намуслу, халис зегьметкемар гзаф хьана ва ква. Жергедин коммунистрин гъиле вуч авай? Абуру чпин хзандин сивикай ат1уз гайи взносри кьамар гъварар хьтин ч1ехибуруз дачаяр, машинар къачудай, банкара пулар эцигдай мумкинвилер гана. Ахъадаказ татугайвилер негьиз жуьрэт авур ксар коммунистрикай лап т1имил хьана. Керчек гаф лагьайбурун уьмуьрарни кефпатан лагерра телеф хьана. Ихьтин крарни абурун тахсир яз гьисабайт1а жеда.

Революциядин женгера чи халкьдин баркаллу рухвайри чпин чанар эцигна. Абуру чпин хтулар кьванни (яъни къе чун) хъсанвиле, девлетда яшамиш жеда лагьана къаяриз, ц1аяриз таб ганай. Анжах чи бубаяр алцур хьана. Эгер абуруз чпи вуч паталди чанар ганат1а акунайт1а, абур чпин сурарани кваз къудгундай.

Коммунистрин программада пис гафар кхьенвач кьван, лугьуда бязибуру. Квез гьи гьерекатдин ва я партиядин программада пис гафар кхьенваз акуна? Коммунистрин программа Германиядин демократрин (яъни фашистрин) партиядин программадиз лап мукьва я. Анжах фашистрин программада вири дуьнйадин девлетри, вири халкьари тек са дойч миллетдиз къуллугъ авунин фикир авай, коммунистрин программада дойч миллетдин чкадал пролетариат (яъни зегьметкамар) ала. (Амма зегьметкамрин т1вар акъудиз, кар абурун бегьерар фт1инзавай зилийринди хьана).

«Коммунизмани фашизм – ибур са лашунин кьве кьил я», – лагьанай Австриядин психолог духтур Хайдеггера. Чпикай нин гъиле власть хьайит1ани, абур анжах чпин агъавал ийиз, амай гьерекатриз рехъ тагуз алахъда. КПСС-ди агъавал авур девирда партияди вичиз къуллугъ ийидай, вичин рехъ тухудай са жерге илимар, марифатдин хилер, лап ц1ийи тарих (новейшая история), научный коммунизм, марксистско-ленинская философия, научный атеизм (яъни илми аллагьсузвал) – и ва маса хилерай алимар ва пешекарар акьалдарна. «Хъсан парткъуллугъчи» т1вар виридалай виневай т1вар хьана. Ихьтинбур варлудаказ яшамишни хьана. «Хъсан парткъуллугъчи» къе партидин райкомдин садлагьай секретарвиле хьанат1а, пака обкомда эцигунардайбурун къаюмвиле, муькуь йукъуз недай-хъвадай зат1арин министирвиле, ахпани залан санайидин министирвиле ва ик1 гьар хилерин маса къуллугърал хьана. Бес! «Хъсан парткъуллугъчи» партияди гьиниз вач лагьайт1а, гьаниз физ гьазур тир эхир! Лигачева хьиз эвел хуьруьн майишат чук1урна, ахпани идеологиядин марифат.

Урус писател Андрей Платонова кхьейвал, большевикриз халисан алимар, чпин ахлакь ва итимвал маса тагудай, властдилай аслу тушир пешекаррикай гьяз къведачир. Куьз лагьайт1а, кар чидайда, вичиз вичин къимет чидайда, вич-вичихъ агъунвайда садан виликни ялтахвал, гарданк1ирвал ийидачир. Ахьтинбур я дустагъра кт1урна, я жергедин пешекарар яз уьмуьрлух рехъ тагуз кьурурна.

Къуллугърин к1арарай гзафни-гзаф ялтахвилерин, мукьва-кьиливилеринни ришветрин куьмекралди хкаж жез хьана. Нетижада я политбюрода, я властдин маса хилера халисан кардарар т1имил хьана (гекъиг: фашистрин руководствода кьилин чирвал авайбур сад-кьвед тир).

Чи хуьрерин агьвал агъуз аватзавай (ва аватнавай) себебрикай садни, зи фикирдалди, ам я хьи хуьрера амукьзавай ч1ехи пай мектебра лап пис к1елай, саникни акат тавурбур я. Патай са бубат вичин кьил акъудиз жедайди хуьре акъваззавач. Куьз лагьайт1а хъсан пешекардиз хуьре лайихлу к1валах авач.

Виликдай ялав квай коммунистар къе маса вик1егь тешкилатриз гьахьзава (иналди абурун умуьрдин макьсад идеология ваъ, анжах девлет тирди аквазва). Эхь, партияди (парт-боссри) вичиз къуллугъ авурбур рик1елай ракъурзавач. КПСС чк1анат1ани, адан къурулуш, пешекарар ама, абуру суфат дегишарнават1ани, чпин рехъ давамарзава. Накь партиядин (райкомдин, горкомдин, обкомдин) сад лагьай секретарь, къе исполкомдин кьил (адаз ц1ийи ч1алалди «мэр» лугьузва), пака акционерный обществодин ва я ассоциациядин ч1ехиди, мадни са ч1авалай маса партидин актив член. Гьинихъай гар атайт1ани абур гаралагар хьиз гьасятда чпиз хийирлу тир патахъди элкъвезва.

«Демократическая Россия» гьерекатдин кьилевайбурукай сад тир Ю.Н.Афанасьева властдиз мукьвабур савдадал машгъул хьун къадагъа авуна к1анда лагьайла, академик Заславскийди ва гзаф маса депутатри исполкомрин кьилевайбуруз бизнесдал машгъул жедай эхтияр гун лазим я лагьанай. Яъни вири гъилевайдавай хьиз жергедин касдивай вичин кар кьиле тухуз жедани? Ик1 ришветризни рехъ ачух жеда, бязибурун жибинарни ац1уда.

Чи гьукуматда бизнесдал машгъул ксар чи депутатар ва чеб властдив мукьвабур я (абуру гзаф крар масадбурун гъилералди ийизва). Ельцинан администрациядини, аквадай гьалда, и кардиз манийвал авунач. Гьавиляй «Демократическая Россия» гьерекат чк1ана.

1917-йисуз большевикри эсерривай чуьнуьхай «Чил лежберриз!», «Фабрикар-заводар фелейриз!» лугьудай лозунгар къени кьилиз акъуднавач. Гила приватизацияни чинеба-буьркьвеба авуна куьтягьзава (яъни пул авай талукь ксари дараматар, карханаяр фадлай къачунва ва я абурал чпин пац эцигнава). Адетдин инсандивай абурухъ галаз акъажиз жедач.

Урусатдин гьукуматди фадлай чилер пая лагьана къарар акъуднават1ани, чкайрал а къарар кьилиз акъудзавач. Ни? Мад гьа вилик-кьилик квайбуру. Вучиз? Вучиз лагьайт1а чпин гъиляй къуллугъар акъатзава, пул къвезвай т1екв агал жезва. Вичин чилин иеси тир, садалайни аслу тушир азад лежберди, яъни уьзденди, ялтахвалдач эхир.

Гьатта и куь ихтилатчиди са гъвеч1и тежриба тухвана. Хуьре фермервилин майишат кутада лагьана гьеле 1991-йисан августдин вацра хуьруьн советдиз ва совхоздин дирекциядиз арза кхьена. Амма дирекцияди чил чара авунач, гьатта жуван ва бубадин чилел хьайит1ани фермервилин майишат райондин чилин реформадин идаради регистраци авунач. Заз кьат1айвал, я абур Урусатдин чилин реформадин гъавурда дуьз гьатнавач, я абуру кьасухдай и кардиз зиян гузва. Гьар гьик1 ят1ани а пешекарар чпиз талукь чкайрал алачирди, абуру чпи къачузвай мажибдал кьванни ах тегъизвайди, эхирки, абуру халкьдиз ваъ, чпин агъайриз къуллугъзавайди ашкара я.

Районда гзаф чир-хчирар авай, вири къанунрикай хабар авай заз икьван четин хьайила, мад са факъир лежбердикай чун вуч рахан? Адалай ирид хам хт1унзавайдал зун к1усни шаклу туш.

Исятда хуьрера митингар, къал-къалабулухар кьиле физва. Зи фикирдалди, чаз Московдай атана садани куьмекдач. Гьар са хуьре намуслу, зегьметчи, гъил ва рик1 михьи кьегьалар агатна чпин комитетар тешкилна к1анда. Гьабуру чпин бажитвилик кваз чилер пайдай комиссияр арадал гъун, абурун карда иштарак авун лазим я. Инал чил пай авун – им гьар са хазандиз гьи кьадар чил къвезват1а малумарун, гьар са хазандин гъиле а чилин замин-документ хьун лагьай ч1ал я. Гьар са кьилдин касдилай чилихъ гелкъвз, адакай вижевай хийир хкудиз, гьелбетда, алакь тийирди ашкара я. Амма гьар са хазандиз вичин хсусиятдиз акъуднавай кьадар чилелай гьар йисуз доход къведа. Чилин иесийри чпи меслят авурай низ колхоз к1анда, низ лежбервилин кьилдин майишат к1анда – къуй вад-ц1уд, алахърай, анжах чилиз къуллугъ авурай. Ик1 хьайит1а, чи чилери бул бегьерар гуда.

Шегьерда исятда кьац1ай подвал жагъизмач – вири михьна, туьхк1уьрнава, ана карханаяр ачухнава. Им пис кар яни? Къиметар гьелелиг гзаф ят1ани, зат1-мат1 ава. Пулунин масни къвердавай мягькем жезва.

Эхь, бязи вилик-кьилик квайбурун рухваяр, накь комсомолдин ва партийни идарайра к1валахай «пешекарар» къе чпин ассоциацияр, кооперативар яратмишна гьанриз куьч хьанва. Къуллугъчийрини чпин къуллугъар дуьз кьиле тухузвач. Халкьдин сивикай ат1ана, туьквенризни хкун тавуна продуктар ц1уд къиметрай к1анерикай гузва. Жемят каша твазва. Дуьз я, са бязи кооператорриз ягь-намус чизмач. Анжах и делилдалди вири кооперациядин гьерекат пис авун дуьз жезвач эхир.

Т1вал сухай чкадай тар экъеч1дай и девлетлу чилерал кесибдаказ яшамиш хьун чаз еке айиб тушни? Чи ерияр гьамиша кьуд патахъай зилийри хьиз фит1имзава. Хуьрериз къвез гьам Азербажандай, гьам Дагъустандай ужуз къиметрай гамар, данаяр, лапагар, хамар, хъицикьар, сар къачуз т1арашзава. (Виликдай ахьтинбуру Лезгистандай дегь улубар, кьуркьанар, ахпани гимишар ва гимишдин зат1ар, гапурар, гилани гамар-кьаличаяр к1ват1най ва к1ват1зава).

Эгер чкадал мал, гьазур зат1 гьасилдай карханаяр хьанайт1а, хамар хъицикьар авай чкада, к1уртарни сар авай чкада гъалар-гамарни жедай. Амма гьайиф хьи, и кардин вилик пад кьадай, иесивал, къайгъударвал ийидай къурулуш, я са тешкилат чахъ хьанвач.

Чи экономика кьулухъ галамукьунин, чун чи девлетлу чилерал кесиб яз амукьунин кьилин себеб ам я хьи, амай халкьари чпин къуватдалди чпиз девлет гьасилдай карханаяр ва маса адараяр арадиз гъидайла чна, лезгийри, гьамиша чарадан къула ц1ай хъийиз хьана:

– Бакуда нафт1адин санайи (промышленность) хкажай фялейрин кьуд паюникай са пай лезгияр тир, къени Азербажандин санайида к1валахзавай лезгийрин кьадар т1имилди туш.

– Ц1ийи Уьзенда лезгийри къумлухда шегьер эцигна къазахрив вахкана, чеб анай катна.

– Шевченкода, Неби-Дагъда лезгийри шегьерар эцигна ва Юкьван Азиядин маса чкайра лезгийри юкь агъузна залан зегьмет ч1угвазва.

– Урусатда лезгийрин лап хъсан пешекарри к1валахзава (ватанда абурун мефт1ер ва гъилер чкадин властриз герекзавач).

Чи экономикада миллетдин интересриз табий тир сиясат кьиле ни тухурай? Гила, гьарда вичин къайгъу ийидай вахтунда, чи къайгъуяр генани яц1а гьатда.

Чна лезги халкьдин «Садвилин» гьерекат ц1ийи кьилелай мягькемарна к1анда. Герек, адакай чи халкьдиз къайгъудар дирек жен. Амма гьайиф хьи, КПСС чк1айла къуллугъар к1андайбур милли гьерекатриз ахмиш хьана. Абуру милли гьерекатар къеняй нез эгеч1на.

Политикадин вахтунин, девирдин истемишунрин гъавурда дуьз авай, халкьдин т1ал-квал дуьз кьат1ундай регьберар чахъ хьанач. Чи интеллигенция, алимар, шаирар, мухбирар, малимар, къуллугъчир… «Садвилик» ст1у акахьзавач. Абурукай садбуру халкьарин арада авай дуствилерикай диссертацияр кхьизва, муькуьбуру кьенвай КПСС-дин нериз уф гуз, адал чан хкиз алахънава, муькуьбуруни виче лезгийриз гьич са къазмани авачир умуми уртах к1вал мягькем ийиз алахънава. Лезги медениятдиз жизви куьмекни тагуз, Дагъустандин културадин фондуниз къуллугъзава. Дугъриданни, «жуваз хьар кутаз тежерди чарадаз т1анур кутаз алахъда». Ва я «жуван багъ ак1ахьиз, чарадан салаз пер ягъзава».

Гьар са алимдин, гьар са пешекардин везифа жуван халкьдин хийирдиз къуллугъ авун тир хьиз, радио-телевиденидин, газет-журналдин везифани халкьдиз дуьз рехъ къалурун, халкьдин къанажагъ хкажун, ам вахтунин истемишунрин гъавурда дуьз тун я. Амма, гьайиф хьи, и буржи чи массовый информацидин официальный такьатривай лайихдиз ва тамамдаказ кьиле тухуз алакьзавач. Абуру къени кьулухъ вил ягъиз ама, коммунист идеологиядин рехъ давамарзава. Жуван миллетдиз важиблу крар лап кагьулвилелди, лап энгелвилелди, чарадаз хьиз ийизва.

Радиодайни пакамалай няналди ван къвезвайди «накь фу са абас тир, къе ва-а-д манат я – угьун-угьун, накь гъери кьуд манат тир къе кьве ви-иш манат я, накь чи СССР зу-урба гьукумат тир, къе чун чк1ана, накь партия авайла вири бу-улзавай, къе дарда ава», – гафар я. И гафарихъ яб акалай жемятни гьам кимерал, гьам рекьера, гьам к1валера «угьун-угьун» ацалтна шехьзава. Гьак1ани ийир-тийир хьанвай гъавурда авачир жемят кая-кьея лугьуз мадни дердисер хъийизва.

Бес я! Бес я, зи халкь, ишелар авун! Кьакьан ахлакь, лайихлувал квадар тавуна, жуван ихтиярар душмандин пеляйни акъудна, кеспидал машгъул хьухь!

1991.

**ЛЕЗГИ ГЬЕРЕКАТДИН ТАРИХДАЙ**

Гьар са халкьдихъ вичин кьилин мурад, лап важиблу тир милли ният (идея) ава. Гьа милли ниятди жемятдикай, халкьдикай халис сих, битав са миллет ийида. Милли ният авачир халкьдихъ гележег авач.

Лезги халкьдин милли ният лезгияр сад хъувун ва лезги гьукумат туьк1уьрун я. И ниятди чун лезгияр яз хуьда, тахьайт1а чун маса миллетрин к1урарик жеда, девирдин регъверик чун руьхъ хьана квахьда.

Лезги халкьдиз лап къадим девиррилай инихъди кьилдин аслу тушир шарраванар (пачагьлугъар) хьана. Гьар са шарравандин кьилени шарр (пачагь) ва я арас (княз) жедай. Амма, гьамиша Шарргир, Ваче, Вачаган, Гьажи Давуд хьтин шаррар, арасар майдандиз акъатайвалди абуру гьасятда вири лезги маканар агудна, санал жем хъувуна са шарраван туьк1уьрунин дяве тухудай. Гьахьтин дявейра кьегьал ксарин т1варар машгьур хьана. Амма лезги чилерал дат1ана гьужум авур тум-кьил авачир кьван чапхунчийри – скифри, аланрини сармат1ри, парсари, хузари, арабри, селжукри, татаррини мугъулри, иранлуйри, туьрквери – чаз кьилин паклу мурад кьилиз акъуддай мумкинвал ганач.

Лезгийрин каркам арас Гьажи Давудан девирда лезгияр и мураддив гена мукьва хьана, амма сифте персеринни туьркверин, ахпа урусрин гьукуматрин интересар себеб яз лезгияр пуд ц1ун, пуд ялавдин йукьва хьана. Гьажи Давуд лезгийрин мидяяр тир туьркверикай къаюмар кьуниз мажбур хьана. Анжах и макьсадни яргъалди фенач: Сурхай-хандин ва Таркидин шамхал Адил Герейдин вафасузвал себеб яз, Гьажи Давудавай вичи къазанмишай гъалибвилер хуьз алакьнач. Гьажи Давудан баркаллу уьмуьр Кипрда дустагъда акьалт1на. Амма Гьажи Давудан ялавлу уьмуьр гьак1 квахьнач. Ада агъзурралди кьегьал лезгийрин рик1ера миллет к1ан хьунин, азадвал к1ан хьунин, милли садвал к1ан хьунин паклу гьиссер, ц1елхемар куьк1уьрна.

1960-йисара «Михьи рик1ер» т1вар алаз лезги милли гьерекат арадал атана. А гьерекатдин кьилин мурадни лезгияр сад хъувун ва Лезги Автоном Республика (ЛАР) туьк1уьрун тир. А гьерекат гзафни гзаф лезги писателринни студентрин арада хкаж хьанай.

Анжах КПССдин таъсир пара гужлу тир вахтара чи активистар КГБдин гъиле гьатна. Гзафбур телеф хьана (Лезги Нямет, Ядуллагь Шейдаев, Искендер Къазиев ва м.с.б.), гзафбурун уьмуьррик властар, КГБ-яр хкуькь хьана (Забит Ризванован, Иззат Шарифован, Алирза Саидован…).

Гьелбетда, гьа вахтарани, эгер чун къеняй «жуванбуру» маса ганачирт1а, КГБ-ейриз лезги гьерекатдин сирер чир жедачир. Тарихда гьамиша гьак1 хьайиди я, халкьдиз жуван хаинрин гъилералди зиянар гуз хьана. Патандавай садлагьана ви рик1ин сир чириз жедач, эгер жуванда гигин тавурт1а.

Пудкъадлагьай йисарин гьерекат садрани михьиз буш хьайиди туш. А гьерекат анжах кьилдин-кьилдин ксарин дяведиз элкъвена. А ксари, а кьегьал лезги рухвайри, садвилин пайдах садрани агъуз вегьенач.

70 - йисара Кц1ара арадал атай «Рик1ин гаф» т1вар алай кхьинарзавайбурун тешкилатди Азербажанда сиясатдин еке к1валах тухвана. Рагьметлу Забит Ризванов лезги гьерекатдин жанлу дестег хьайиди я. Ам вичин вири уьмуьр, асайиш, къуллугъар, девлет вири лезги халкьдин рекье гайи кас я. Гьатта рекьидайлани адан рик1е авай са мурад – халкьдин пакадин кьисмет тир.

Кц1ариз вичел кьил ч1угваз зунни Музеффер Меликмамедов фейила, Забит муаллимдивай рахаз жезвачир. Ам гзаф к1еви гьалда авай. Ят1ани чун атайла ам къатканвай чкадилай, кьил хкажна, къарагъиз к1анзавайди хьиз, юзана. Адан юлдашди начагъдан кьилик мад са хъуьцуьган кухтуна, кьакьанарна. Забит малим чав гъилеринни вилерин ишарайралди рахазвай. Адан тумбочкадал «Лезгистан» журналдин синагьдин нумра алай. За адаз гуьгъуьнин 1-2 нумраярни жуван гъилелди кхьена багъишна. Чун хъфиз гьазур хьайила, Забит муаллимди заз гъиливди «яб це» лагьай ишара авуна. Гафарин ван атун паталди, за яб адав агудна. Са гужагуж мез элкъуьрна, ада лагьана: «Садвал» рекьиз гумир, Фейзудин». Зи вилериз нагъв хъиткьинна.

– Ада ваз вуч лагьанай?– жузуна Музафера. За адаз Забит муалимдин гафар тикрарна.

– Акут1ун, рекьидайлани, касди куькай фикирзават1а! – Музафера вилер михьна.

Одесса шегьердай Магьачкъаладиз хтай 1979-йисалай гат1унна заз жуваз акуна ва жуван хамунивди гьиссна: Дагъустанда гьам културадин, гьам политикадин, гьам экономикадин рекьяй лезгияр кьулухъ галама. Абурун яшайиш амай халкьарилай кесиб я. Абуруз ашкарасуз, к1аникай, са гьихьтин ят1ани дискриминация ава. Гьам къуллугъдал тайинардайла, гьам к1валахдал кьабулдайла, гьам к1елдай чкадиз кьабулдайла. Дагъустандин халкьарин арадани лезгияр абур кхьинардайбур я, абур фитнеярдайбур я лугьуз халкьарин вилера лезгидин ихьтин са мешребсуз куц (образ) арадал гъанвай. Бязи лезгийривай чеб лезгияр я жуьрэт авуна лугьуз жедачир, жуван ч1алалди рахадачир.

Вилик-кьилик квай гьакимрини жуван халкьдиз ваъ, гьукуматдин кьилевайбуру эмир гайи патахъди къуллугъ ийиз хьана.

Ихьтин ва маса са гзаф делилар акур зун яваш-яваш милли месэлайрал атана. И йисара СССР-дин са гзаф идарайриз (Верховный Совет, КПССдин идеологиядин отдел, Пленумриз ва милли месэлайриз талукь маса к1ват1хьунриз, газетризни журналриз) лезгийрин месэлаяр авай чарар фена. Гьелбетда, ахьтин чарар вишералди виликдайни гьам кьилдин ксарилай, гьам коллективрилай т1имил фенвачир. Гьелбетда, уьлкведин кьилевайбуруз лезги халкь кьве патахъди пай авуни арадал гъанвай татугайвилерикай хабар авачизни тушир. Амма са кар якъиндаказ аквазвай: гьич са идарадизни, гьич са государстводин са чиновникдизни лезги месэла ава лагьана хиве кьаз к1анзавачир. Им СССРда деб хьанвай гьукуматдин милли политика тир. Гьавиляй милли месэлайрал алахъай вири юлдашрин кьилин макьсад виридаз лезги проблема авайди успат авун хьана. Анжах къе, СССР чк1айла, а проблема авайди вирида (тек са Азербажандилай гъейри) хиве кьазва.

А вахтара я Дагъустандин, я вири Союздин гьич са печатдин алатдини милли месэлаяр квай макъала, гьикая, шиир чап ийидачир. «Чан хва, – лагьанай заз са яшлу редакторди, – шиирар вибур к1елиз интереснибур я, аквазва вахъ бажарагъ ава, амма, гьайиф хьи, вун жегьил я, ваз ви хийир чидач. Гележегда вахъ агалкьунар хьана к1андат1а, вуна дуствиликай, коммунистрин партиядикай, Ленинакай кхьена к1анда. Амма ви шиирра чка-чкадал лезги… зи т1ал… миск1инар… аллагьар гафар ава. Чавай ихьтин зат1ар чи газетдиз гуз жедач. Куьз лагьайт1а чун коммунистрин обкомдин орган я.»

1987-йисуз са бубат векъи чкаяр хкудна редактордихъ галаз меслятна гьазурай макъала эхирни «Литературная Россия» газетди акъудда лагьана а газетдин кьилин редактор Эрнест Сафонова хиве кьунай. (Адаз вилик амаз Владимир Иванович Фирсова, литературный институтда чи семинардин руководителди зенг авунай). Гуьгъуьнай са вуч делил ят1ани жузун паталди а газетдай Дагъустандин писателрин Союздиз зенг авуна. Макъала гузвайдакай хабар хьайивалди, лезги писателрин секциядин кьелевай дишегьлиди ик1 жаваб ганалда: «Милли месэлайрай Союз килиг тавуна ахьтин макъалаяр гун чна квез меслят къалурзавач, куьз лагьайт1а ина гьалар гьак1ани къизгъин я». Гьа ик1 оттискаярни кваз акъуднавай макъаладин набор чук1уриз тунай. (За ик1 галай-галайвал лугьунихъ вичин себебар ава: чи рик1елай а вахтарин гьаваяр фад алатзава). А вахтара чи милли месэлайриз кьец1 гайибур, хуруз гъуд ягъиз, эркиналди майдандиз экъеч1зава.

Гьа и 1987- йисуз чна, жегьил писателри, «Буржулубур» т1вар алаз литгруппани тешкилнай. Программадик са милли месэлани квачир, анжах литературадин месэлаяр. Чна Дагъустандин телевидениедиз Дагъустандин литературада авай гьаларикай ачухдаказ авур веревирдерикай телепередачани гьазурнай (Ф.Нагъиев, А.Фатахов, М.Вердих, З.Къафланов, А.Къардаш). Амма гьик1 ят1ани мад писателрин Союздиз и кардикай хабар хьана. Телевидениедин ч1ехидаз зенг авуна передача акъвазариз туна. И кар себеб яз, факъир режиссерни (Ирина Иванова) к1валахдилай алуднай.

Тарихда лезги месэлайрикай сифте яз ачухдаказ эхирни Латвиядин «Саюдис» тешкилатдин газет тир «Атмода» газетдиз 1989-йисан 30 октябрдиз акъатна. И кардай зи латыш дуст Артур Снипсаз еке баркалла!

Московдин Литературный институтда к1елзавай йисара (1986-1992) ана студентрин арада чпин халкьарин милли месэлайрик квайбур гзаф авай («Саюдис», «Карабах», «Крунк», «Азербажан халкьдин фронт», узбекар, марийвияр, гагаузар ва мсб.). Гьа йисара зун ихьтин к1еви са фикирдал атана: чи месэлаяр къе-пака гьялиз жедай месэлаяр туш, яргъалдинбур я, гьавиляй чаз жуван тешкилат герек я. Кьилдин ксари тухузвай к1валах акьван кфетлуди жезвачир. Ихьтин тешкилат – «Садвал» чахъ 1980 йисалай авай, анжах чна ам райижнавачир. Гила «Садвал» мич1яй экуьник акъуддай вахт атанвай.

«Садвал» гьерекат гегьеншаруникай ва адан к1валах къизгъинаруникай жуван фикирар за Забит Ризвановаз ва Иззат Шерифоваз ахъайна. (Нубатдин сеферда милли месэлаяр гваз Москвадиз фейила чун гьалтнай). «Вун кардин гъавурда авай кас я, Фейзудин, – лагьанай Забит малимди, – Азербажанда ихьтин к1ват1ал туьк1уьриз чав вугудач. Чахъ авай гьерекат регистраци авуна, вирилезгийринди хьун лазим я. И кар вуна жуван хивез къачуна к1анда». Гьа йикъалай зун чи макьсаддиз лайихлу ксар жагъурунин геле хьана. Гзаф инсанрин патарив фена зун теклифар гваз. Гьар жуьредин инсанар акуна заз: лезги месэла ст1у кваз такьазвайбур, лезгидалди рахайлани урусдалди жаваб гудайбур, чи чарарал къулар ч1угваз кич1е хьайибур, КГБ-ейралди, обкомралди къурху кутаз к1ан хьайибур, чпин уьмуьр анжах КПСС-дин рекье къурбанд я лагьайбур! Абурукай бязибур къе хуруз гъуд ягъиз «Садвилин» майдандиз экъеч1нава. Бязибурукай гила геж туьнт «садвалистар» хьанва. Амма вун, ви кар аквадай вилер авач. Вучиз лагьайт1а, лап бинедай ваз абур, абурун крар чизва. Гьавиляй абуру вакай гьар жуьредин ванер-футфаяр чук1урзава.

«Вучиз къени чи са карни виликди физвач?» – жузазва бязибуру. Вучиз лагьайт1а, жаваб гуз к1анзава заз, чун лап дугъри халкь я. Гьатта цавай аватай са гъейридини, кьве ширин келима рахана лугьуз, к1ан-пун ахтармиш тавуна, чна гъана чи к1венк1ве эцигзава. Адани чун тухузва вичин сагьибри вичиз къалазвай рекьиз. Лайихлу ксарик абуру футфа кутазва, абур кардикай къерех ийизва. Чпи чпин ниятар кьиле тухузва.

«Юждаг» т1вар алай экономикадин программа арадал атайла, иллаки гзаф патан инсанар «Садвал» гьерекатдиз атанай. Вучиз лагьайт1а, и программа таъминарун паталди гузвай кредитрин иесивалдай ксар герек тир. Бязи активистрини кваз «Садвилин» кьилин макьсад – лезги халкь сад хъувун – рик1елай алуднава. Абур анжах къвезвай кредитар гьик1 пайдат1а лугьуз гьадал машгъул я.

«Садвал» гьерекатдин дувулар тарихдин деринра ават1ани, 80-йисара лезги халкьдин милли гьерекат тешкилунихъ вичин гъвеч1и тарих ава. (Тарихдин гзаф материалар, СССР-дин идарайриз перпиц1ар галаз ракъурай чарар, телеграммаяр, макъалаяр кьве папкада аваз за жуван архивда хуьзва). Адет яз, чун, садвалчияр, к1валах куьтягь хьайидалай гуьгъуьниз к1валахзавай чкайра к1ват1 жезвай. 1987-йисалай чун художник Сайфедин Сайфединован мастерскойда к1ват1 жез хьана. Виликан активистрикай гзафбур патарал маса шегьерриз акъатна, «Садвилиз» ц1ийи членар атана (С.Сайфединов, Н.Агъавердиев, А.Адилов, М.Алпан, Н.Гьажиев, Ю.Негъиев, А.Абдуллаев). Чун ц1ийи терефдарар желб авунал ва чкадин комитетар тешкилунал машгъул хьана.

Гуьгъуьнин йисара «Садвал» гьерекат мадни ц1ийи ксаралди гужлу хъхьана: А.Герейханов, А.Галимов, Н.Бейбутов, Р.Ризванов, А.Абдулгалимов, Т.Ханов, А.Бабаев, Н.Мирзаалиев, А.Аллахвердиев, Гь.Рамалданов, Къ.Акимов, Б.Къучув, Гь.Абдурагьимов, Ж.Эфендиев, А.Садыкъи, Ф.Мугъулов ва м.с.б.

1989-йисан 1-декабрдиз Магьачкъалада художник Сайфедин Сайфединован мастерскойда чна сифте яз «Садвал» гьерекатдин гегьенш собрание тухвана. Регистрация авунин мурадар рик1е аваз, чна и к1ват1хьуниз тешкиллувилин собрани лагьана. Собранидал 11 касдикай ибарат тир Правление хкягъна: Сайфедин Сайфединов, Фейзудин Нагъиев, Агьмед Бабаев, Байрамбег Къучев, Абдулгьалим Абдулгьалимов, Фадик Мугъулов, Ноябрь Бейбутов, Ариф Садыкъи, Ризван Ризванов, Агьмад Адилов, Расим Бабаев. Магьачкъалада 67 чкадин комитетар арадал гъана.

Азербажан патани «Садвилиз» терефдарар авай: Забит Ризванов, Иззат Шерифов, Агъасамед Гьажиев, Гьилал Аскеров, Музеффер Меликмамедов, Ильхан Шейдаев, Низами Фетуллаев ва мсб.

Чун съезддиз гьазур жез эгеч1на.

1990-йисан 14 июлдиз Белижда «Садвал» гьерекатдин 1-съезд тухвана. (Вичин совхоздин клуб кич1е тахьана а вахтунда чав гайи Зейналов Жамалханаз, совхоздин директордиз, чи патай гьамиша баркалла къвезва). Съезддал «Садвилин» кьиле Гьажи Абдурагьимов, куьмекчияр Фейзудин Нагъиевни Фадик Мугъулов Дагъустандай, Иззет Шерифовни Т1агьир Мустафаев Азербажандай хкягъна. (Гуьгъуьнай малум хьайивал Т.Мустафаева «Садвилиз» ваъ, Азербажандин са идарадиз къуллугъзаваз хьана. Ахьтинбур чи жергейра мадни авай ва ама).

А вахтара «Садвал» гьерекат регистрации ийида лагьана чи умуд квачир. Амма са юридический тешкилат герек тир. Гьавиляй чна «Шарвили» т1вар алаз лезги медениятдин меркез, яъни културадин центр ачухна. («Шарвилидини» лезги медениятда рик1ел аламукьдай крар кьиле тухвана: 1989-йисуз Азербажанда сифте яз Манкъулид хуьре Забит Ризванован юбилей, Магьачкъалада «Яран сувар», тарихда сифте яз вири Лезгистандай 30 ансамбл к1ват1на гьафтедин къене «Лезгистандин авазар» фестивал, тарихда сифте яз Туьркияда яшамиш жезвай лезги хуьрериз сиягьат авун ва абурун яшайишдикай кхьин, «Лезгистан» т1вар алай аслу тушир журнал акъудун ва са гзаф маса к1валахар. Квез аквазвайвал, саки вири камар сифте яз къачурбур хьана)…

**1991-йисан 28-сентябрдиз Кьасумхуьрел хьайи лезги халкьдин 3-съезддал Лезги гьукумат туьк1уьр хьун малумарна**. И съезддал Милли Совет хкягъна. Адан председателвиле Нариман Рамазанов тайинарна. 28-октябрдин йугъ лезги тарихдиз гьукумат тешкилна лагьай йугъ яз фена.

«Вучда «Садвилерикай», исятда чи вахт туш, квез ивияр экъичиз к1анзавани?» – лугьуз хьайибуруз жаваб яз къе чавай лугьуз жеда хьи, гьелбетда зурба къазанмишунар чавай къачуз хьанач. Гзаф крар чаз к1андайвал кьиле фенач. Милли къанажагъдин дережадиз килигайла лезги халкь кьет1ен халкь я. Чи халкьдин гегьенш къатар къени коммунист идеологиядин бейгьуьшдик кума. Чи халкьда хьиз гзаф къатар авай халкь бажагьат жагъида (кесибвиле авай лежберар; са т1имил кьван къанажагъдиз вине авай фялеяр; чпин чкайриз, чпин агъайриз къуллугъиз вердиш номенклатура; халкь т1арашиз-чухваз вердиш гьакимар; жуван ч1ал течир, жуван тарих течир, гьинихъ фидат1а, рехъ тажгъизвай жегьил несил; кимерални кваз хъивегьиз къумар къугъвазвай берекатсуз хьанвай кьуьзуьбур; халкьдивай къакъатна чпин асайишдин, тапан идеяйрин гелеваз физвай интеллигенция). Гьавиляй чи са метлебни кьилизни акъатзавач. «Бес маса халкьарихъни авачни а къатар? – жузада куьне. Ава. Амма а халкьарин вири къатар милли идеяди агуднава. Чун лагьайт1а чи милли ниятди агуднавач. Гьатта гзафбуруз ам чинни ийизвач, я квазни кьазвач. «Экономика вилик фейила миллетар амукьдайди туш», – лугьузва бязи тазаз чранвай бизнесменри. Ахпа абур «чаз кредитар гузвач-йе» лугьуз мягьтелни жезва.

Эхь, чун сад тахьайла, чна чаз гьуьрмет тавурла, чна жуван ч1алалди акъатзавай газетар, журналар, ктабар к1ел тавурла, абуруз гьуьрмет тавурла, жуван ч1алал, жуван тарихдал, жуван медениятдал дамах тавурла, эхирки, жуван диб лезгивал якъиндиз чир тахьайла чун и авай йикъайни акъатда. Чи дустарини чун маса гуда, чи гьакимрини чарабуруз къуллугъда, чунни вирибуруз виляй аватда.

Де куьне фагьум ая садра, чун гьи дережадиз аватнават1а! Са ни ят1ани ви хуьре миск1ин эцигда лагьана ви халкьдивай т1арашнавай кьве кепек пул жемятдиз гуз хьайит1а, вирида адан паталай гъилер хкажда. Амма жуван районэгьлидин патахъай ухьни ийидач. Бязи хуьрера, кьуьзуьбурун сесер са шешел гъуьруьхъ, жегьилрин дестеяр ичкидихъ маса къачуна. Жегьилрин к1ерет1ар, жуванбуруз акси яз, чара миллетдин векилдиз сес це лугьуз хуьрера гьатна.

Са райондин администрациядин кьилевайдаз за, сесер анжах жуван миллетдинбуруз гана к1анда, Милли Советди ихьтин къарар кьабулнава лагьайла, а касди «чи районди анжах Мегьамедали Мегьамедоваз сесер гуда» лагьана. Гунни авуна. Нетижаяр чаз хъсандаказ аквазва: лезгийрикай садни я Госдумадиз, я Федеральный Собранидиз акъатнач. Маса миллетар (партийный списокарни гьисаба кьурт1а) пуд-кьуд ксар фена. Сесер гунин нетижаяр виле кьурла аквазвайвал, маса халкьарикай гьич са хуьрени (гьатта хиве кьурбуруни, гьатта жуван лезги тайифа халкьарини) лезги кандидатриз сесер ганач. Муькуь патахъай, чарада ваз вучиз гуда кьван, лезгийри чпи чпиз тагайла! Гьакъикъатдани, к1валяй гъил хана акъудайди, куьчедай к1вач хана хкведа.

Чаз эхиримжи вахтара гзаф партияр, центраяр, фондар акьван гзаф хьанва хьи, гьатта абур гьисабдайла кьил элкъведа. Абурун виридан мурадарни сад я. Чун хьтин са акьван кьадардиз артух тушир халкьдиз икьван к1ват1алар, зи фикирдалди, гзаф я. Исятда чаз к1анзавайди анжах са тешкилат я. Халкьдин къайгъу ч1угвадай. Халкьдин месэлайрикай хабар авай. А месэлаяр дуьздаказ, лайихлудаказ лазим тир дережадиз акъудиз алакьдай. Авани чахъ гьахьтин пешекарар? Эхь, ава. Гзаф авачт1ани ава. «Садвилин» кьилин къазанмишунрикай сад а кар я хьи, чаз чи инсанар вуж вуж ят1а чир хьанва. Имни зурба к1валах я. (Гьелбетда «Садвилин» гьерекатдиз са нин ят1ани буйругъдалди цавай аватай бязи «советчикриз» а ксар хуш туш). «Садвиливай» лезги месэла гьукуматдин дережадиз хкажиз алакьна. Им бес т1имил къазанмишун яни?

Гьар гьик1 ят1ани, халкьдин са т1имил къатариз хьайит1ани чи миллетдин т1ал-квалдикай хабар хьанва.

Битав са халкьдин арада ачухдаказ сергьятар эцигуни жемятдик мадни къалабулух кутуна. И карди милли къанажагъни фад хкажна. Мадни, Азербажанда лезги жегьилар Къарабахдиз тухуни анин лезги хуьрерин жемятрин къанажагъ ахварай авудна.

Алай макъам гзаф четин макъам я. Чун къвердавай еке месэлайрихъ галаз туьш жеда. Азербажандай катзавай жегьилрин къайгъударвал ийидай са тешкилат, са къуват чаз авач. Абурун кьадар къвердавай артух хьун мумкин я.

Гьелелигда, алай вахтунда милли месэлайрал к1валахзавайди тек-туьк ксар я. Абурукай садни Милли Советдин председатель Нариман Салманович Рамазанов. И кас жуваз фадлай чизвайвиляй, адан гзаф зайифвилер ва къуватлу терефар жуваз чизвайвиляй завай са шакни алачиз лугьуз жеда хьи, къенин юкъуз чахъ, лезгийрихъ, чи вири месэлайрин гъавурда тайиндиз авай, гьазуран пешекар политик адалай гъейри масад заз чидач. Амма вучиз чавай ихьтин лайихлу инсан Дагъустан Республикадин ва я Урусатдин Федерациядин са органдизни хкягъиз алакьнач? Са т1имил ксарилай гъейри, адаз гьатта гафунин, руьгьдин куьмек гузвайбурни кьит я. Аксина, адакай гзаф «негьилар» гзафбуру ахъайда. Ингье чи лезги къилих. Чавай чун хуьз жедалди, чна чаз гьуьрмет ийидалди, масада чаз гьуьрмет ийидач. Гьавиляй и ц1арарни зи фикирдиз ч1ангьакьа атанач жеди:

 *Шагьдагъдин кьил тикзамай кьван,*

 *Чи яйлахри цуькзамай кьван,*

*Чна чаз чан-рик1замай кьван,*

*Сагъ я лезги халкь!*

Эхь, чна чаз рик1замай кьван, чи лезги халкь сагъ амукьда! Чаз аквазва, бязибуру къвез чи регьберар жез, ахпа чпин крар туьк1уьриз, чпиз къуллугъар къачуз хъфизва. Ахпа чи арада эркиналди къекъвенни ийизва. Чун русвагьни хъийизва.

Къе «Садвилиз» к1елнавай, чпин кардин гъавурда авай пешекарар герек я. А пешекарарни ава. Амма абурукай бязибур бизнесда ава, бязибур Совминра, Верховный Советра ва маса гьукуми органра, маса къуллугърал ала. Виридазни чи месэлаяр атана са ни ят1ани гьялна к1анзава. Яъни «руг квай» к1валах са масабуру авуна к1анзава. Ахпа кардин дигмишвал акурт1а, абур суьрсетдал алт1ушдай т1вет1ер хьиз к1ват1 жеда. А ч1авуз абур вири садлагьайбур жеда. Амма къе ваъ. Къе к1валах куьне ая, гьуьрметлу активистар!

1993.

**Дуьнйадин гьалар ва лезги халкьдин месэлаяр**

*(Лезги халкьдин Милли Совет хкягъзавай к1ват1хьунал авур рахунрай)*

Гьуьрметлу ватанэгьлияр! «Садвал» т1вар алаз Лезги халкьдин гьерекат арадал атана са акьван пара вахт тушт1ани, «Садвиликай», адан мурад-метлебдикай чи халкьдин арада хабардарар, адан терефдарар къвердавай артух жезва. Амма гьа и сад-кьве йисан къене уьлкведа ва дуьнйада галаз-галаз ахьтин ц1ийи вакъиаяр кьиле физва хьи, чун а вакъиайрив агакьзавач, чун дат1ана гуьгъуьна амукьзава.

Къени кьве пай хьанвай лезги халкьдин месэла, халкьдин кьилин мурад чаз я Дагъустандин, я Азербажандин, я Урусатдин кьилевайбурун сиверай ван хьанач. Я чи депутатривай а месэладикай лазим тир чкайрал лугьуз хьанвач. Яъни чавай къени а месэла лазим дережадиз хкажиз алакьнавач. Амай халкьарив гекъигайла чун ахвара ама. Хъварс акьалтайди хьиз коммунистический идеологиядин таъсирдикай, 70 йисан къене чаз ахъаяй махарин таъсирдикай чун сак1ани хкатзавач. Чи газетри, радиоди ва маса такьатри чи халкь суст авунин карда мадни к1валахзама. Я чи алимар ва маса пешекарар халкьдин т1ал алай месэлайрив эгеч1завач…

Союздин ц1ийи договор кут1униз гьазур жезвай и береда кьвепатал пайнавай лезги халкьдин месэла Дагъустандин ва Урусатдин кьилевайбурун меце хьана к1анда. Эгер абуру Азербажандихъ галаз ахьтин икьрардал къул ч1угурт1а, чи крар мадни яц1а гьатда. И вацра (10 сент. – 4 окт.) Московда физвай «Совещание по человеческому измерению» мярекатдихъни чун акакьнач. Гьак1 хьайила чи дердияр чи къене ргаз, анжах жуваз райижбур жезва. Амайбур бейхабар яз амукьзава. Эгер чна алай вахтунда фад-фад дегиш жезвай политикадин макъамрал амал тавурт1а, чи крар гьамиша кьулухъ галамукьда. Алай вахтунда чи регионда гьихьтин политик гьалар арадал атанват1а ва ам абуру гьи жуьреда жалгъа гун мумкин ят1а килигин:

– Эрменистандинни Азербажандин чуьруьк Къарабагъдиз кьилдин аслутуширвал къазанмишдалди яваш тежедайдал са шакни алач.

– Гуржистанда гьалар са бубат секин хьанмазди Эрменистандинни Гуржистандин алакъаяр арадал къведа. (Садлагьайди, абур кьведни хашпара гьукуматар я. Кьвед лагьайди, Гуржистанда зур миллиондихъ агакьна эрменияр ава. Азербажанди Гуржистандин чилериз ийизвай темягьарни Эрменистандинбурулай гзафни я, ачухни).

Нахичевандинни Азербажандин руководствойрин арада гьуьжетар къвердавай артух жезва. Нахичевандиз Азербажандикай хкеч1дай ниятар авайдини малум кар я. Гьавиляй Нахичеванди Эрменистандихъ ва Ирандихъ галаз меслятар жагъурзава. Азербажандин къуншияр тир Ирандиз, я Туьркиядиз Азербажандикай Ближний Востокда къуватлу гьукумат хьун хуш туш. Куьз лагьайт1а а ч1авуз регионда гьам политикадин, гьам экономикадин жигьетдай баланс ч1ур жеда. Гьадалайни гъейри Туьркияда суьнуь мусурманар, Ирандани шагьияр ава. Чпин арадани гьамишанда гьар жуьре разисузвилер ава. Гьак1ни Азербажандин вичин халкьни мусурман диндин и кьве хиле чара ийизва. Гьелелиг ихьтин акстерефар фад квахьун мумкин туш. Генани, Ирандиз лап хъсан чизва хьи, «Азербажан» т1вар алай вичин вилаятдихъ чи къунши Азербажандин темягьар фадлай авайди. Гьавиляй Иранди азербажан миллет вич авайди туш, ам Совет гьукуматдин къундарма я лугьунни ийизва.

Эхь, Азербажан Совет гьукуматди гужуналди теснифнавай гъвеч1и империя я. Яргъал-мукьвал империяр (к1андат1а Дагъустанда, к1андат1а Азербажанда) чк1ида. Яргъал-мукьвал Азербажанда эхтияр ат1анвай халкьари – лезгийри, ц1ахурри, талышри ва масабуру чпин кьил хкажда. Алай вахтунда азербажан Халкьдин фронтдинни гьанин руководстводин алакъаярни хъсанзавач. Урусатди Азербажандин вилик вичин чилерин месэлани эцигун лазим я. И кар патал чна чалишмишвал авуна к1анда. Дагъустандин ва Урусатдин руководствойрив 1921 йисан Дагъустандин Конституция кьабулдайла съезддин резолюцияда кхьенвай къарар кьилиз акъудиз туна к1анда. Ана кхьенва: *«Виридагъустандин съездди жезмай Центральный Исполнительный Комитетдиз Азербажандихъ, Гуржистандихъ, Горский Республикадихъ ва РСФСР-дин къунши областрихъ галаз авай сергьятрин патахъай месэла тади авуна гьялун теклифзава, Къавкъаз табий авур вахтуналди Дагъустандин сергьятрик акатзавай, гьуьжет галай экономикадин, яшайишдин, этнографиядин ва маса рекьерай Дагъустандихъ галаз сих алакъалу тир чилер Дагъустандик акадар хъувун паталди…»* Им къе чахъ авай важиблу документрикай сад я.

Чаз кьведлагьай Къарабагъдалди кич1ерар гузвайбурни пара я. Амма кьведлагьай Къарабагъ и винидихъ къейд авур политический ситуацияда Азербажандиз вичиз серф туш. Идалайни гъейри Азербажанди ишлемишзавай яд, экв, газ, ракьун ва уьлчуь рекьер – вири лезгийрин чилерилай я. Бязибуру лугьузва хьи, бес Бакудай лезгияр чукурда. Бес Московда авайбур чукурайт1а? Гила Бакуда са виш агъзур лезгияр яшамиш жезват1а, чна чи миллетдин месэлаяр гьял тавуна акъваздани? Ят1а хтана ацукьрай, низ кич1е ят1а. Месхет туьрквер ацукьар тавурай чи чилерал, лезги хуьрер кутурай.

Сумгаитдилай гуьгъуьниз дуьнйада Азербажандин авторитет агъуз аватнава. Имни амал тавуна, саймиш тавуна таз жедай кар туш. Мегъ Европадин гьукуматри гьина инсандин эхтиярар к1вачерик вегьенват1а, гьа республика чпи кваз кьадач лагьанва.

Винидихъ къейд авур делилри успатзава хьи, чун жуван халкь сад хъийидай женгиниз экъеч1дай вахт атанва. И пак рекье чахъ терефдарар ава, женгиниз экъеч1айла мадни жеда. Халкьдик кич1 кутазвайбурукай са гзафбур чеб уьмуьрдин вири къулайвилер – девлетар, машинар, дачаяр, к1валер, ч1ехи къуллугъар авайбур я. Халкьдин къайгъуйрикай абуруз къуншид къавалай кац фейид хьизни туш. Абуруз гьа авай къайда хъсан я. Гьавиляй абуру чи кардиз – халкь сад хъувуниз – куьмек ваъ, кьец1 гузва. Месела яз, Дагъустандин Верховный Советдал «Шарвили» т1вар алай лезги медениятдин макан тестикьардай ч1авуз са т1вар-ван авай чи алимди, вичикай яргъал йисара Дагъустандин университетдин ректор хьайи касди (белки, вичин къуллугъ квахьуникай кич1евал аваз) герек авай кар туш лагьана, регистрация авуникай акъвазарнай. Маса лезги гьакимдивай 1991 йисан майдиз, гьафтедин программа гваз «Лезгистандин авазар» фестиваль тухудайла, Урус театрдин зал кирида къачун паталди чаз куьмек ийиз алакьначир. Я адаз – Дагъустандин гьукуматдин кьилин садлагьай заминдиз – културадин министерстводин патай гьуьрмет авачир. Са маса лезгиди, Дагъустандай Азербажандиз фейи комиссиядик хьайи са векилди, лезгийрихъ чилерин патахъай Азербажан гьукуматдиз са суални авач лагьана протоколдал къул ч1угунай.

Зурба тир Кц1ар райондин кьиле хьайи лезги дишегьлиди вичин вири къуватар лезги халкьдин «Садвал» гьерекатдихъ галаз женг тухуниз серф ийизва. Муькуьбуруни а хозяйкайрикай, абуру тухузвай к1валахрикай чи милли газетрин чинра тарифарзава. Садбур, Бакудавай лезги културадин центрдай иниз къвез, чна миллет патал вуч авуна к1андат1а, вуч тавун лазим ят1а лугьуз, чаз тарсар гуз хъфизва. Дагъустандани кваз абуру азербажандин сиясат кьиле тухузва. Аламатдин кар ам я хьи, чаз зиянар патанбурулай жуванбуру гзаф гузва. Чи мидяйрини чаз зиянар жуванбурун гъилералди гузва. Гьелбетда, икьван ч1авалди агъавал авур системади милли векилар миллетдиз ваъ, чпиз къуллугъдайбур, чпин гафуна авайбур, эмир гуз къулай «хъуьтуьлбур» хкягъиз хьана. Гьелбет-хьи, абуру халкьдин патахъай майдандиз экъеч1на са гаф талгьун тажубардай кар туш. Къе, партийрихъ чпин виликан гуж амачирла, ахьтин ксари хуьрлуьнк1ри хьиз гьасятда чпин ранг дегишзава. Гила абуру чпиз маса рекьер акъудда. Гьавиляй гьар са кас мукъаятлу ва игьтиятлу хьун лазим я. Къе чна хкягъзавай Милли Советдикай гьакъикъатда чи халкьдин важиблу месэлаяр гьялдай, къайгъударвилелди чи халкьдин далудихъ акъваздай къуват хьана к1анда. Къуй гьар са лезгидиз чир хьуй хьи, вичин четинвилер, дердияр гьялдай парт1 вичихъ авайди. Гьавиляй чна гьар сада Милли Советдиз теклифзавай ксар им хъсан гада я, им зи мукьва-кьили я, им зи начаник я лагьана ваъ, адан тежрибадиз, адан рик1ин ва ниятрин михьивилиз, халкь патал адан рик1 куниз килигна хкягъна к1анда.

02.09.1991.

**БЕСРАЙ, ЛЕЗГИЯР!**

Лезги халкьдин вилик вири заманайра лап четин месэлаяр акъвазайди я: жуван бубайрин чил хуьн, миллет хуьн, эсилрал лянет тагъана лезги намус хуьн. И четин ва баркаллу женгера къазанмишайди я чи бубайри лезгивал, лезги т1варц1ин дамах ва лайихлувал.

Гьам лезги яракьдин хцивал, гьам лезги гафунин к1евивал гьамиша чир хьайиди я чи мидяйриз. Шумудни са кьушунри чал вегьена: скифрини сарматри, румвийрини грекри, гъунрини хунзари, персерини арабри, мугъулрини огъузри.

Бязи тайифаяр гелни амачиз квахьна. Бязи тайифаяр маса халкьара ц1рана. Амма и кьадар душманрин хура акъвазай лезги халкь къедалди ама. Женгера т1имил хьанат1ани, чи бубайрин мулкарин ч1ехи паяр чавай къакъуднат1ани, халкьни ама чахъ, ч1ални!

Лезги кьушундиз гьамиша къимет хьана. Вири девирра чи барка бубайри лезгидин т1вар пайдах хьиз вине кьуна хвена. Лезгияр хуррам вик1егьбур яз, рик1 ачухбур яз, гафунал к1евибур яз чида къунши халкьариз. Виликдай маса халкьарини лезгидин гафуналди кьин кьадай, куьз лагьайт1а лезгидин гаф алмасдилай к1еви тир. Лезгидин т1варц1елди кич1ерар гудай гуржийри чпин аялриз. «Са лезгидин хура чи ц1уд аскердивай акъвазиз жезвач», – лугьудай персерин сарбазри. «Эгер шагь дили ят1а, фена лезгийрихъ галаз дяве авурай», – лугьузва иранлуйрин мисалда.

Лезгияр дуьнйадин тарихда важиблу гел тур халкь я. Лезги кьуьл, Къавкьаз дагълар, Касрин гьуьл – и т1варар лезгийрилай атана.

 Лезгийрин «туьнт кьуьл» виридуьнйада машгьур я.

Лезгияр, яшар пуд агъзур йисарилай пара тир, «Шарвили» хьтин эпос тесниф авур халкь я.

Лезгийри гьеле 43 -йисуз румвийрилай, эрменийрилайни гуржийрилай саки 272 йис вилик хашпара дин кьабулна. Лезгияр гьеле пудлагьай эсирда вичихъ хсуси алтабет, к1ел-кхьин хьайи халкь я.

Лезгийрихъ гьатта чи девирдал къведалди 8 –асирда Алпан т1вар алай гьукумат хьана. Барка алай шаррар-пачагьар хьана, гьеле иридлагьай эсирда къадим лезги тарих кхьей Дасхуранви Моисей хьтин зурба тарихчи, Давдакь Картал хьтин зурба шаирар хьана.

А девиррилай инихъди лезгийрихъ дамахдай крар генани гзаф хьана. Абур виридаз ашкара я.

Виридалайни зурба бахтлу кар ам я хьи, и вири девиррай атана та Гьажи Давудал, Фетяли хандал, Ярагъ Мегьамедал къведалди лезгийрик халисан лезги руьгь, лекьерин руьгь кумай. Амма, гьайиф хьи, и эхиримжи 75 йисан къене чи руьгь, чи дин, чи лезгивал гьич чир техжедай саягъда ч1ур хьанва.

Гьикьван четинвилер кьилел атанат1ани, бубайрин чилерикай гьикьван паяр ат1ана чавай къакъуднават1ани, гьатта кьве патал пайнават1ани, къе миллиондилай гзаф лезги миллет ава. Им гъвеч1и миллет, гъвеч1и халкь туш. 90 агъзур кьадар авай абхазвийриз чпин гьукумат ава. Чеченри, ингушри чпин гьукуматар къазанмишнава. Амма чи халкь луьл пиян хьайи пагьливан хьиз ахвара ава. Чпихъ чна винидихъ лагьай чи дамахлу лишанрин са пай кьванни авачир халкьар ава. Чпихъ къадим тарих авачир халкьар ава. Чпин тарих лап Октябрдин инкъилабдилай гьисабзавай халкьар ава. Абурукай гзафбуру чпин ахлакь вине кьуна, халкьдин ч1ехи месэлаяр гьялзава. Амма чун мус ахварикай кватда? Чи халкьдиз виридалайни зурба зиян гайиди, чи лезгивилиз кьец1 гайиди коммунист идеология я. Гилани, гьатта халкь и дарвиле авайлани бязи келлеяр ац1ай алимри кьенвай коммунист партиядин лешел чан хкиз к1анз, адаз «искусственный нефесар» ийизва. Муькуьбуруз гьатта СССР-дални чан хкиз к1анзава. И жуван рекьизвай миллетдал чан хкваш! – лугьуз к1анзава ахьтинбуруз.

Арадал алайди са месэла я: лезги халкь сад хъувун. Лезгийри чпин идара чпи авун. Гьахьтин къуватарни ава чахъ, гьахьтин инсанарни. Амма и кьилин суалди лезги халкь кьве тереф ийизва: садбуруз халкь сад хьана, халкьдин меденият, ч1ал хвена ам вири миллетрин арада лайихлу миллет хьиз хьун я.

Муькуьбуруз халкь сад хьуникай кич1езва. Белки, абуруз чпив гвай чими къуллугъар къакъатуникай кич1езват1а? Чи халкь авай гьал начагъдан гьалдиз ухшар я: начагъ яз, вич вичелай фенвай касдин кьилихъ кьве жерягьди гьуьжетарзава. Сада лугьузва, тадиз адаз куьмек авуна к1анда, рекьизва ам. Муькуьда лугьузва, к1анзавач адаз куьмек, адаз чара амач.

Жуван халкьдин къайгъуйриз, т1ал алай месэлайриз чун гьик1 килигзават1а, гьадалай аслу яз, къе чи гьар садан лезгивал ахтармишиз жеда. Чи гафар гьихьтинбур ят1а, чи крар гьихьтинбур ят1а, гьадалай аслу яз. Зи фикирдалди, лезги месэладиз къе дуьз килигзавайди «Садвал» гьерекат я. И рекьел ала «Шарвили» маканни, «Лезгистан» журнални, «Садвал», «Рик1ин гаф», «Чубарук», «Куьредин ярар», «Лезгистандин хабарар», «Лезги хабарар» газетар, лезги радио, лезги фяле карханаяр, лезги студенчество, лезги кооператорарни бизнесменар, лезги интеллигенциядин лап хъсан векилар, лезги писателар. Амма са бязибурун вилерай гъура авахьзава «Садвал» акурла. Са бязибур гьа чпин кич1е рик1ерин ужугъди басмишзава гьахълу гафар акурла. Абурни коммунист идеологиядин кумукьаяр, империйриз чпин халкь маса гуз вердишарнавай кадрияр я. Гьелелиг къара жемятдин са бязи къатари, яшлу къатари абурун махариз яб гузва. Кьасумхуьруьн агъсакъалри «Коммунист» газетдиз кхьей чарче «Садвал» гьерекатдал буьгьтенар гъизва. Заз чиз, гьахьтинбурукай я жеди бакуви профессор Нуреддин Гьабибовни. Адан гафар яракь яз къачуна, Эльмира Ахундовади «Литературный газетда» «Садвилел» буьгьтенар гъизва.

Заз жузаз к1анзава Нуреддин Гьабибовавай, гьина, гьуьрметлуди, гьи лезгиди азербажан халкьдиз акси гаф лагьана? Ам мумкин кар туш. Халкьар писбур жедайди туш. Чи арада футфаяр твазвайбур, чара агъайриз къуллугъ ийиз, жуван халкь маса гузвайбур гьа куьн хьтин тапан ватанпересар я. Вири империйрин, вири режимрин къайда-къанун сад хьайиди я: чпиз вафалу пешекарар кадрияр гьазурин ва гьа кадрийрин куьмекдалди гьар гьи миллет хьайит1ани чпиз к1андай патахъди ялин. Урусатдин властрини, Азербажанрин властрини коммунист режимдин девирда артухни алаз ахьтин кадрияр гьазурна. Гьа кадрийрин куьмекдалди чи халкь кьве патал пайни авуна. Гьа кадрийрин куьмекдалди чи тарихдиз к1ур гана. Гьа кадрийрин куьмекдалди къени чпин сиясат тухузва. Лезгияр сад хъхьуниз аксивалзавайбурни гьа кт1ай идеология тухузвай кадрияр я. Амма миллет рекьидач. Чир жеда лезги халкьдиз, ни вичиз хвавална, ни вичиз хаинвална.

Къе миллет, къеняй кукра ич хьиз, незвай а куьгьне идеологри ц1ийиз коммунист-партияр тешкилзава, чпин агъайри гьинихъ вач лагьайт1а, гьанихъ физва. Дагъустан гьукуматди «Единый Дагестан» комитетар тешкилзава, аварри имам Шамилан т1варц1ихъ Халкьдин фронт туьк1уьрнава. Азербажанда Халкьдин фронтди, «Бирлик» – «Единство» партиди сиясат тухузва. Къуй, мубарак хьурай чпиз, чун акси туш. Амма чна, кьве патал пайнавай лезгийри, «Садвал» т1вар алай халкьдин гьерекат туьк1уьрайла, абурун вилерай иви куьз авахьзава?!

Гьикьван хьурай чна чун к1удиз? Магьачкъалада са камаллу депутатди Верховный Советдин сессиядал, вичин агъадиз вил ягъиз, лезги генералдиз «пияниска» лагьана. «К1валяй к1уд тавурди патай к1удиз жедач», – лугьуда мисалда. Гьам вуж ят1ани генерал я, вун гьелелиг а дережадив агакьнавач!

Чи милли прессадини къени коммунистриз рик1ивай къуллугъзама. Чи газетрани журналра гзафни-гзаф гьак1ан кьуру гьуьжетриз рехъ гузва; «Садвал» газетдикай тегьнейрин рахунар гилани акьалт1завач.

Къе, вири агатна, са рехъ хкягъна, лезги халкь сад хъувуна к1андай чкадал, чна п1узар кудна хъилерзава, ит1и-бит1ийра къекъвезва. И пата авайбуруз чпин рехъ хъсан яз аквазва, а патавайбуруз (Азербажан пата) – чпин. Бес Азербажанда лезги халкьдин уьмуьр хъсан яз хьайила, гьинва ана лезги ктабар, лезги газетар, лезги радиогунугар, мектебра ачухдаказ лезги ч1алалди к1елунар?

Азербажанда гьихьтин демократвал ават1а ихьтин са гъвеч1и кардай аквазва. Ноябрдин вацра Кц1ара «Лезгистан» журналдин 400-далай виниз нумраяр дустагъна, редактордиз акси яз «уголовный кар» къарагъарна. Вучиз? Журналдал «Лезгистан» т1вар ала лугьуз. Ана эрменийрин тарих ганва лугьуз. Де им яни демократи? Им яни стхавални дуствал? Дагъустанда вишералди азербажан ктабар, газетар, журналар маса гузва. Садани абуруз майилвалзавач. Гьатта абура лезгийрин намусдик хк1адай гафар ават1ани (лезгияр туьрк тайифаяр я, Дербент къадим азербажан шегьер я ва масаа гафар кхьизват1ани).

Лезги артистри гьамиша азербажан манияр лугьузва. Лезги газетри лезгийринни азербажанрин арада авай еке дуствилерикай кхьизва. Лезги театрди азербажан халкьдин тамашаяр къалурзава. Лезги хуьрера эфирдай гьар юкъуз азербажан манияр, макьамар гузва, телевизоррай азербажан гунугар кьазва. Чи хуьрерал, районрал, вац1арал туьрк т1варар ала. (Бес! Чун интернационалистар я эхир!) Чун къвалав гвай республикадин културдин еке таъсирдик ква. И таъсирди чи милли културадиз пара кьец1 гузва. Амма чаз и кар акваз к1анзавач.

Заз виридаз ван къведайвал, лап Шагьдагъдин кук1валай гьарайиз к1анзава: «Бес я, гьарда санихъ ялун! Бес я, сада садак футфа кутун!»

Халкь санал хъийидай, Лезги Ватан туьк1уьрдай рекьера к1валаха, я лезгияр! Гьахъ дуьздал акъуддай вахт я! Лезги месэлаяр гьялдай вахт я! Пака геж жеда. Чаз несилри багъишдач.

Бес я чарадан ник1е цан цун!

Бес я чарадан къула ц1ай хъувун!

Ша чна гъил-гъиле кьуна жуван халкьдиз къуллугъ ийин! Халкьдин садвал патал, абадвал патал!

Къуй япар авайдаз ван хьурай, вилер авайдаз акурай, рик1 авайди гъавурда акьурай!

«Эгер гьи халкьдиз вичин лук1вал айиб тушт1а, ам эхир пуч хьанвай халкь я.» – лагьанай са арифди. Ажеб дуьз гафар тушни!

Бес вучиз чаз чи лук1вал икьван ширин ят1а, я Рабби!

 24.01.1993.

**Женг ч1угу – азадни жеда**

Лезги халкьдин сиясатдин гьерекатар гьак1ан кьуру чкадал тешкил хьайибур туш. Лезги миллетдин тарихда азадвал ва аслу туширвал къазанмишдай ва хуьдай женгер гзаф хьана. Алпан девирдин шаррар-пачагьар хьайи Вигьрудилайни Шарр-Гиралай гат1унна Гьажи Давудални Ярагъви Мегьаммедал къведалди, лезгийри азадвилин женгера чпин бубайрин чил кьил-тум авачир кьадардин чапхунчийрикай хвена ва чал, чпин несилрал, агакьарна.

Гьелбетда, чун чи эсилдилай рази я. Гьелбетда, чна абурун гьунаррал дамахзава. Амма садра кьванни чна суал масак1а эцигин: чи эсилри чпи чал дамах ийидайт1а яраб? Яраб чи несилри чалдини дамах ийидат1а?

Къецин девирда лезги халкьдин кьисмет лап четин гьалда ава. Зурба империя хьайи СССР садлагьана чк1уни т1ал алай месэлаяр мадни яц1а туна. 1921-йисуз са халкь кьве гьукуматдин арада пай авуна кьулайгъуз ч1угур административный сергьятдин ц1ар къе лезги халкь кьилдин кьве гьукуматдин арада кьве патахъди пайзавай к1еви сергьятдиз элкъвена. Рик1ел хкин, чи гьакимри сергьят экуьди жеда, квез куьхъай кич1езва! – лугьуз чун гьик1 суст авунайт1а. Къе чаз гьа гьакимри: «Квез вуч к1анзава? Сергьятар экуьбур жедай туш эхир!» – лугьузва. Дугъриданни абурун таб-керчекдай кьил акъудун четин кар я. Ихьтин ихтилатрин хордик жанаби Гусаеван ва жанаби Абдулатипован сесерни ква: ««Садвилик» квайбур экстремистар я»,– лугьузва сада. «Эгер Урусатдиз вад километр гьяркьуьвилин погранзона эцигун серф аквазват1а, вад километр эцигна к1анда. Эгер къад лагьайт1а, къад эцигун лазим я», – лугьузва муькуьда. Сад чи стха ч1аларин хзандин векил я, муькуьди чи халкьди сес гана хкягъай чи депутат я.

Зун гьа виридаз чизвай делилар тикрар авуниз мажбур жезва. Я Дагъустанда, я Азербажанда чи халкьдин интересар кваз кьазвач. Уьмуьрдин, яшайишдин вири хилера чун пуьрчуькьиз алахънава.

Азербажанда тапан футфаяр кутуна чи гадаяр дустагъра тунва, вучиз лагьайт1а абур лезги халкьдин патриотар я. Гьатта Урусадин чилерал къвез (Дербенда, Ленинградда, маса шегьерра) азербажанви милицайри чи жегьилар кьаз хутахзава.

Эхиримжи са шумуд вацран къене лезги халкьдин векилар ч1ехи къуллугърилай алудна ва абур дарги халкьдин векилралди эвезна.

Дагъустанда приватизация ийидайла вири халкьарин пай квай эменнагьдикай чи халкьдал гьич чакъвалай авур к1арабни гьалтнач.

Гьатта чи т1алдикайни маса халкьари менфят къачузва. Чи жемятдин арада бейкарвал вини к1ваче ават1ани, чи сергьятдин таможнидал к1валахзавайбур 90 процент маса халкьарин векилар я. Кьве йикъалай са йукъуз, анал къаравулвал ч1угваз, абур жибинар пуларивди ац1уриз, машинрин к1улаваз кефердихъди хъфизва. Амма кефер патан ихьтин сергьятар авайт1а, бажагьат а халкьари лезги лугьудай сад аниз ахъайдай! Гьуьлуьн кьер тирвалди маса къачуз жеда лагьана Дагъустан гьукуматдин къарар пайда хьанва. Яраб чавай лезги районра авай гьуьлуьн кьер кьванни хуьз жедат1а? Пака чилер маса гуз-къачудай къанунарни акъатда. Вужар жедат1а а ц1ийи иесияр? Са вахт къведа: пул авайбуру ви хуьрер, районарни кваз маса къачуда ва к1вал жагъайди к1валяй акъудда.

Лезги халкьдин интересар квазни такьуна «Къизил-дере» мяден кардик кутаз гьазурвилер аквазва. Са вучтин ят1ани конкурс хьаналда (анани анжах тек са фирмади иштаракна). Бес лезги халкьдин интересар ни хуьзва? Анжах тек са касди: эколог Алимов Мирзебега. Эхь, са лезги кьегьал хва ава. Бес амайбур гьинава? А дереда яшамиш жезвай чи халкьдин гьал пака гьик1 хьурай? Гьелелигда дуьнйада и жуьредин мяденар экологиядиз зиян тагана михьидаказ кардик кутадай технология авач. Къизил-дере консервация авуна тун паталди чна вири къуватар эцигун лазим я.

Самур вац1ун йатар дуьздаказ, лезги халкьдин хийирни фикирда кьуна, хийирдик кутунин, Самурдин там заповедник яз хуьнин, вад километридин сергьятдин зулуник акатзавай чи бегьерлу чилер хуьнин ва мадни са гзаф месэлаяр ква чи вилик. Амма гьик1 гьялда чна и месэлаяр? Къенин йикъалди чавай жуван векил Урусатдин парламентдиз депутат яз хкягъиз хьанвач. Эгер сечкийрин округар авайвал амукьайт1а, я женни ийидач. Куьз лагьайт1а, а округар кьасухдай масадбурун интересрихъ галаз кьадайвал туьк1уьрнава.

Эхь, чи векилар санани, Дагъустандин са шегьердани ч1ехи къуллугърал алач (Азербажандикай гьеле чун рахан тийин). Гьатта лезги ч1алан хзандик акатзавай халкьарин векилар гьатта Дербен шегьердани кваз са бубат виле аквадай къуллугъдал алач (шегьердин администрациядин кьил, шегьердин собранидин кьил, къенепатан крарин отделдин ч1ехиди, прокурор, судя, конякрин, чехирринни шампанскийрин заводрин директорар, карьердин ч1ехиди, гамарин фабрикдин ч1ехиди… мад ва мад). Талгьана гьик1 акъвазин, мад чаз виридаз малум я хьи, лезги театрдин дарамат эцигиз чара авур чилни масанихъ ц1уьх хьана. Са гуж-баладалди, гена Аллагьдиз шуькуьр! гьа «Юбилейный» кинотеатрдин дарамат кьванни чи гъиле гьатайди. Дербен шегьерда лезгияр гьик1 кьабулзават1а, абур маса миллетрин вилерай гьик1 аквазват1а, абуруз шегьердин администрациядин кьил гьихьтин майил аваз килигзават1а къалурзавай са делил гъил.

Вичи ДГУ-дин тарихдин факультет куьтягьай, алим археолог А.А.Кудрявцеван экспедициядик кваз Дербент шегьердин илимдин программадик кваз тухузвай эгъуьнра иштарак авур, вичиз музейрин к1валах лап мукьувай чидай пешекар кьасумхуьруьнви Назим Кьасумов шегьердин садавунвай музейрин директорвиле эцигдайла Дагъустандин гьукуматдин руководителрин т1варц1ихъ вичел муьжуьд муьгьуьр алай арза фенай. Шегьердин динэгьлийрин к1ват1алди кьил кутунвай а чарче «шегьердин тарихдихъ галаз алакъалу тушир чара кас кьабулуни азербажан халкьдик наразивилин ц1ай кутунва» гафар кхьенвай. И чарчевай футфайриз лайих тир жаваб гудай чкадал, Дербент шегьердин кьил жанаби Алчиевани а ц1ай къизгъинариз алахъна. Дагъустандин руководителрин адресриз вегьей вичин чарчени ада виликан чарче авай фитнеяр эзбер хъийизва. «Дербент шегьердин музей-заповедникдин директорвиле патан кас тайинаруни азербажан жемятдин ажугъдин лепе арадал гъана», – кхьизва Алчиева ва чкадин агьали тушир лезги директорвиле тайинарзавай приказ кьулухъ элкъуьр хъувун т1алабзава.

Эхь, Лекь макандик кваз Алпан шаррдин меркез хьайи Дербенда музейдин кьил лезги хьуни азербажан халкьдик ужугъ кутазва. Чпин бине Алтайдай атай туьркер тир, чпиз лезги чилерал хсуси гьукумат туьк1уьрнавай азербажан халкьдик! Амма чеб вири асул патанбур тир шегьердин виликан кьил Э.Пашабеков азербажан, Дербен райондин кьил С.Къурбанов азербажан, игилан Дербент шегьердин кьил Н.Алчиев осетин, Дербентдин рчедай чехиррин заводдин директорвиле М.Садуллаев аварви, коньякрин заводдин директор М.Гаджиев даргиви хьуни азербажанрик, лезгийрик вуч ужугъар кутазват1а яраб?

Им ак1 лагьай ч1ал я хьи, Дагъустандин са гзаф гьакимри Дербент шегьер михьиз азербажанрин к1вачиз ягъна куьтягьнава. Бес ана яшамиш жезвай амай халкьар цавай атайбур яни? Абур, чи дабан эгъуьниз, чи геле къекъвезва. Чна лагьайт1а дуствиликай манияр ягъзава «ча-ан Азербажан, чан Дагъустан». Ик1 вучиз жезва? Вучиз лагьайт1а чахъ садвал авач. Чна чаз гьуьрмет ийизвач, гьавилай чунни садани кваз кьазвач! Гьатта гъвеч1и ч1авалай лезги балаяр къуншидихъ галаз бягьс ч1угваз, къуншидилай агъа патал жемир гьа, лугьуз ч1ехи ийизва. Амма гьа са вахтунда кик1имир, чан бала, вак1аз буба лагь, чан бала, лугьуз тагькимарзава. Ихьтин татугай къилихар чна чи ивидикай хкудун лазим я.

Къенин йикъалди чахъ хайи халкьдин т1ал-квал чидай, хайи чилин т1ям-атир чидай, жуван халкьдин тарих, меденият, адетар чидай, жуван халкьдин лайихлу ксарин къадир чидай, дидедч1алаз гьуьрмет ийидай, халкьдин месэлайрин гъавурда авай, жуьрэтлу рик1 авай, маса къачуз тежер намус авай, сабурлу акьул авай са кьил хьанач. Садак кьуру дамах хьана, садак ац1ун тийир невс хьана, садахъ чирвилер хьанач, сада масадбуруз къуллугъ авуна… гьа ихьтин гафар-ч1алар я чи япариз ван хьайиди. Са шумуд йисаралди чи гьерекатрин кьилера хьайи ксарини, гьайиф хьи, авур са важиблу кар хьанач. Чун вири крарай гьамиша гуьгъуьна амукьиз хьана. Ша чна фагьумин: яраб лезги халкьдин вилик квай месэлаяр регьятдаказ, махсус чирвилер авачиз гьялиз жедайбур ят1а? Ваъ! Яраб анай еке мажибар къвезват1а? Ваъ! Я стхаяр, бес вучиз са бязи ксар чин гьалсна гужуналди и кардиз сухламиш жезва? Заз чиз, жаваб вич вичелай къвезва. Са гьихьтин ят1ани чи халкьдин интересриз акси тир къуватри абур вилик кутазва. Белки таъминарни ийизва жеди…

Вилик алатай са шумуд йис чна, гьайиф хьи, хийир авачиз акъудна. Алай вахтни пара муракаб, пара къизгъин вахт я. СССР чк1ана ц1ийи гьукуматар пайда хьуни, Азербажандин нафт1ади, Къавкъазда Урусатдин сиясатди и регионда геополитикадин шикил дегишарна. Азербажан-Туьркийа-Израиль-Америка (и союздихъ Ичкериядин ва Гуржистандин майиларни ава) гьукуматрикай ибарат тир геополитикадин союздин ният Къавкъаздай Урусат рум гана акъудун я. Урусатди вичини сиясатда ахъайзавай гъалат1ралди и кардиз йигинвал гузва. Гьич садрани, са ч1авузни Урусатдихъ вичин милли интересар кваз кьазвай милли сиясат хьайиди туш ва гилани авач. Кефер патан Къавкъазда к1вачел акьалтнавай туьнт исламдин рехъ фикирда кьурт1а, вичин кьибле патан сергьятдив яшамиш жезвай ва вичихъди хъсан майил авай лезги халкьдин интересар фикирда кьурт1а, гьеле тешкил хьана куьтягь хьанвай ва нафт1ади кут1уннавай вичин интересриз акси союз фикирда кьурт1а ва вичиз Къавкъаз гъиляй акъудиз ният авачт1а, Урусатдиз амукьзавайди са рехъ я. Вичиз ц1ийи геостратегический парт1ар-союзникар жагъурун. Гьабурни ингье: Абхазия, Кефердин ва Кьибледин Осетия, Дагъустан (анжах Дагъустандани туьнт ислам к1вачел къарагъзава), Кефердин ва Кьибледин Лезгистан, Иран. Амма, гьайиф хьи, къе Урусатдин сиясат гьасилзавайбур вири а сиясатдикай чпиз хийир хкудиз алахънавайбур я.

И жуьредин четин гьалара лезги халкь садхъхьунин ва жуван чилин иеси хьунин месэлаяр гьялунив эгеч1ун гзаф халкьари кьабулзавач, гьатта и проблема адалатлувилелди гьялуниз аксивални ийизва. Гзафни-гзаф и кардиз аксивалзавай терефар азербажанринни даргийрин блок я. Гьелбетда, и блок авар халкьдин са бязи векилрини къуватлу ийизва. Гьа и терефри вири хилерай чи халкьдин гьерекатриз акси к1валахни тухузва, и рекье гзаф такьатар, гзаф харжияр харжзава. Гьавиляй чун къе са гъуд хьиз сад хьун лазим я. Гьавиляй чи гьерекатрин кьилени чи вилик квай месэлайриз жаваб гуз жедай кас акъвазун герек я. Къуй ахьтин кас ават1а, ам майдандиз экъеч1рай. Лугьурай хьи, вичиз халкьдин месэла гьик1 аквазват1а, а месэла гьялдай гьихьтин рехъ вичи хкягъзават1а. Ахпа Пак Кьуркьандал гъил эцигна кьурай кьин вири жемятдин вилик. Вилик квай везифа вичи кьилиз акъудда лагьана. Садрани дуьз рекьелай эляч1дач лагьана. Эляч1айт1а ва кар маса гайит1а жемятди вичин дуван акурай лагьана. Ахпа жемятдин актив къатарни адан патав жем жеда. Чнани адан гьар са ишарадиз «Гьазур я!» лугьун. Лезги халкьдин месэла гьялдай рекьер пара ава жеди, белки. Амма жуван са биц1и макъалада гьакьдайвал, и кар жуваз гьик1 аквазват1а, кьве келима лугьуз к1анзава.

Садлагьайди, алай вахт фикирда кьуна, чи къуватар алцумна хьайит1а, гьелелиг чун къе чи халкь сад хъувуникай гьарайна рахун чи хийирдиз жезвач. Ам чи рик1евай ч1ехи мурад я. Эгер къе чна чи халкь сад ийин лугьузвайбур ават1а, заз чиз, я абур масадбуруз къуллугъзавай футфачияр я, я абур кардин гьакъикъатдин гъавурда авачир туьнт, амма чиг патриотар. Эвелни эвел чна Урусатда милли автономия тешкилун лазим я. Урусатдин ва Дагъустандин Конституцийра, дуьнйадин халкьарин арада кардик квай къанунрин документра и мурад кьилиз акъудун паталди герек рекьер авачиз туш. Адалайни гъейри, Урусат вич халкьарин федераци я. (Са шумуд агъзур кьадар авай чукчийриз, эвенкриз чпин милли округар ава, абурун векилар Урусатдин парламентда кардик ква). Дагъустан вични гележегда халкьарин федерация хьун мумкин я. (Инал къейд ийин: гьа и йикъара Дагъустандин федералистрин партия тешкил хьана. Адак саки 80% Дагъустандин халкьарин векилар ква). Милли округ тайинарун паталди лезги жемиятдин арада референдум тухун лазим я.

Кьведлагьайди. Азербажан республикадик Къарабагъ (квай) ва Нахичеван ква. Яъни Азербажан (конституцияда и кар къейднавачт1ани) гьакъикъатда федератив гьукумат я. Эгер Азербажандин кьиле жедай ксарихъ бес кьадардин камал хьайит1а, абуру лезгийриз, талышриз, аварриз автономияр гуда. Нетижада республикада сиясатдин гьаларни хъсанардай.

Пудлагьай кам. Лезгийрин кьве субъектни экономикадин ва културадин уртах къурулушда, зонада жедайвал гьерекатар авун герек жеда. Ихьтин уртах зонади Дагъустан, Урусат, Азербажан гьукуматрин сихвал ч1урдач. Гележегда инсаният цивилизациядихъди еримиш хьайила, белки, иншааллагь, чи халкьдин т1ал алай кьилин мурадни гъилегъилди туьк1уьн.

Дагъустандин садвал хуьз алахъзавай са бязи ксариз Дагъустандин садвал лезги халкьдин садвал галачиз аквазва. Абур вердиш хьанва, чи халкьдин тарихдикай, медениятдикай ктабар кхьидайла, а халкьарин векилар тир кирамри чи халкьдин са паюникай, Дагъустандин лезгийрикай, кхьида. Дагъустандин халкьар виликдайни федерация хьиз кьилди яшамиш хьайиди я. И карди абуруз алишверишдин ва маса алакъаяр кут1униз к1усни манийвал ганач. Душмандин хурани абур сад хьиз акъвазна. Гьар са халкь вичин чилин иеси хьайила, гьукуматдин кьилевайбурувай, пулунив ац1анвайбурувай чи чилер чпиз к1андайвал ишлемишизни жедач. Гьар са карда абур чи халкьдин кьилевайбурал алукьуниз мажбур жеда.

Дагъустандин федерациядиз акси тир макъалаяр чи республикадин газетриз гзаф акъатна (гзафни-гзаф – Р.Абдулатипован), амма абурук къанунрал бинеламишнавай са делилни квач. Чаз талукь месэлайрикай, халкьарин ихтияррикай журналист Али Алиеван «Каким же быть Дагестану, унитарным или федеративным?» т1вар алай ктабда пара хъсандаказ кхьенва. Зи фикирдалди, и ктаб гьар са лезгидин столдал хьун чарасуз я.

Эхирдай заз лугьуз к1анзава. Гьуьрметлу лезги халкьдин съезддиз къвезвай делегатар! Чи халкьдин кьисмет квелай аслу я. Жуван халкьдиз вафалу, жуван халкьдиз лайихлу кьил хкягъа. Вахт т1имил ама. Чаз ягъамиш жедай эхтияр амач. «Женг ч1угу – азадни жеда!» – баркаллу Мегьаммед Ярагъидин гафар ша чна садрани рик1елай ракъур тийин.

1997.

**Жуван вац1 жува яц1у ая!**

* *Халкьдин интересар маса гудайди душмандини кваз негь ийида: ам ишлемишда, адакай халисан дуст кьадач.*
* *Халкь маса гун хайи диде маса гун лагьай ч1ал я.*
* *Халкь маса гузвайда хаинвилин т1вар анжах са вичел ваъ, гьак1 вичин эсил-несил сихилдални гъизва.*
* *Эгер душмандал гъалибвал къачуз к1анзават1а, жуван халкьдикай тир хаинрал гъалибвал къачу.* – Бубайрин мисалрай.

Зун инал лезгийрин къадим тарихдикай, чи бубайрин баркаллу гьунаррикай рахадач. Бесрай! Чун алатай вахтарикай гзаф рахазва, чна бубайралди гзаф дамахзава. Амма абурун баркаллу крариз, жуван халкьди агъзур йисарин женгера къазанмишай ва эркекдаказ хвейи лезги т1варц1из чун лайихлу яни, тушни, гьадакай т1имил рахазва. Бубайрин девиррани хаинар хьайиди я. Чи бубаярни абуру маса гайиди я. Белки гьабурун несилри тушт1а къе мад ва мад чи халкьдин интересар маса гузвайди!?

Вичин лайихсуз хциз дидеди агь ийида: «Ваз за гайи нек гьарам хьуй!»

Вичин лайихсуз хциз Чили агь ийида: «Ваз за гайи уьмуьр гьарам хьуй!»

Маса гун, хаинвал гьар жуьрединди жеда: виле акьан тийидай куьлуьдалай зурбадалди.

Садвал, сихвал авачир халкьдихъ садрани душманрин хура къваздай къуват, бахтлу гележег жедач. А халкьдин азадвал, чил, ч1ал, милливал, жуввал квахьда.

Девирри чи вилик гьар жуьредин имтигьанар эцигзава: гъвеч1ибур ва ч1ехибур. Гъвеч1и имтигьанар лайихлувилелди вахкуз тахьайла, ч1ехибурайни экъеч1из жедач, нетижада гележегда халкьдин кьилел зурба бедбахтвилер къведа.

Къе чи вилик зурба имтигьан ква: Дагъустандин кьибледин сечкийрин округда кьиблепатан халкьарин векилди депутатвал къазанмишун. Бязибуруз, белки, им т1имил кар хьиз аквазва: «Заз вуч ава кьва кьван! Гьим хьана вуча?!». Амма инал къе къиблепатан халкьарин пакадин кьисмет гьялзава!

Дагъустан миллетар гзаф, амма чил ва девлетар т1имил авай республика я. Гьавиляй ина гьар миллетдиз гележегда вичин уьмуьр виликди тухудай, аладун-веледун артухардай чилер герек жезва. Къуват авай, садвал авай миллетри чилер, девлетар зайифбурувай къакъудда. Эгер виликдай туруналди-зуруналди къачузвайт1а, къе пулуналдини гьукумдаррин сиясатдалди къачуда. Эгер виликдай халкь турунинни зурунин хура акъвазун т1ебии ва чарасуз кар тирт1а, къе ихьтин гьерекат къанунсузди яз гьисабзава. Гьавиляй къенин девирдин чи тур-тфенг, чи зур-къуват чи сихвални садвал, чи акьул-кьатунни чирвал я. Им сир туш, Дагъустанда сад-кьве миллетдин векилри агъавал ийизва: кеферпад авар миллетдин уьмуьрдин мяденар я, къиблепад дарги миллетди вичин мяденар яз хкягънава (и карда абуруз туьрк ч1алан векилри зурба куьмекзава).

Лезги халкьдин ва лезги чилерин ч1ехи пай гьамишалухъ яз чара гьукуматдик – Азербажандик акатнава. Лезги халкьдин рик1яй ч1угунвай хер тир сергьятни чара миллетрин девлетдиз элкъвенва. Самур вац1 яваш-явашдиз чавай къакъудиз алахънава. Лезгийрин къадим меркезрикай сад тир Дербент къвез-къвез маса миллетрин макандиз элкъвезва, шегьердин ч1ехи идараярни лезги халкьарин векилрив гвач. Эгер чун буш хьайит1а, пака чи чилер, вири хуьрерни районар масадбурув жеда. Чи несилар жуван чилел чарабуруз к1валахдай гьамбалар жеда.

Ихьтин четин берейра халкьдиз вичин гьакъикъи кьегьал вуж я, дабан ат1удай душман вуж я, чир жеда. Бязибуру, чпиз анжах чеб лезги халкьдин векилар тирвиляй ч1ехи къуллугъар гьатнават1ани, къе ачухдаказ маса миллетриз к1валахзава. Гьатта маса миллетдикай тир ихьтин кьегьал касдикай депутат хьун чпин бахт яз гьисабзава! Эгь, хаинвал, хаинвал, яраб вахъ сергьят ават1а! Чпиз лезги дидеди нек гайиди, чпиз лезги чили уьмуьр гайиди яраб хаинвалзавайбурун рик1елай алатнават1а?!

Хура лезги рик1 авай, лезги ягь-намус авай жуван лезги халкьдин кьегьал веледриз, рухвайризни рушариз заз лугьуз к1анзава: играмибур, къанихвилерни пехилвилер, так1анвилерни мидяйвилер рик1елай алуд!

Бубайри лугьудайвал, жуван вац1 яц1у ая!

17.01.1998

**Лезги Милли Советдикай кьве гаф**

Лезги халкьдин кьулухъ галамай месэлаяр гьял авун паталди, гьукуматдин идарайрин вилик лезги халкьдин патахъай шериквал авун паталди лезги халкьдин II-съезддал Милли Совет хкягънай (1990 йисан 9 ноябрь) ва «Садвал» гьерекатдин пудлагьай съезддал (1991 йисан 2 март) адан кьил яз чи депутат Рамазанов Нариман Салманович хкягънай.

1994-йисан 26-октябрдиз Кьасумхуьрел к1ват1 хьайи съезддал вучиз ят1ани Милли Советдин председателвиле милли гьерекатда са кардални вич малумар тавур кас – Марат Рамазанов хкягъна. Мад чна вуч лугьун? Лезгияр паталди къуллугъ ийиз вичиз Аллагьди рехъни гурай, къуватарни! Чаз к1анзавайдини жуван халкьдин т1ал алай месэлаяр гьялиз алакьдай кьегьалар вилик жергейриз атун я.

Лезгистан к1вачел акьалдарун патал фондни тешкилнай. (А фондуни къе низ къуллугъ ийизват1а лугьун четин кар я).

Сифте йикъара депутат Марат Рамазанова вич са кьадар активни яз къалурна, амма къвез-къвез гьакъикъат винел акъатна. (Республикадин демократ къуватри КПССдиз аксиз авур митингдал Марат Рамазанова вичин речда тек са КПССдин тереф хвенай.) Вич КПССдин лап вафалу терефдар тир ва вич Советдин са бязи гьакимрихъ галаз якъадашвиле авай депутатдин фикирар, гьелбетда, халкьдин демократвилин гьерекатдихъ галаз кьадайбур хьанач. Ада, гьелбетда, Дагъустандин Верховный Советдин интересриз къуллугъ ийиз хьана.

Адалайни гъейри, депутат Марат Рамазанован хсуси къилихарни (туьнтвал, рахазвайдаз виняй килигун ва садлагьана бинесуз тегьне ягъун, вичин ва вичин кругдин интересар халкьдин интересрилай вине кьун) себеб яз аданни «Садвилин» руководстводин арада алакъаяр ч1ур хьана.

Мягьтел жедай кар ам тир хьи, эгер вуж «Садвилин» активный член яз хьайит1а, халкь паталди ни важиблу к1валах ийиз хьайит1а, гьам М.Рамазанова вичин мидя хьиз кьаз хьана.

Алай вахтунда кьибле Дагъустанда, лезги хуьрера яракьар гвай дестеяр пайда хьанва. Абуру «Садвилин» т1варунихъай «халкьдиз яракьар къачуз» пулар к1ват1зава. (Аник Северо-Кавказский биржадин къуллугъчиярни ква) Нубат атай чкадал чеб «Садвилик» квач лугьузвай а ксари ак1 хьайила «Садвилин» т1вар кьасухдай русвагь авун паталди чпин к1валах тухузва.

Вуж я абуруз эмир гузвайди, абурун тереф хуьзвайди? Гелери Верховный Советдиз тухузва. Гьанай я буйругъар гузвайди. М.Рамазанов хьтин депутатри, чкадин гьакимри чпиз яракьлу телохранителар (беден хуьдайбур) тешкилзава.

Садлагьайди, «Садвилин» т1вар русвагь жеда. Кьведлагьайди, чпин политика хуьдай яракьлу къуватар жеда. Пудлагьайди, халкьдивай, чпиз табий тежедай кас-масдивай къакъудиз жеда, лазимдак кич1 кутаз жеда.

Амма риб чувалда чуьнуьхиз жери зат1 туш. Са вахт къведа – халкьдин вилик гьар сада вичин крарин жаваб гуда.

1999.

**ЛЕЗГИ НАМУС ВА СА КЪАЛИЯН ТЕНБЕК**

*Руьгь кьенвай халкьдиз вичин лук1виликай хабарни жедани?*

Зиаф Иварук.

 Гьар са халкьдин къуват, а халкьди вичи вич халкь яз, миллет яз гьисс авунин дережада ава. А гьисс авунни гзаф зат1арилай, терефрилай аслу я. Халкь хазанрикай, хазанарни – инсанрикай жезвайвиляй, миллетдин к1евивал, вик1егьвал кьилдин ксарин алакьунрилай аслу я. Гьавиляй гьар са касдиз жуван сихилдин, жуван халкьдин тарих чир хьун лазим я. И чирвили гьар са касдик дамах кутада, и дамахдини гьар са касдин милли къанажагъ хкажда. Инсандиз вичин ч1ехи бубайрин ирс, тарих, меденият чир хьунилай ва а ирсдиз вичи гузвай къиметдилай аслу я…

Гьелбетда, милли къуватди (инал къуват гафуна за бедендин ваъ, руьгьдин мана твазва) а миллетди чилин винел вич халкь хьайи йикъалай инихъди к1ват1ай баркаллайрилай, зурба крарилай, вичин накьвадал, вичин къванерал кхьей тарихдин чинрилай, адан къагьриманвилерилай ва гъалибвилерилай дувул къачузва. Гзаф девирар къвез-хъфизва. А дувулрал хирер-кьац1ар жезва (а дувулар ат1ай шумудни са халкьар цавун к1аник цуьк1 хьана!), а дувулар чара накьварикни хк1азва. Гзаф вахтара а накьвари дувулрик чара межеярни кутазва. Вичин шагьдувул бинедилай сагъдаказ хвейи халкь зурба халкь я. Амма шагьдувулда (чара межеяр акахьнат1ани) вичин хайи меже хвейи халкь гена зурба халкь я. А халкь девиррин мусиббатривай муьт1уьгъариз алакьнач, кана руьхъ хьиз гарув гуз жедач. Миллет арадал атунин карда девиррилай девирралди адан ирс агакьарунин карда тарихдин милли акьулдал, яни милли къанажагъдал еке къал ала.

*Кьуьзуьбур, арифдарар – ингье миллетдин камал!*

*Биц1ибур, жегьилар – ингье миллетдин пакад йугъ!*

Кьуьзуьбурни биц1ибур – ингье миллетдин кьве лув. Миллет (сада садаз куьмек гуз) гележегдин рекье галат тахьана тухудай. Миллетдин сагъламвал, гумрагьвал квелай аслу я? Кьуьзуьбуру милли ирс, милли къанажагъ жегьилрив вугунилай, абурулай дуьз ва тамамдаказ ам гуз алакьунилай. Милли ирс несилдив вугуз алакьдай алатрикай кьилин алат – им гьа миллетдин ч1ал я. Ч1ал рекьида – миллет вични рекьида (гьелбетда, инал гаф бедендин ваъ, руьгьдин кьиникьдикай я).

Эгер гьи т1арашчидиз, гьи чапхунчидиз (нефсина чарадан чилер аваз) са халкь чилин винелай къирмишиз к1ан хьайит1а, душман эвелни-эвел гьа халкьдин милли къанажагъ ч1уриз алахъда. И карда вири т1арашчийрин сиясат, къайда сад я. Рекьер-хуьлер гзаф ават1ани.

Месела, а халкьдин ч1ал къадагъа ийин, адан тарих, меденият я вичин к1вачиз ягъин, я абурун акьулдай акъудин. Йисарилай-йисаралди а халкьдин япара цан хьи, а халкь са гъвеч1и зайиф халкь я, ам акьалт1ай кьулухъ галамай, меденисуз, усал халкь я, адаз вичин чил, вичин ватан, вичин к1вал-йугъ хьайиди туш, адавай вичивай вичиз къазанмишна фуъ нез, вичивай вич идара ийиз жедач. Гьавиляй а халкьди вичиз ракъинин к1аник и чилел рик1ин ачухвилелди чка гайи ва са кьас фуъ гузвай стха халкьдиз рекьидалди буржлу хьун лазим я. Гьа ихьтин сиясат, ихьтин таблигъат тухудай «малимар», «алимар», «арифар» агъайри а халкьдикай вичикай гьазурда.

Девирар къвез алатда, гьикьван зурба халкь хьайит1ани, йугъ-къандивай душмандин а махарихъ ягъада. Гьа ик1 йисарилай асирралди халкьдин руьгь квахьда. А халкьдин рик1е, руьгьда, к1арабра кич1 гьатда. Ада вичин усалвал, вичин факъирвал а кьадарда гьисс ийида хьи, ам вичин агъадин вилик даим кьил чиле туна, йукь агъузна сажда ийиз, адан «жумарт» гъилиз лук1вилин теменар гуз акъвазда. Ингье, гьа ик1 къвез-къвез халкь вичин лук1вилихъ галаз вердиш жеда. да вичин уьмуьр анжах са кьас фуъ т1уьниз серф ийида. Анжах им зурба бедбахтвал я: чпикай халкь жезвай инсанар сагъ яз амукьзават1ани, руьгь кьенвай халкь вични чан аламаз рекьида… 1988.

**«САДВАЛ» ГЬЕРЕКАТДИН IV-СЪЕЗДДАЛ луьк1уьн**

Гьуьрметлу ватанэгьлияр!

«Садвал» гьерекат сад-кьве касдин хушуналди, ва я са низ ят1ани къуллугъар к1ан хьуналди арадал атайди туш. Я и гьерекат накьни-къени пайда хьайид туш.

Лезги халкьдин тарихдин гьи к1арц1из хьайит1ани куьн эвич1, квез аквада – гьар са заманада чи бубайри, чи эсилри чпин хайи чил, чпин намус, чпин лезгивал кьил-тум авачир кьван чапхунчийрикай хуьз хьанай. Лап къадим йисарилай къецин йикъаралди чапхунчийрин сиясат сад я, ам к1усни дегиш хьанвач: са халкьдивай адан чилер къакъудиз хьун паталди, а халкь вич терг авуна к1анда. Гьик1? Ам пайи-паяр авуналди, адан ч1ал, тарих, эдебият рик1елай ракъуруналди, а халкь иниз-аниз чук1уруналди, адан вилик-кьилик квайбур маса къачуна гьабурун гъилералди чпин ч1уру ниятар тухуналди.

Чи тарихдин вири йисара гьак1 хьунни авуна: чун пайи-паяр авуна, чи арада халкьдиз акваз-такваз зиянар гузвай муртадарни ч1ехи авуна. Эгер ракьун нажахдихъ к1арасдин тум хьаначирт1а, лугьуда мисалди, нажахдивай тар ат1уз жедачир. Эгер чи арадани мецел ширин гафар алаз рик1яй халкьдин кьисмет чпин интересрихъ маса гузвай ксар хьаначирт1а, чи халкьни къе демократвилел гьалтайла виридалайни эхирда жедачир.

Къе и месэлаяр къарагъариз квез вуч к1анзава? – лугьузвайбуруз чир хьурай хьи, лезги халкьдин садвилин, азадвилин месэла (мад маса месэла ина авач) лап и чилел лезгияр пайда хьайи йикъалай инихъди гьамиша миллетдин вилик акъвазайди я. А месэлайри лезги халкьдин къагьриман рухвайриз садрани секинвал гайиди туш: пагьливан Шарвилидиз, шаррар (пачагьар) тир Геламаз, Араназ, Арасаз, Вачедиз, Вегьрудиз, Шарр-Гираз, Жуван-шарраз ва масадбуруз; азадвилин женгинин къагьриманар тир Гьажи Давудаз, Фетяли-хандиз, Гьажи Мегьамедаз; тарикъатдин бине эцигай паклу Ярагъ Мегьамедаз; Сталинан менгера авай девирдани лезги месэла патал чан гайи Самурви Нажмудиназ; 50-60 лагьай йисара мад и месэла к1вачел къахрагъар хъувур ва чпин асайишвал, къуллугъар, гьатта чанарни кваз гьа и месэла патал къурбанд авур, Лезги Няметаз, Забит Ризвановаз, Иззат Шарифоваз; къе мад гьа месэлайрал алахънавай кьегьал рухвайриз!!!

Икьван девирра, икьван кьегьалри къарагъарнавай месэла, садрани сагъ техжедай чи ивидин хер, им гьахълу месэла туш лугьузвайбур, де куьне лагь, абур вужар ят1а? Абуруз авай т1ал анжах чпин девлетрикай, чпин къуллугърикай, чпин асайишдикай я. Халкьдин месэладикай абуруз, къуншид къавалай кац фейи хьизни, хабар авач. Вири девирра ахьтинбур хьайиди я. Анжах, гьинва абурун т1варар? Чпин руфунар ац1урна, чпи к1ват1айдини амаз фена гьабурни, вири хьиз, и дуьнйадилай. Анжах абурулай халкь паталди амукьай суваб алай, барка алай кар бажагьат жагъида.

Гьавиляй, гьуьрметлу стхаяр, къе куьн са акьван мягьтел жемир, чи баркаллу кардиз аксивалзавайбур акурла. Абур гьа виликан дасмалчийрин, кич1ебанрин, жадуйрин, мукъаятчийрин, еке кьилер авайбурун несилар я. Гьайиф хьи, йугъ-къандивай (иллаки коммунизмадихъди физвай девирда) абурун кьадар гена гзаф жезва.

Накь чеб хкягъдайла халкьдин вилик кьур кьинер рик1елай алатнавай депутатар, миллетдин патахъай лап паклу ва важиблу месэлаяр вилер мич1на (кьилеллай эмир гайивал) гьялзавай арифдарар, халкь алажзавай чкадин гьакимар, жемятдин малдиз гъил яргъи ийизвай къачагъар-рекетирар, «Садвилин» паклу т1вар сиве гуз, чпин кьац1ай к1валахарзавай савдагарар – ингье чаз акси тир къуватар. Ингье, чеб гьахъ яз, «Садвилин» кар бат1улди яз гьисабзавай къуватар. Чаз абур вуж вуж ят1а гьарма сад чизва.

Ингье, и йикъара фейи Верховный Советдин Сессиядални Мегьамедали Мегьамедоваз вил ягъиз кьве чи депутатди «Садвал» пислуькна. Заз чиз, и кардалди а ксари чпел чуьхуьз тежер леке алк1урна. Белки, сад-кьве келлегуьз мац1ахайди «Садвилин» т1варц1ихъай чпин крар туьк1уьриз аквазват1а, идалди «Садвилин» т1варц1из тегьнеяр ягъун дуьз жезвач. И гьерекатдин мурад-метлеб вуч ят1а виридаз ачухдаказ чизва. Куьчедал садавай ван хьайи ч1уру гаф, сада авур ч1уру кар гьасятда «Садвилин» к1вачиз ягъунни гьахъвал туш. Гьак1 ийизвай ксар я чеб гъавурда авач, я абуру а кар кьасухдай «Садвилиз» зиян гун паталди ийизва. Абуруз эмирарни гьинай гузват1а, якъин жезва: Верховный Советдай. Гьанай буйругъар – депутатрал ва чпиз къуллугъзавай чкадин гьакимрал, гьабурулайни гъилибанрал къвезва.

«Садвилин» т1варц1ихъай пулар к1ват1унар, пиянбуру мехъеррални цавуз автоматар ягъунар, Гилидал хьайи кьиникь – ибурун жавабдарар гьа ксар я. Гьахълувал чуьнуьхиз жери зат1 туш. Гьар сада жаваб гудай вахт алукьда. Чи мидяйри чун пислемиш тавун патал, гьуьрметлу стхаяр, чаз тамам программа лазим я. Гьа и барадай, инал вахт авачирвиляй, куьрелди заз жуван сад-кьве фикир лугьуз к1анзава.

Гьелбетда чи кьилин месэла – лезги халкь сад авун ва жуван кьилдин гьукумат туьк1уьрун я. Анжах и месэла гьа чаз к1андайвал къе кьилиз акъудиз тежедайдини гзафбуруз чизва. Гьавиляйни чи программа къе ва мукьва вахтара авуна к1андай ва гележегда авуна к1андай месэлаяр (программа-минимум ва программа-максимум), абур кьилиз акъуддай тактика ва стратегия чара авун лазим я. Зи фикирдалди, эвелни-эвел чна Дагъустанда лезгийриз Дербентдилай анихъди са округ хьайит1ани туьк1уьрна к1анда. Гьавиляй чун и мурадрин активный терефдарар хьун лазим я: 1) Дагъустан вич Федератив гьукумат жедай рекьер; 2) федерализмадин идеядиз парт1ар (союзникар) акун; 3) чи халкьдин милли къанажагъ, политкъанажагъ хкаждай рекьер акун; 4) экономикадин жигьетдай лезги районрик агьвал акатдай рекьер жагъурун; 5) социальный ва културный месэлаяр виликди фин паталди рекьер жагъурун; 6) Азербажанда авай лезгийриз автономия къачун паталди Азербажанда, Дагъустанда, Урусатда ва маса чкайра и кардиз терефдарар жагъурун; 7) лезгияр яшамиш жезвай кьве патани азад экономикадин сергьят туьк1уьрун; 8) гьукуматрин арада сергьят «экуьди» жен; 9) сергьятдин кьве патани яшамиш жезвай миллетриз (азербажанриз, лезгийриз, ц1ахурриз, аварриз) кьве гьукуматдинни гражданвал гун.

Къе чи миллет патал лап важиблу ва хаталу вахт алукьнава. Кьисметди, тарихди чи гъиле са шанс ганва: я къе, я гьич садрани! Мад чи месэлаяр гьялдай ихьтин вахт чаз гьат хъийидач. Гьавиляй гьар са миллетпересди, куьлуь-шуьлуь бейкефвилер, так1анвилер, чпин биц1и интересар рик1елай алудна, жуван къуватдин са пай хьайит1ани миллетдин рекье къурбандна к1анда.

Гьикьван чна сада-садаз экъуьгъайт1ани, масадбуруз экъуьгъайт1ани, патай т1алабайт1ани, чи кар масабуру атана ийидач.

Ша чна гьар са йукъуз рик1яй лук1вал акъудиз, жувавай жедай гъвеч1и къуват эцигиз лезги халкь саджедай а бахтлу йугъ мукьвал ийин!

*Кьулай ивид дам финалди*

*Сагъ са рик1 кьве пай жедайд туш.*

*Чарадан къул кьуна лугьуз*

*А къула пак ц1ай жедайд туш.*

*Кьве мамунай гана лугьуз*

*Нек1едихъ кьве дад жедайд туш.*

*Са дидеди хайи касдиз*

*Патан диде мад жедайд туш.*

*Къул гадарна гъурбатда хьай*

*Тахтуникай тахт жедайд туш.*

*Халкь маса гуз къазанмишай*

*Бахтуникай бахт жедайд туш.*

*Лезги чиляй авахьзавай*

*Вац1ухъ гъейри дад жедайд туш.*

*Халкь сад хьана аквадалди*

*Лезгидин рик1 шад жедайд туш!* 5 сентябрь, 1992 йис.

**Лезгидин Пак Кьин**

Жуван халкьдин дерин тарихдал ва девлетлу ирсинал дамах ийиз,

жув Шарвилидинни Къванцигададин, Вачединни Жаваншаран, Гьажи Давуданни Ярагъ Мегьемедан несил тирди чиз,

жув Алпан хьтин гьукумат хьайи, Къавкъаз дагълариз, Каспи гьуьлуьз, лезги кьуьлуьниз машгьур т1варар гайи, асирралди мидяйрин хура гьамиша вик1егь яз къалурай лезги халкьдин велед хьунал дамах авуналди,

и пак Кьуркьандал гъил эцигна, Аллагьдин михьи т1варц1ел, бубайрин сурарал, лезги намусдал **за Пак Кьин кьазва хьи:**

Инсаф течир кьисметди чун, сагъ са миллет, гужуналди кьве патал пайзавай сергьятдин ц1ар амай кьван, зи рик1евай хер сагъ хъижедач.

Эхир нефесдалди за жуван акьул, къуват, чан лезги халкь садхъувун паталди къурбанд ийида.

Миллетдин къайгъуйрилай чпин хийир вине кьаз, жемятдин малдиз гъил ийизвай къуллугъчияр, чпин гафар сад, крар масад тир тапархъанар, еке къуллугъар кьуна анжах чпин асайиш паталди миллетни кваз маса гузвай хаинар, жемятдин к1вал-мал ат1узвай угърияр, миллетдин сагъвилиз зиян гузвай анашачияр ва ичкибазар за халкьдин хаталу душманар яз гьисабда.

Чилерин-цаварин вилик, Садаллагьдин вилик, зи сирдашрин вилик за кьин кьазва хьи, жуван хивез къачузвай кардин четинвал ва жавабдарвал за жуван фикирдалди гьиссзава ва зун и барка алай пак кардив садан жебирни авачиз, жуван хушуналди эгеч1зава. Анжах тек жуван рик1ин игьтияждилай гъейри маса са темягьни захъ авач.

Эгер за и Пак Кьин ч1урайт1а, къуй зи т1варц1ел, зи эсил-несилдал ивидалдини чуьхуьз техжер лянет къурай!

Къуй зи дуван Садаллагьди ва къенин шагьидри авурай!

Гьар са хаиндиз ажал! Сагърай лезги халкь! Амин! 1991.

**Дербентдин округ хьун лезгияр паталди важиблу я**

Эгер гьи миллетдихъ виридалайни зурба пак мурад авачт1а, а миллет гележег авачирди я. Анжах зурба мурадди халкь сихдаказ агудда, чк1анвай тайифайрикай къуватлу миллет ийида.

Лезги халкьдин кьилин ва зурба мурад вуч я? Зи фикирдалди, и суалдиз гузвай жаваб вич халис лезгивал синагъзавай имтигьан я. Жавабар гзаф аваз акурт1ани, садлагьана ат1ай жаваб гуз хьун четин я. Гьар садан жавабни сад жедач: чил хуьн, халкь хуьн, ч1ал хуьн, тарих ва култура хуьн, лезги халкь санал ахгудун, халкьдин яшайиш ва дуланажагъ хкажун, экономика вилик тухун ва ик1 мадни... Белки, яшайишдин гьар са къатунин векилдихъни вичин жаваб ава. Амма са кар якъин я: кьилин мурад гьим хьайит1ани, ч1ехи мураддихъ хкаж жезвай гурара вахтуни, девирди ц1ударалди ч1ехи-гъвеч1и мурадарни, ири-куьлуь метлебарни а гурарин к1арар хьиз вилик гъизва.

Зи фикирдалди, лезги халкьдин садлагьай пак мурад, милли макьсад кьве пай хьанвай лезги халкь сад хъувун ва лезги ватан туьхк1уьрун я. Герек, чи к1валахрин, крарин вири рекьера гьамишанда и мураддин нуранин экв жен. Герек, а эквни гьар са лезгиди лап багьа ядигар хьиз вичин рик1е хуьн!

Адет яз, халкьдин месэлаяр, адан т1ал-квал алай къайгъуяр халкьди вичи ваъ, адан камаллу ва ахлакьлу, адалатлу ва намуслу, уьтквем ва вафалу веледри гьялда. И дережаяр я девлетдилай, я къуватдилай аслу зат1ар туш. Абур анжах Аллагьдин патай гьар садаз гузвай (ва я тагузвай) рик1ин гьиссер я: я туруналди, я зуруналди, я пулуналди къачуз тежедай кьакьан пак руьгьдин мягькем къелеяр. Л.Н.Гумилеван гафаралди, ихьтин активный къатариз пассионарияр лугьуда, яъни халкьдихъ рик1 кузвай кьегьалар. Вири девирра анжах и кьегьалри я халкьдин загьир ва бат1ин мурадар-метлебар кьилиз акъудзавайди. Девирар, общественно-политический къурулушар къвез алатда. Белки, туруналдини зуруналди гьялзавай месэлаяр меслятдалдини гафуналди гьялдай вахтарни алукьда. Гьукуматдин властдинни халкьдин арада векилвал ийидай ксар вири девирра хьайиди я. И векилрин кьилин буржи халкьдин т1алабунарни истемишунар, къайгъуярни мурадар гьукуматдин кьилевайбурал керчекдаказ агакьарун ва гьукуматдин къарарарни къанунар элкъвена жемятдал ахгакьарун я. Чи девирдани и везифаяр саки дегиш хьанвач: халкьди вичин месэлаяр гьялун вичи сес гана хкягънавай, вичи ихтибар авунвай векилрин, депутатрин, хиве твазва. Властдинни халкьдин арада арачивал ийизвай касдилай къе зурба месэлаяр аслу жезва: эвелни эвел халкьдин вичин къенин ва пакад йикъан кьисмет, халкьдин чилин ва руьгьдин девлетрин, тарихдин, ч1алан, културадин кьисмет… Гьавиляй и арачи, халкьдин векил намуслуди, гъилни, рик1ни михьиди, халкьдиз вафалуди, садавайни маса къачуз тежерди, рик1е кич1 авачир уьтквемди, кардиз бажарагълуди хьун чарасуз я. Тахьайт1а, гьамиша хьиз жеда – чна сесер гайи, чаз кьинер кьур депутатри халкь паталди вуч авунат1а ва вуч ийизват1а, чаз хъсандаказ аквазва.

Са гафуналди, властдинни жемятдин арада авай векилрилай, абурун нефсинилайни рик1ин михьивилелай, адалатдилайни намусдилай, миллетпересвилелайни пешекарвилин чирвилерилай халкьдин важиблу милли интересар аслу жезва. Гьавиляй гьар са касдиз к1евелай чир хьун лазим я: ада вичин хзандин, веледрин, несилдин, халкьдин къенин ва гележегдин кьисметар нин гъиле твазват1а. Инал я халахатурвал, я мукьва-кьиливал, я яр-дуствал к1венк1ве тун, абур миллетдин интересриз къарши терездал эцигун неинки бажитсузвал, келлегуьзвал жезва, ам гьак1ни жуван миллетдиз ийизвай ч1улав вафасузвилиз ва хаинвилиз элкъвезва! Де аку, куьне терездал гьик1 эцигдат1а: ягь-намусдихъ, ар-адалатдихъ галаз куь сес маса къачузвай пул ва я маса зат1-мат1 (къуллугъ, са шешел гъуьр, эрекь…)? Бес им руьгьдин лук1вал жезвачни?! Алатай сечкийра чаз такур кьуд аламат амач: пулунихъ ва я маса зат1арихъ сесер маса къачунар, кук1унарни чухунар, кьилиз акъуд тежер месэлаяр хиве кьунар, тапарарунар… Аллагьди вичи яргъаз авурай ихьтин вакъиаяр мад тикрар хъхьуникай! Тахьайт1а чи кьилелни ихьтин дуьшуьшар къведа: Феналда сад вичи сес гана хкягъай гьакимдин патав. «Ви дерди-бала?». «Бес заз къуллугъ герек я». «Вун вуж я?». «Зун ваз сес гайи флан кас». «Вуна заз сес гайиди ваъ, хванахва, за ви сес маса къачурди я! Экъеч1, квахь кабинетдай!» Къе Гьукуматдин Думадиз депутатар хкягъдай нубатдин сечкийрин мярекат кьиле физва. Ша чна гьар сада мукьуфдивди фагьум-фикир авуна, чи халкьдин къайгъуяр, месэлаяр фикирда кьуна, абур гьукуматдин дережадиз хкажна гьялун патал рекьер, серенжемар акваз алакьдай кьегьал веледар чи депутатвилиз хкягъин! Ша чун пака чи хкягъунал, шумудни са гъилера хьиз, мад пашман техжен! Чаз такуна амач, чи бязи векилри депутатвал анжах чпин къуллугъдин, яшайишдин, девлетдин месэлаяр гьялуниз серфна ва серфзава. Ша чна чун маса къачуз, лук1виле тваз титан! Лук1варихъ галаз иесиди садрани меслят тийидайди рик1елай алуд тийин! Гьар са хуьруьхъ вичиз дигай кавха жеда, лугьуда бубайрин мисалда. Гьар са халкьдихъни вичиз кутугай, вичин руьгьдин ва културадин дережадиз лайих векил хьун лазим я. Гьукуматдин Дума – им халкь паталди, регион паталди къулай (ва я къулай тушир) законар гьялдай, кьабулдай орган я. Ина гена иллаки камаллу, бажарагълу, гьам гафуниз, гьам кардиз уьтквем, вини дережадин пешекарар хьун лазим я. Ша чна чи кьисмет, лезги халкьдин кьисмет, анжах гьахьтинбурув вугун. Дербентдин сечкийрин округ тешкилун гьамиша чи рик1ин мурад хьайиди я, вучиз лагьайт1а Магьачкъаладин ва Буйнакскидин округра гьар сечкийра чун лезгияр кьадардиз т1имил яз амукьзавай. Са ч1авузни миллетдин интересар вине кьазвай чи кьегьал рухваяр а округрай финиф мумкин тушир. Гьавиляй вилик-кьилик квай лезги мерд рухвайри Дербентдин округ тешкилуник кьил кутуна и макьсад кьилизни акъудна. Амма, аламат я! Къе гьазурандал алт1ушдайбур гзаф хьанва, гьатта эвелдай а округ хьуниз акси тирбурни! Депутатар жез к1анзавайкьванбурун сиягьдиз са вил ягъун бес я: ина, маса миллетрин векилрихъ галаз, чпиз лезги халкьдин са месэладикайни ван тахьай лезгиярни ава. Чпиз гьатта хайи хуьрени сес тагудай ихьтин са бязибуру чпин кандидатураяр вучиз эцигнават1а, буьркьуь-бишидазни ашкара жезва: анжах жуван халкьдин лайихлу векилриз кьец1 гунин ният аваз. Сада кандидатура начаникди эциг лагьана эмир гайивиляй эцигнава, муькуьда маса миллетдикай тир дустариз куьмек гун паталди эцигнава, пудлагьайда, белки, са кьадар пул гайила элягъда жеди. Бес Ст1ал Сулеймана лагьайвал, «пулунихъ стхани кваз маса гудайбуруз», вичин начаникди «гьут1!» гайивалди жуван халкьдин интересар маса гузвайбуруз, жуван миллетдин хийирдилай чара миллетдин дуствал вине кьазвайбуруз лезгияр лугьуз жедани!? Бес халис итимвал гьинва, халис лезгивал гьинва..?! Жуван халкьдиз вафасузвал ийизвай ихьтинбурув гьа начаникар, гьа дустар гьик1 гат1умзават1а чир хьун четин туш: анжах чпин гъилибанрив хьиз! Ихьтин лук1вал чи халкьдин къене гьатнавай зарарлу микроб я. А лук1вал ийизвайбур чи арада тахьун лазим я! Абур вири, лап чпин эсил-несилни галаз, лезги халкьди негь авуниз лайихлу я! Лезги халкьдин гъиле сечкийрин тарихда сифте яз ихьтин рехъ гьатнава: чавай, вири халкь санал жем хьана, лайихлу депутат хкягъиз жеда, анжах чна чаз манийвал тавурт1а! Эгер чи арадай жуван миллетдин важиблу кардиз кьец1 гудайбур акъатна хьайит1а, чи депутатвилин чка маса миллетдин векилди кьада. Имни ак1 лагьай ч1ал я хьи, мад чаз чи халкьдин садвиликай, къадим лезги Алпанистан гьукуматдин меркезрикай сад хьайи Дербентдикай, лезги халкьдин гьунарлувилерикай рахадай я дамахлу мез, я уьзуьагъ чин амукьдач. Ахпа халкьдин кесибвиликайни бахтсузвиликай ишелар авун геж жеда! «Лезгидиз эхирдай къведай акьул заз сифте атанайт1а!» – лугьуда мисалда. Ша чна виликамаз фагьум-фикир ийин гьуьрметлу жемятар! 11.2003.

**РУЬГЬДАЛ ЧАН ГЪИЗВАЙ ЭМЕННИЯР**

Инсан яшамиш жезва. Шумуд йисар, девирар физва, инсанди вичин гел и чилел тазва: тербия гайи велед, ак1урай къелем, туьк1уьрай булах, эцигай к1вал, теснифай ч1ал…

Инсандин уьмуьрдин, яшайишдин кьилин мурад-метлебни гьа им я, вичелай гуьгъуьниз халкь патал хийирлу са вуч ят1ани тун. Амма чалай гьар садалай и кар алакьзавани? Жаваб гун регьят акъваздач.

Рик1е халисан ватанк1анивал, инсанк1анивал, жуван халкьк1анивал авай, диде-бубадин, къуни-къуншидин, вичин ах-еридин къадир чидай несил – чи пакад йикъан умуд – арадал гъун къе лап важиблу месэлайрикай сад жезва. И кар эхирки гьукуматди ва адан идеяйрин чад тир компарпартидини кьат1изва. Куьз лагьайт1а, анжах ихьтин несилдилай алакьда неинки квахьзавай тарих, култура, ч1алар хуьз. Вири халкьарин, инсаниятдин мурадар кьилиз акъудизни – чиркин жезвай гьава, вац1ар, гьуьлер, терг жезвай набататар, къушар, гьайванар хуьзни анжах ихьтин несилдилай алакьда.

Гзаф вахтар фена инсанди вири алемдин къайгъударвал ийиз, каинатдин месэлаяр гьялиз. Амма инсандин рик1елай вичин чарасуз къайгъуяр, адан т1ебии т1ал-квал фена. Къвалав яшамиш жезвай инсандин. Жуван вах-стхадин, диде-бубадин, къуни-къуншидин, хуьруьнвидин. Чна чи рик1елай ракъурна хьи, инсандиз ризкьидилай гъейри руьгьдин игьтияжарни ава. Недай-хъвадай суьрсет тахьай инсан са шумуд йикъалай рекьида. Амма руьгьдин каша тунвай инсан яваш-яваш рекьида. Хабарсуз. Йисарилай йисаралди. Милливал, бубайрин ирс, эсилдин дувулар вичив гумачиз.

*Низ акуна руьгь рекьидай ч1авуз?*

*О… Им мусибат кар я хьи агъур.*

*Ик1 жедач беден рекъидай ч1авуз,*

*Беден туьхуьрла сагьиб я гьазур:*

*Легьзе хкахьда – беден рекъида,*

*Ажал кьабулдач худад гъаза хьиз.*

*Амма руьгь яваш-яваш рекьида*

*Йикъалай-къуз гур залан жаза хьиз…*

Ахьтин касдихъ вичин рик1 кудай к1вал, ватан жедани? Ам ватан патал женгиниз экъеч1дани? Ада вуч хуьда? Вичин диде-бубадин, еридин къадир чир тахьай касдиз маса нин къадир чир жеда? Ахьтин касдихъ далу агалдиз, инанмишвал ийиз, адал ихтибар гъиз жедани?

Са касдикай вири инсаниятдиз п1ир ва панагь авур вахтариз иллаки гьахьтин инсанар герек тир. Са мефт1един, са к1алубдин, са хиялдин факъирар, чпин гафунин, фикирдин сагьибар тушир инсанар. Чпин эсилдин, дибдин гъал ат1ай инсанар. Чингиз Айтматова лагьайвал, дидени кваз рик1елай ракъурдай манкъуртар. Хъсан хьана гена къенин и йугъ алукьайди. Перестройкади уьмуьрдиз жанлувал гъана.

Чун, дагъустанвияр, са ч1авузни милли чуьруькрал ва маса гьуьжетрал аватнач. Чи тарихдин, чи адетрин, чи уьмуьрдин, културадин умумивили ва мукьвавили чи миллетрин арада дуствилин ва стхавилин рафтарвилер, алакъаяр гьамишалугъ яз ч1ур тавуна хвена. Гьелбетда, чавай къе чахъ са месэлани, са къайгъуни амач лугьуз жедач. Чна чи вири месэлаяр адалатдивди, вири рази жедай гьалда гьялнава лугьуз жедач. Амма къе перестройкадин таъсирдик кваз чи рик1ера инанмишвал гьатзава: чавай, Дагъустандин вири халкьаривай, са халкьди муькуь халкьдин игьтияжар ч1ур тавуна, дуствилелди гъил-гъиле кьуна чи уьмуьрда, яшайишда йисаралди аруш хьанвай татугайвилер арадай акъудиз жеда лагьана, умуд гузва.

Чи вилик акъвазнавай четин ва важиблу месэлайрикай мад сад дидедч1алан месэла я. Милли эдебдин, руьгьдин даяхдин, миллетдин сагъламвилин месэла… Гьайиф хьи, къе дидедч1ал рик1ик гъалаба кутадай гьалда ава. Са бязи крар, гьерекатар себеб яз чна къвез-къвез дидедч1алан роль агъузарна. Чи яшайишда са бязибур патал дидедч1ал кесиб халадиз элкъвенва, бязибур патал – тахай дидедиз.

Милли ч1алар неинки фадлай экономикадин, политикадин уьмуьрдай акъатнава, абур гьак1ни културадин уьмуьрдайни, яшайишдайни, чи руьгьдин игьтияжрайни акъатзава. Ик1 хьун лазим туш эхир.

Дагъдин хуьрер лап яргъариз, дуьзендиз куьчар авунини дидедч1алан таъсир зайифаруниз куьмекна. Гьа дуьзендин хуьруьн мектеб акьалт1арай ученикдивай лезги ч1алалди кагъаз, тебрик кхьиз тахьуни, мухбирдиз интервью гузвай дояркадивай, хуьруьн майишатдин ва културадин пешекарривай жуван ч1алалди регьятдаказ ва михьидаказ рахаз тахьуни, хтулрихъ вил хьана шегьердиз атай баде ва хтулар сад-садан гъавурда такьаз амукьуни бес чи рик1 т1арзавачни?

«Лезги ч1ал чаз гьинал кьван бакара къвезва? – лугьузва бязи диде-бубайри, – хуьряй экъеч1айла ам санани лазим жезвач. Гьатта хуьрени ам герек яз амач». Гьа ихьтинбуру чпин багьа «шарагар» школада дидедч1ал чируникайни азадзава. Абур дидедч1алан тарсариз ракъурзавач. Физкултурадин, зегьметдин, манияр лугьунин тарсарай къимет авачиз аттестат гана низ акуна? Амма дидедч1алай къимет авачиз – башуьсте. Гьелбетда, физкултурани герек я, амма дидедч1ал гьич са предметдивни гекъигиз тежер руьгьдин девлет я эхир. Чи мектебра дидедч1алан син хкажун патал, а тарсар лап хъсан муаллимрив вугана к1анда. Бес чи аялриз дидедч1ал течиз хьайила, абуруз халкьдин руьгьдин култура, адан девлет чир жедани? Бес абуру Эминан, Суьлейманан ч1алар таржумайрай к1елдани?

Ик1 хьунал чун вири тахсирлу я. Лагь, чи хуьрера дидедч1алал кхьенвай лозунгар, эвер гунар, идарайрин, карханайрин т1варар низ акуна? Хуьруьн т1варц1ик милли кьел, чкадин ранг, хабар кваз к1анда: Кьванц1ил, Испик, К1варчагъ, Ц1ахур, Ахцах, Агъа-Ст1ал… И т1варар ви япухъ гьина галукьайт1ани, гьар са лезгидин рик1ик дамах ва гъалаба кутада, адан руьгь хкажда. Амма кентарни убаяр, ашаярни-ортаяр, суярни чаяр квай т1варари чаз рик1ерал ргар йад иличай жуьреда таъсирзава. Чи хуьрерал, куьчейрал, колхозрал, совхозрал чи миллетдин баркаллу рухвайрин т1варар гьелелиг эцигнавач. Бязи хуьрерни, хуьрерин т1варарни квахьзава… Векьелар… Тителар… Ялцугъар ва мсб.

Чахъ дегьзаманайрилай авай сенятар, пешеяр квахьзава: хъенч1ин къапар кутадай кередин, яракьдин уст1арар, къванерал нехиш ат1удайбур, регъверни муькъвер эцигдайбур, арабаяр илигдайбур, мал-къара, лапаг хуьз чидай чубанар, чилин сиререр чидай лежберар, векьер-хъчар чидай жерягьар, музыкадин алатар илигдай уст1арар, заргарар… Къе абур я амач, я туп1аралди гьисабиз жеда. Бес пака? Мад са къад йисалай?

Чи милли адетар, суварар (Яран сувар, К1ару, Цуькверин, Бегьердин, Милли литературадин суварар) генани гегьеншдиз таблигъат авуни чи акьалтзавай несил тербияламишунизни куьмек гудай.

Дагъустан милли республика тирвиляй ина вири милли месэлаярни адалатлувилелди гьялна к1анда: телевидениеди Дагъустандин халкьарин ч1аларалдини передачаяр гудай вахт алукьнава.

Чк1извай ва чк1анвай чи хуьрерал чан хкун – им къе`ни, важиблу месэла яз, чи вилик акъвазнава.

Куьрелди, чи културадин, яшайишдин, экономикадин тарихдин месэлаяр вири патарихъай гъиле кьуна, виридаз менфят хкатдайвал гьялун чарасуз я.

1986.

**Халкьдикай миллет ийизвай зурба къуват**

*Эгер, Энгельса лагьайвал, зегьметди маймундикай инсан авунват1а, анжах тарихди, ч1ала инсанрин гьар жуьре пасак1 к1ерет1рикай миллетар ийизва. –* Зиаф Иварук.

Миллет, халкь кьилди-кьилдин ксарикайни хзанрикай, сихилрикайни тайифайрикай арадал къвезвай т1ебии ибарат я. Умуми ч1ални яшамиш жедай ери – чил, тарихни меденият авай гьар са халкь – ам т1ебиатдин кьилдин беден яз гьисабиз жеда. И бедендизни, инсандиз хьиз, гьар жуьредин лишанар – къилихарни хесетар, кьет1енвилерни тафаватлувилер хас я. Миллетдин кьет1енвал хуьзвай, ам масадбурукай тафаватлу ийизвай лишанриз милли т1агъма (код) лагьайт1ани жеда. Ихьтин лишанри милли кьат1ун, къанажагъ, арадал гъизва. Милли кьат1ун халкьдикай миллет ийизвай, ам миллет яз хуьзвай зурба къуват я лагьайт1а, чун ягъалмиш жедач. Девирар къвез-алатзава. Гьукуматар, арадал къвез, чк1изва. Халкьар гагь са, гагь маса пачагьлугърин лувук-пацук акатзава. Гьавиляй милли кьат1ун дегиш хьун – им т1ебии кар я. Гьелбетда, кьат1ун дегиш хьунин гьар жуьре рекьер ава: хийирдин ва зарардин… Анжах миллетдин лап гужлу къатарилай, къуватлу лепеяр тир пассионарийрилай и дегишвилерин рекьера милли лишанар квахьуникай ва милли къилих терсеба элкъуьникай къутармишиз алакьда. Эгер лезги халкь арадал атайдалай инихъ миллет вилик финин рекьер ахтармишайт1а, аквада хьи, чи халкь вичин милли къанажагъдиз къарши тир културайрин таъсиррик акатна. Уьмуьрдин, яшайишдин ва маса рекьера халкьди эсиллагь вичиз хас тушир бязи къилихар, хесетар, лишанар кьабулна. Гьа са вахтунда жуван махсусвал ва кьет1енвал хци яз хуьзвай гзаф терефар и рекьера гарув вугана; ивида, руьгьда, къанажагъда милливал хуьзвай зерреяр (гендин код) квадарна. Ихьтин нетижайрин къурхулувал ам я хьи, чун чпихъ галаз даим арасда хьайи миддяйри чи руьгьдин эмениятдихъ галаз тухвай женг къéни зайиф жезвач, акси яз, ам къвез-къвез гена къуватда гьатзава. Гъейрибуру чал илит1ай адетри, хесетри, къилихри дат1ана чи милли къанажагъдихъ, кьат1унрихъ галаз женг ч1угвазва, ва и женгини чи руьгьдин медениятдин гзаф терефар гьеле вичиз саки муьт1уьгъарнава. Къе чаз а гъейри хесетар, лишанар жуванбур хьиз (жуванбурулайни!) хуш хьанва (яраб чаз лук1вал гьакьван хуш я жал, «чан лук1арин хуьр!» – лук1вилиз гимн кхьиз?!). Къе жуван милли дувулдин са т1вар ван хъхьайла чун вилер экъисна «гье-гье! гьак1 жедан-е!» – лугьуз серсер хьана акъваззава. Гьатта девиррин руквадикай къажгъай ч1алан са гаф арадал хкун паталдини, бязи макъамра чун еке женг ч1угуниз мажбур жезва. Нихъ галаз? Чна чахъ галаз!.. Милливилин зерреяр квадарайбурухъ галаз... Месела, чи ч1аландар са алимди (профессорди, академикди!) «ван» гаф лезгийри персеривай къачурди я лугьузва.

Заз жуван нубатдин ихтилат, мез дат1ана т1азвай сарал элкъведа лугьурвал, чи хуьрерин, куьчейрин, вац1арин т1варарикай (яъни милли топонимикадикай) давамариз к1анзава. Зи фикирдалди, милли т1варар гуьнгуьна хтун тавунамаз, милли руьгь начагъвиликай къутармишиз жедач, халкьдикай къуватлу, сагъ ва сигъ эл, миллет жедач. Бес дидедч1ал играми хьун, жуван тарихдал ва културадал дамахун тушни миллетдин руьгьдин сагъвилин ва девлетлувилин важиблу шагьидар? Эгер халкьдин садвал, къуват акваз к1ан ят1а, адан векилар гьик1 рахазват1а килиг. Гьанай вири аквада. Кьве гаф жуванди, вад гаф патанди кутаз рахазвай миллетдихъ гьихьтин садвал, гьихьтин къуват хьурай!? Дидедч1алан месэлаяр гьялзавай мярекатдал са ч1аландар алим ик1 рахазвай: «...Патав снаряд взрываться хьана... Бедрода акьур зун, шататься хьана, алукьна...». Бес ихьтин алимрин гъилевай ч1алан язух тушни!

Ша, чна лезги вац1аринни дагъларин, хуьреринни ксарин т1варариз фикир гун. Чалай вуч хуьз алакьна, чна вуч квадарна..? И месэлайрикай чи прессада садрани кьведра кхьенач. Амма, гьайиф хьи, вири къайгъуяр, вири фикирар анжах чарарал аламукьна. Абурухъ виле аквадай хьтин нетижаяр хьанач (гьахъ я, шадардай са вакъиани хьана: Аламишедиз Эминхуьр (Эминахуьр дуьз тир) т1вар гана). Эгер виликдай, идеология себеб яз, ихьтин месэлаяр къарагъардай мумкинвилер авачирт1а, гила, виликан идеология дегиш хьайила, Урусатда (и т1варни чна вучиз ят1ани Россия кхьизва) чаз жуван милли т1варар майдандиз хкидай мумкинвал хьанва (гьайиф хьи, ихьтин мумкинвал Азербажанда бажагьат жеда). Урусатдин Гьукуматдин Думади урус ч1алан михьивилин патахъай къарар кьабулнава. Са гзаф гьукуматра (Германия, Франция, Исландия, Турция...) ч1алан михьивал хуьнин гьакъиндай лап к1еви къанунар кардик кутунва. Яъни ч1алан месэлаяр гьамиша важиблу месэлайрин жергеда хьайиди я ва женни хъийида. Анжах ч1ала миллет хуьда. И кар тарихди субутзава: чил квахьай миллетди чил вахчун хъийида, ч1ал квахьай миллетар чебни квахьда.

Хуьрерин т1варарай кент, вац1арин т1варарай чай, су гафар кьет1идаказ акъудун чарасуз я. Ихьтин серенжемри чи кьат1ундин кьет1енвал, чи ч1алан михьивал – ч1алан экология хуьниз куьмекда. Урусри сифте чал илит1на, ахпа чпи инкар хъувур т1варарни чна хуьзва (кешкена, жуван бубайрин т1варар икьван вафалувилелди хуьз хьанайт1а!) Веледриз т1варар гудайлани бубайрин т1варар, къагьриманрин, кьегьалрин т1варар бязи вахтара чаз усал аквазва. Белки, гъейри т1вараралди чаз меденавал къалуриз к1анзават1а? Аллагьди яргъазрай, зун маса миллетрин т1варариз ст1у акси кас туш. Гьелбетда, т1вар гьар сада вичи вичел гъизвай абур я. Бязида «Шагь» т1варц1икай «гачал» ийида, камаллу гачалди вичин т1вар шагьдин дережадиз акъудда.

*Инсан хазва, адаз гузва кутугай са т1вар,*

*Гьеле т1варц1и къуллугъзава, авач касдин кар.*

*Гьеле касди к1ват1алзава гьарамни суваб,*

*Чизвач – гьи къаб залан жеда терездин яраб?*

*Я бубадал гъида тариф, я гъида лянет,*

*Я гарданда къван жеда т1вар, я жеда девлет.*

*Кьегьал касдин т1вар эцигда шагьвечейрални,*

*Техвейт1а, т1вар лак1аб жеда гьак1 куьчейрални.*

*Киц1ел, кацел, явакьандал алк1урда а т1вар,*

*А т1вар гайи касдиз жеда сурани кваз дар.*

*Гьатта виле акван тийир т1варц1икай сая*

*Дамах жеда элдин мецел, намусни гьая.*

*Муькъвел, вац1ал, хуьрел, дагъдал, михьи булахдал,*

*Кьегьал хцел жеда а т1вар элд дамахдай.*

*Т1вар чамар я вилик катдай, нур инсандин.*

*Т1вар къалхан я, т1вар виждан я, тур я инсандин.*

Бес Большевик, Куйбышев, Джонрид, Мелс (Маркс, Энгельс, Ленин, Сталин), Къенфет, Ашкалат хьтин т1варар чи културадихъ галаз кьазвач эхир. (Мусурманвал илит1далди хьайи) чи къадим т1варар квелди усал я: Шаргир, Жуваншир, Шарвал, Арас, Арсвалан, Мовсес, Бак1ур, Михьит1вар, Варз (Вараз), Вич1егь (Вече)..? (Гьелбетда, къе и т1варар чаз чарабур хьиз аквазва). Тухумрин, сихилрин т1варар хуьн гена чарасуз кар я. И т1варари са мус ят1ани йад уьлквейриз акъатай жуван багърияр жагъурзава (ихьтин агьвалатрикай «Туьркияда стхайрин кьилив» кьил алаз за жуван рекьерин дафт1арда кхьенай).

Бязи хуьрерин къадим т1варар гелсуз квахьзава, и карди чи тарихни квадарзава. Зи фикирдалди, Лезгистандин куьгьне хуьрера куьчейриз т1варар гун дуьз кар туш. Чи яшайиш магьлейрин т1варарихъ галаз алакъалу я (к1валер куьчейра ваъ, магьлейра эцигнава). Гьа ихьтин къайда хуьнни лазим я. Месэла, Горькийдин куьче ваъ, Къамбар магьле… Ц1ийиз кутунвай хуьрерин дуьз ц1арц1ин куьчейриз, гьелбетда т1варар гуз жеда. Куьч хьанвай, чк1анвай хуьрерин т1варарни магьлейрин ва куьчейрин т1варара хуьз жедай. Месела, Эминахуьре: Хутаргъ-куьче, Циц1ер-куьче... Агъа-Ст1алдал: Барбийрин магьле, Кацер магьле, Хъиравар... Дегь девирра лезги халкьарин хзандик гзаф кьадардин, шарраванар (княжествояр), халкьарин сихилар квай. А шарраванрикай, сихилрикай гзафбур пуч хьана, т1варарни кваз квахьна. Амма бязи шарраванрин т1варар, халкьарал, халкьарин т1варар хуьрерал, хуьрерин т1варар магьлейрални тухумрал, кьилди-кьилди инсанрални чкайрал алама. Гелама вир, Ван (Ванан вир), Армавир (Эрмавир), Каспи гьуьл – Кц1ар – Кусар вац1 – Газах, Алазан ( Алазун) – и т1варарай чаз дегь Алпан гьукуматдин халкьар – гелар, ванар, эрар (ъарар), касар, алазунар (амазонкаяр) хьайи чкаяр аквазва. И т1варарай – Гаргар чуьл, Гаргар вац1 гаргаррин ери, Урмия /Уьрмик1 – Мугъан (Мик1ан) – Мингеча вир – Миграгъ мик1рин ах-ери, Арцах – Арсах арсарин ах, Лекь /Лек /Лакз /Лакзистан /Лезгистан лекьерин макан, Сисакан /Сюник /Циц1ек циц1ерин чил тирди якъиндаказ аквазва (циц1ер т1вар алай сихил хьайи шарравандиз эрменийри Сюник, персери Сисакан лугьузва; и т1вар алаз мадни хуьрер ава: Циц1ер, Циц1игъ, Зизик…). Ик1 мадни Хъимил, Ц1ахур, Ахцах, Рутул, Агъул, Кахетия (К1ах), Эретия (Эрет1), Лаз (Лац), Гугарк (К1ук1ар) т1варара халкьарин т1варар ава. Алпанкур – Гъуцаркур –Шалбуздагъ, Шарркур – Шагьдагъ, Алпан – Паку – Баку, Игъирар, Ялцугъар, Хутаргъар, Циц1ер, Хенжелек1еле ва са жерге маса т1варарани чи тарих ава.

Бес ихьтин къадим т1варар квадриз гьайиф тушни? Чи маканрин, ерийрин бязи т1варар – Ч1ула /Варар, Цур /Ч1ур, Муьшкуьр, Шарван, Шарракун, Терсепул, Кра (Куьре) – рик1елламайбур гзаф амани? Гьинава Дасхуьруьнви Мовсес хайи Дасхуьр, Низами хайи Къумхуьр, Гьажи Давудан Тителахуьр (Дедел)? Къе а хуьрер чибур туш лугьузва, ва чазни и кар успат авун четин акъваззава. Чи къуншийрин картайрал чи чилериз махсус къацу ранг ягънава ва абур чпин сергьятрик кутунва. Вучиз? И суалдизни ажеб дугъри жаваб гузва: «Аку, им куь карта яни? Инал вуч кхьенва: Магарамкент, Касумкент, Ахтычай, Гюльгеричай, Рычалсу…?» Мад вуна вуч хълагьда? Чна Нерен К1еледикай Нарын-Кала авуна, Дербендин Алупан килисдиз, Нуьгдида авай Григорисан 4- асирдин килисдиз «эрмени» килисаяр лугьузва. Ахцягьдикай – Ахты, К1елет1дикай – Къаладжух, К1иридикай – Икра хьанва… Гзаф вахтара Яран сувариз «Новруз байрам», сив хуьнин сувариз «Ураза байрам» лугьун адет хьанва... Ихьтин крари чи културадиз кьец1 гузва, милли руьгь ажузарзава, лезгивилин дамах агъуз вегьезва. Дуьнйадиз «Лезгинка» кьуьл багъишай чахъ кьуьлердай устадар тахьун, саки пудвишехъ агакьна халкьдин маниярни макьамар гайи лезги халкь къе мани вилик финин жигьетдай дагъустандин бязи халкьарилай кьулухъ галамукьун милли културада са гьихьтин ят1ани татугайвилер авайдан шагьидар тушни? Кьасумхуьруьн далдамчияр уьлкведа машгьур авур, районда културадин пайдах кьакьан дережадиз хкажай Ифрат Кьасумов хьтин, хуьре културадин дворец эцигай, спортдиз гьяркьуь рехъ ачухай, лезги театр тешкилай, багълар, паркар, шегьре рекьер кутуна Кьулан-Ст1алдикай шегьер авур Алдеров Сиражидин хьтин рухваяр, гьайиф хьи, къе кьит я, абурун крарал бязи пехилбуру и т1варарни рик1елай ракъурзава… «Эгер миллетдихъ милли къаст (идея) авачт1а, ам кьенвай миллет я», – лагьанай са арифди. Эхь, вишра гьахъ я ариф. Виридалай кьакьан тир чи милли къаст кьве пай хьанвай лезги халкь агудун я. И къаст кьилиз акъудун паталди чна тарихдин кьакьан гурарин гзаф к1арар муьт1уьгъарна к1анзава. Гьахьтин таъсирлу к1арарикай яз чна милли къанажагъ к1вачел ахкьалдарун лазим я: гьар са легьзедилай-легьзедалди, йикъалай-йикъалди… Гьак1ан кьуру, буш лозунгар лугьуни, алазни-алачиз хуруз гъуд ягъуни, жуван гъвеч1и агалкьунрал ч1ехи шадвал ийиз суст хьуни чаз хийир ваъ, анжах зарар гуда. Гила, «Лезги газет» к1елзавай гьуьрметлу жемят, чи милли т1варар майдандиз хкунин патахъай заз жуван бязи теклифар квехъ галаз меслятиз к1анзава. Жуван теклифар вири гьасятда кьабулиз жедайбур ва гьуьжет алачирбур я лугьудай фикирдивай зун яргъа я. Анжах ихьтин месеэла чи вилик акъвазнавайди ва чна ам гьялун чарасуз тирди ашкара я[[1]](#footnote-1). 1992.

**К1арасдин тум хьаначирт1а…**

Агъадихъ ихтилат физвай месэладикай газетдин чинриз галаз-галаз Гь.Балатован, Б.Салимован, И.Алипулатован ва мсб. макъалаяр акъатайвиляй за и месэладин таржумагьал мад ц1ийицк1елай к1ел хъийизвач. Адан гьакъиндай Мегьарамдхуьре хьайи лезги халкьдин векилрин Собранидини вичин гаф лагьанай. Жувалай вилик лагьай бязи гафарихъ галахз рази яз, заз жуван рик1ик квай кьве гафни алава хъийиз к1анзава. Гьар са халкьдиз вичин тарихдин рекье гьам къенин йикъан яшайишдин, гьам миллетдин гележегдин месэлаяр авайди ва жедайди виридаз ашкара кар я. Анжах и месэлаяр сад садак какадаруни, жемятдин къайгъуяр халкьдин гележегдин месэлайрин кьилел эцигуни миллетдин пакад йикъан кьисметдиз кьец1 гун мумкин я. Гьавиляй къенин йикъан месэлайриз миллетдин пакад йикъан кьисметдин виляй килигна к1анда.

Чаз виридаз чида: лезгийрик зурба пагьливанар, кьегьалар, къагьриманар, гьар пешейрай кьакьан устадар хьана. Амма тарихдиз вил ягъайла чаз аквада: абур саки вири жуванбуру маса гуз пуч авуна. Яъни, ахьтин "жуванди" вичи вичин тум незвай гъуьлягъдиз ухшар я. Ахьтин ксари, лезги чилел яшамиш жез, лезги чилин няметар нез, лезги булахдай йад хъваз, вичел барка алай лезги лугьудай пак т1вар кьац1урзава. Бубайри лугьудайвал, тум кьац1ай данади нехир кьац1урда. Ахьтин ксар чи миллетдик акатнавай микробар хьиз я. Эгер абурун лайихсуз крар чна вирида негь тавурт1а, абуру чи миллетдин сагъламвал ч1урда. Лезги халкь гзаф сабурлу, камаллу, устадлу, маса халкьариз гьуьрмет ийиз к1андай халкь я. Амма чакай яваш-яваш чи кьегьалвал, вик1егьвал хкатзава. Жуван намус хвена к1андай чкадал, чун кьадарсуз сабурлу жезва. Кьет1идаказ са вик1егь кар авуна к1андай береда, чун кьадарсуз камаллубур, къанунрал амалдайбур жезва. Гзафни-гзаф чи бажарагъни, чи чирвални, чи устадвални чна чарабуруз къуллугъ авуниз серфзава. Гзафни-гзаф чна к1вализ атай мугьмандив жуван к1валин иесивал вугузва. Гзафни-гзаф чна патанди, я жуван ч1ехиди хайи диде-бубадлайни вине кьазва. Эхь, са мус ят1ани вичин тварц1икайни кваз миддяяр зурзадай чи вик1егь халкьдик къвез-къвез ч1уру хесетар акатзава. И ч1уру хесетар чна вирида, са беденди хьиз, йугъ-къандивай чакай хкудун лазим я. Хуьряй бегьемди рекьидалди, к1валяй бегьемсузди кьирай, – лугьудай чи бубайри. Им миллетдин сагъламвал хуьдай рецепт тушни бес?

Алай вахтунда лезги халкьдивай чпихъ далу акализ жезвай ксар чаз гзаф авани?! Чаз аквазва, чакай са кас арадиз акъатуниз чара халкьарикай тирбуру гьихьтин манийвилер, аксивилер ийизват1а, буьгьтанар вегьезват1а. Бес а буьгьтанар чакай гьар садал, чи лезги халкьдални къвезвачни! Амма лезгийрин арадай ихьтин рухвайриз хаинвал авун – им кьиле ацакьдай кар жезвач. Мисалда лугьузвайвал, к1арасдин тум хьаначирт1а, як1увай к1арас ат1уз жедачир. Вичин рик1е милливал авай, жуван миллетдиз важиблу гьар са кардик вик1егьдаказ къуьн кутазвай чи халкьдин баркаллу хцикай ч1уру ванер-сесер чк1урзавайбуруз хаинар талгьана бес вужар лугьун? Чаз, лезгийриз, жуван халкьдин лайихлу рухваяр хуьз чир хьайила, чаз чи регьберрин къадир чир хьайила, гьа ч1авуз чавай чи крарал, чи лайихлувилел, чи лезгивилел дамах ийиз жеда. Гьа ч1авуз чакай сих миллет хьанва лагьайт1а жеда…

Амай гафар заз шиирдалди давамриз к1анзава:

*Зурбабур тир, эхь, лезгийрин бубаяр,*

*Куьз квахьна бес Шарванарни Къубаяр?*

*Бед хесетар акатна чак, лезгийрик,*

*Дегишна хьана къилих патан ивийрик.*

*Абил маса гайи стха Хаина*

*Гьанлай инихъ гьасилайд я хаинар.*

*Мердбур тушир амма вири бубаяр,*

*Бес, гьабурал фейибур я балаяр.*

*А бубайри жемят маса гайид я,*

*А бубайри душманд гьаят хвейид я.*

*Са бубайри чан гудайла турарик,*

*Са бубайри чанар хвена валарик.*

*Садбур чил хуьз хьана къизгъин женгера,*

*Садбур кьил хуьз чуьнуьх хьана серк1вера.*

*А кьегьалар гьа женгера амукьна,*

*Кьил хвейибур буш тахтара ацукьна.*

*Кьил хуьз чирна (тум хуьз чирнач!) веледриз,*

*Къе тарс гузва ягъийри чи беледриз.*

*Чара суфра, девлетар хуш хьайибур,*

*Шарвилини Давуд маса гайибур.*

*Чакай кьегьал экъеч1дайла майдандиз,*

*Кк1идайбур, к1ас гудайбур дабандиз.*

*Кьуд къат жеда, лук1ни жеда чарадаз,*

*Жуван дамах, кьегьал усал аквада.*

*Зазни чидач, зи бубаяр вуж хьана.*

*Белки, абуруз кеф хьана, я гуж хьана.*

*Амма лезги зерре ква зи ивидик,*

*Ам хвейид я гьар бубади-лезгиди!*

*Дегь яргъарай а легьзе зал агакьна,*

*Яраб завай а легьзе хуьз алакьна?…*

*Икьван къуват кумат1а са зерредик,*

*Вуч гьайбат квай халис лезги жуьредик!*

*Зи азиз халкь – эсил-несил – лезгияр,*

*Ша, пакдиз хуьн ялавлу тир жизвияр!*

*И жизвийри хуьда чи ирс, миллет чи,*

*И жизвийри хуьда лезги хесет чи.*

*Дамахдалди бубайрин мерд крарал,*

*Айиб тегъин барка алай турарал!*

*Ша, хкудин йад хесетрин жизвияр,*

*Лук1ар ят1а, фад дегишин ивияр.*

*Чи къуьнерал пак тир буржи, пар ала –*

*Чал виридал Лезги лугьур т1вар ала.*

*Къуй ягърай чун Алпан гъуцра сафунай,*

*Нур чк1урай гьар са лезги гафунай!*

22.10.2001.

**чи ИНСАНРИН ва чкайрИН т1варар**

*Т1вар чамар я вилик катдай, нур я инсандин,*

*Т1вар къалхан я, т1вар виждан я, тур я инсандин.*

Аял ч1авалай чун хайи инсанрин, чкайрин (хуьрерин, вац1арин, майишатрин, куьчейрин) т1варарихъ галаз вердиш жезва. Амма а т1варарин жергеда гьич чи руьгьдив такьадай т1варарни къалин жезва. Чна а т1варарин манадиз геж фикир гузва (ва я а фикир гун эсиллагь чи хиялдизни къвезвач). Чна а т1варар халисан жуванбур яз гьисабзава. Амма чаз чизвач хьи, аста-аста а т1варари чи руьгь ц1урурзавайди.

Аял хазва. Иладриз чпин ведеддал лап хъсан, лап багьа т1вар эцигиз к1анзава. Амма гьик1 акьалтзава лезги балайрал ихьтин т1варар: Миша, Алик, Саша, Боря, Сергей, Ньютон, Джонрид, Куртизанка (им «ченги» лагьай ч1ал я), Большевик, Валерик, Гагарин, Мэлс (яъни Маркс, Энгельс, Ленин, Сталин – вири санал), Шура, Лена, Вика, Къенфет, Шкалат, Изаура ва мсб.

Гьелбетда, са касди вичин к1еви дустунин, вич къутармишай, вичиз куьмек гайи са касдин т1вар вичин веледдал эцигдай адет ава (т1вар багъишдай адетарни ава). Анжах гьа вахтундани а т1вар лезги къанажагъдив кьазват1а килигна к1анда. Бес пака кьуьзуь касдиз Саша-буба, Миша-буба лугьун мешреб жедани? Сашаев, Мишаев фамилар гьик1 лугьуда?

Гьелбетда, чун мусурманар я. Чи веледрал мусурман т1варар эцигзава. Амма бязи мусурман т1варарни (адет яз, абур вирми араб т1варар я) лезгийрихъ кьан тийирбур ава: Нафикъ (паспортда Нафик кхьизва; бес аялри адаз «иди на фиг» лугьуз йугъ гудани?), Рафикъ (Рафик), Залик…

Гзаф вахтара чна жуван лезги т1варар рик1елай алудзава (и кардай чеченриз, осетинриз, туьркериз баркалла!) Лезги тарихдин деринрай къвезвай т1варар Чигал, Чиги, Гир, Гар, Гарун, Чилингар, Цавунгар, Майис, Вегьру, Вече, Вич1егь, Вич1егьан, Ц1ару, Гъетум, Гъетек, Гъетрек, Атрак, Вили, Шара (Шира), Вараз, Аран, Арас, Арсан, Арсен, Арсакь, Вахан, Мен, Нагъи, Нур, Нурмен, Меналай, Мануч, Манукь, Панур, Пир, Пирмет, Пирим, Марав, Марв, Мете, Марфан, Эквер, Цуьквер, Туьквез, Туьквезбан, Цуьквез, Цуьквезбан, Чигей, Ч1агай, Марвар, Мулей (Милей), Ширин, Ванун, Иер, Тават, Тугъуя, Ц1ийиварз (Ц1иваз), Манан, Манат ва са гзаф масабур чна хуьн лазим я.

Чи хуьрерал, вац1арал, дагъларал ва маса чкайрал чаз къулайсуз тир, чи серфе ажуз тир са заманда акьалтай туьрк т1варар къе алудун лазим я: Ахты ваъ – Ахцягь, Ахцах, Икра ваъ – К1ири, Юхвари – Орта – Ашага Сталар ваъ – Вини – Кьулан – Агъа Ст1алар; Магарамкент ваъ – Магьарамдхуьр, Касумкент ваъ – Кьасумхуьр, Къалажугъ – К1елет1, Докъузпара – К1уьдпара, Усухчай – Усух, Ахтычай ваъ – Ахцахвац1, Гюльгеричай ваъ – Гергервац1, Рычал-су ваъ – Рчалйад, Рубас – Неренвац1, Самур – Алпан, Шалбуздагъ – Гъуцаркур ва я Алпан, Шагьдагъ – Шарркур, Базар-дуьзи – Кич1енкур, Нарынкала – Неренк1еле… Ихьтин т1варарни – Советское, Азадогъли, Аламише, Ц1ийихуьр ва мсб. дегишарна к1анда. Къуй чи куьчейрал, майданрал, карханайрал лезги халкьдин къагьриманрин т1варар хьурай: Ярагъ Мегьамедан Университет, Шарвилидин майдан, Гьажи Давудан куьче.

Чна чи лайих ксариз (Давдакьаз, Дасхуьруьнви Моисеяз, Шаргираз, Вачедиз, Жаван-шарраз, Гьажи Давудаз, Низамидиз, Хаканидиз, Мехсетидиз, Кра Меликаз, Эминаз...), баркаллу крариз (алпан алтабатдиз) тимталар хкажна к1анда. Ихьтин зурба крари, чи шегьеррал, хуьрерал, куьчейрал, майданрал, маса карханайрал анжах жуван халкьдин къагьриманрин т1варар, жуван халкьдин тарих ачухзавай ва хуьзвай т1варар хьайит1а, чи жегьил несиларни лезги руьгь кваз ч1ехи жеда.

Чи рекьерал, чи цларал, чи дараматрал алай плакатриз, эвергунриз килиг. Абур накьан девирдин куьгьне идеологиядин кт1ай бутарар хьиз чи арада ама. Вири кхьинар кьве ч1алалди – лезгидалдини урусдалди кхьин лазим я. Абурун мана-метлебни ачухна к1анда къецин девирдив, аямдив кьадайвал. Чна чи магьлейрин т1варарни арадиз хканайт1а ажеб жедай: Кацер-магьле, Къамбар-магьле, П1ирер-магьле ва мсб. «Калининский», «Имени ХХ партсъезда» ва гьа жуьредин са гзаф маса майишатрин т1варар дегишарун лазим я. Печатда «Ашагастальский» совхоздин ваъ – Агъаст1алрин совхоздин (лезгидалди), совхоз Агастал (урусдалди) кхьин. Т1варарихъ галай -чай, -кент, -уба паяр кьет1идаказ гадрин. Герек, лезги веледрал халис лезги т1варар эцигин – жуван бубайрин, жуван багърийрин, жуван архайрин, жуван тухумдин.

Т1варари чи ирс, чи руьгь, чи тарих хуьда.

1985.

# **ЧИ РУЬГЬДИН БУЛАХАР**

# «Эгер шагь ахмакь ят1а, фена лезгийрихъ галаз дяве авурай». – Иранлуйрин мисал

*«Ксус, бала, шехьмир, тахьайт1а вун лезгиди тухуда». – Гуржийрин мисал.*

*«Лезгиди хенжел акъудда – иви авахьда». – Азербажанрин мисал.*

Са халкьдикай ам вуж ят1а чир хьун паталди, эвелни-эвел а халкьдикай къунши халкьариз вуч фикир-зенд ават1а килигунихъ еке таъсир ава.

Тарихдин зурба ктабрин чинрай чал гзаф халкьарикай кхьенвай келимаяр агакьнава. «Налугьуди, инай туьрк фена», – лугьуда са баябанлух чка акурла грекри. «Мугъулди кайи хьиз ава», – лугьуда лезгийри.

Гьелбетда, девиррихъ галаз халкьарни дегиш хьанва. Накьан вагьши куьчери халкьари къе экономикадин ва техникадин рекьяй вилик фейи гьукуматар туьк1уьрнава. Виликан савадлу ва медени бязи халкьар къе гуьгъуьна ама. Ибур тарихда гзаф себебрилай аслу крар я (чун а себебрал эляч1дач).

Белки, гьахьтин усал вахтара, ва я руьгь усалбурулай арадиз атана жеди ихьтин мисаларни: «Лезги намусдилай са къалиян тенбек хъсан я», «Герек хьайила вак1аз буба лугьуда» ва масабур.

Виликан гьи тарихдин ктабдиз килигайт1ани, чаз аквада хьи, лезгияр Къавкъазда чкадин лап къадим халкьарикай я (11 асирдал къведалди тарихдин ктабра лезгийриз – лекьер, маса халкьари – лек1ар, алпанар, аранвияр лугьун гьалтзава).

Са шумуд ц1уд агъзур йисара лезгияр чпин бубайрин чилерал малдарвилел, лежбервилел, аскервилел ва маса пешекарвилерал машгъул яз, душманрикай чпин чилер хуьз яшамиш хьана.

Къавкъаз дегьелра лап гуьзел, авадан чкайрикай сад тир, регъпатанни мегъпатан географиядин, алиш-веришдин ва сиясатдин жигьетдай важиблу рекьерал алай лезги чилерал гзаф чапхунчийрин вил ацукьнай, ва абур лезги чилел къузгъунар хьиз алт1ушнай.

Чи баркаллу бубайри лезги чил хвена ва чпин т1варар чи тарихда нурлу авуна. Лезги турунин гьайбат гзаф душманриз акуна. Лезгияр Къавкъазда къадим халкьарикай тирди лезги халкьдихъ галаз алакъада авай т1варари успатзава.

Лезгийри Къавкъаз дагъдиз («къав кьаз»), лезги туьнт кьуьлуьниз (лезги кьуьл, лезгинка, лек1ури ва мсб.) т1варар гана.

Лезгийриз дуьнйадин медениятдин тарихда къадимлубурукай сад тир, вичихъ саки 3000 яш авай «Шарвили» эпос ава.

Лезгийриз ва лезги хазандик акатзавай халкьариз (чи девир алукьдалди 8 – асирдилай) X-XII-асирралди Алпан (адаз мадни Арран, Алван, Алуанк, Агъванк лугьудай) гьукумат хьана. 3-4 – асирдилай лезгийрихъ вичин к1ел-кхьин хьана.

Алпанрин шаррар (пачагьар) хьайи Арасан, Шарр-Гиран, Вигьрудин, Вачедин, Вачегьанан, VII-асирдин зурба шаир Давдакь Карталан ва «Алпанрин тарих» ктабдин кирам Моисей Дасхуьруьнвидин, XII-асирдин зурба шаирар тир Низамидин, Хаканидин, Месхетидин, Кра Меликан, шаир Миграгъ Къемеран (XV-асир), шаирар тир Факъиран, Мискин Велидин (XVI-асир), Лезги Салигьан, Куьреви Имаман, Лезги Къадиран, Цилингви Бук1адин ва мсб. (XVII-асир), Ялцугъ Эминан, Кьуьчхуьр Саидан, Лейли Хануман (XVIII-асир), Етим Эминан, Мирзе Гьасан Алкьвадарвидин, Ч1илихъ Абдулгьамидан, Ст1ал Саядан, Кесиб Абдуллагьан (XIX-асир), Ст1ал Сулейманан, Алибег Фетягьован, Хуьруьг Т1агьиран (XX-асирдин эвел) баркаллу т1варари бес гьар са лезгидин рик1ик дамахдин лувар кутазвачни?

Ихьтин зурба т1варарик лезги руьгьдин тарат1ар хьайи ксарин т1варарни акатзава: пуд (туьркверин, персерин, урусрин) ц1ун кьула лезги гьукумат патал женг ч1угур Гьажи Давудан; лезги ханлух хвейи ва кьилдин лезги гьукумат туьк1уьриз алахъунар авур Фетяли-хандин; Дагъустанда ва Чечнеда къарагъай муьруьдвилин тарикъатдин илимдин диб эцигай Ярагъ Мегьамед.

Гьар са девирда ва къецин макъамда чахъ бажарагълу, уьтквем, кьегьал рухваяр гзаф хьана ва ава. Лезгийрин руьгьдин хазина гьич са халкьдин ирсдилайни усал хьайид туш.

Амма чи руьгьдин хазина, гьайиф хьи, чал сагъдаказ агакьнач. Сан-гьисаб авачир кьван чи чилелай фейи чапхунчийри чи хазинадиз ц1ай ягъна, руьхъ хьиз, чук1урна. Амма къе чал агакьнавай гьа т1имил зерредайни аквазва хьи, чи тарих, чи меденият, чи ирс зурбади я. Адакай гьатта са шумуд къунши халкьарини менфят къачуна, гзаф терефар чпин к1вачихъ ягъна.

Шумудни са женгерин ц1аярай акъатай лезги ирсдиз анжах инкъилабдилай гуьгъуьнин йисара хьайи зиян иллаки гзаф я.

Азербажанда алпан кхьинар алай кьван къванер, абур эрмени кхьинар я лугьуз, пуч авуна. Арабдалди кхьей кьван вири ктабар, кхьинар тергна, халкьдин савадлу алимар, чпелай кар алакьдай пешекарар телефна. Чавай дин, иман къакъудна, чи кьиле тапан ва начагъ коммунист иман туна.

Виликдай гьаят агалун, к1вализ дап1ар ягъун чидай адет тушир (виликдай гьаятар кьакьан къванцин баруйра ва ракьун варара твазвачир). Жемят кесиб тирт1ани, хуьрера угъри-къучи аквадачир (ва я абур лап кьериз жедай).

Мектебра п1ап1рус ч1угвадай сад-кьве куьчебацан авайт1а, абуруни гьажетханайра чуьнуьх хьана ч1угвадай. Ички хъвадайбур гена т1имил жедай. Ахьтинбурни вагьтесузар яз вири хуьруьз ашкара тир.

Хуьруьн жегьилри кимерал къуватдин акъажунардай. Къванер хкаждай, къванер яргъаз гадардай, гъилер тухудай, багълара туп-лаш къугъвадай, юкьварар кьадай, балк1анраллаз чамарардай.

Гила лезги хуьрера пиянискаярни анашистар къалин хьанва. Чинрал маскаяр алук1из къучийри жемятдин к1валер ат1узва.

Халкьдин, жемиятдин къанажагъ хкажунин карда чапдин ва сесинин такьатрин таъсир иллаки еке я. Гьар са четин береда жемиятдиз дуьз рехъ къалурун, адан руьгь хкажун, виликди физ куьмек гун, халкьдиз вичин дуланажагъ хкаждай рекьер къалурун, миллетдин вилик акъвазнавай важиблу къайгъу-зат1 акун ва ам халкьдиз ашкара авун, халис миллетпересар акьалдарун – ингье а такьатрин бязи везифаяр.

Социализмдин вири девирда чи медениятдин багъда т1вех квачир емиш хьанач. Соцдевирдин чи шаирар (Сулейманалай гъейри, гьадани соцзаказ кьилиз акъудун яз большевизмдиз бахшнавай эсерар квачиз) садни виридуьнйадин медениятдин дережадиз акъатнач.

А девирди вичин идеяяр кьиле тухудай пешекарарни хана вердишарна. Газетрин, журналрин, радио- ва телекомитетрин редакторар, чеб туп1ал устаярни хьуй, анжах КПСС-дин ц1арц1еваз фидайбур хьурай, лугьуз хкягъзавай. Гьавиляй чи эдебият, кьадар акваз, ери авачирди хьана.

Ваясуз эсерри к1елдайбурун т1ям ч1урна, гила жемятдин арада эдебиятдал рик1 алайбур лап т1имил ава. Гьатта кхьизвайбуру гила чпи чпин эсерарни к1елзамач. Гьатта вичи кхьей эсерар эвелни-эвел гьа кхьизвайдан хзанди (аялри, папа, диде-бубади, вах-стхади) к1елзавач, ва я абур а эсеррин гъавурдани акьазвач (ч1ал чидач).

Белки, гьахъни я жеди ик1 лугьузвай бязибур: «Я стха, вичин аялри «папа-мама» лугьузвайдавай, вичин хзанда садни лезги ч1алалди рахан тийизвайдавай заз вуч ц1ийи гаф-ч1ал чир жеда? Вичин аялриз герек авачир кхьинар маса низ герек я?»

«Валлагь, гьикьван рахух лагьайт1ани рахазвач лезгидалди. Куьчеда, аялрин бахчада, мектебда, радио-телевизорда – вирина урус ч1ал я авайди. Бес чна ч1ал гьик1 чирда?» – арза ийида бязида.

Гьелбетда, себебар гзаф жагъида. Амма инсанри чпиз япон, чин (китай), ингилис, френг, дойч ва маса ч1алар чирзава эхир. Яраб и чи лезги ч1ал гьакьван четин, гьакьван усал ч1ал ят1а?

Вири ч1алар (чилин винел алай кьван) хъсанбур я. Амма виридалайни хъсанди, ширинди, рик1из чимиди жуван дидедч1ал я. Эвелни-эвел дидедч1ал течир инсан саки са ажайиб дуьнйадикай магьрум тир кас я. Милли медениятдикай, эдебиятдикай, тарихдикай. Тарихдин ирсни чахъ дамахдинди ава.

И ц1арарин сагьибди вичин веледриз лезги ч1ал гьар урус гаф акъатайла пелез т1амп1 ягъиз чирайди я. Гьелбетда хьи, чун авай и шарт1ара лап хъсандаказ, тамамдаказ дидедч1ал чирдай са мумкинвални арадал алач.

Гьар са диде-бубадиз к1евелай чир хьун герек я: урусдалди рахаз, жуван веледдикай халис лезги ийиз жедач. Лезги къилих авай, лезги ацукьун-къарагъун, рахун-гьуьрмет чидай, жуван диде-бубадин, хайи чилин, ч1алан, културадин, тарихдин къадир чидай лезги велед, миллетдин гражданин, миллетчи хкудиз жедач. (Инал заз «миллетчи» гафуниз гьуьрмет хкиз к1анзава. Куьз лагьайт1а миллетчи – жуван миллет к1ани кас, «патриот» лагьай ч1ал я. «Миллетчи» чна, адет яз, «миллетбаз» гафунихъ галаз какадарзава).

Алай вахтунда чаз иллаки халисан миллетчияр – патриотар лазим я. Чи миллетчивили маса са халкьдизни зиян гудач (чун кьадардиз т1имил халкь тирвиляй). Чи миллетчивили анжах чи милли руьгь хкажда, чи лезгивал хци хъийида.

**Лезги мани**

Милливал хуьн паталди, хци милли къанажагъ арадал гъун паталди, эхирки, халис ватандал рик1 алай миллетчи инсан тербияламиш авун паталди манидин, музыкадин таъсир зурба я. Дидедин лайлайдилай, женгинин макьамдилай, халкьдин манийрилай гат1унна алай аямдин ц1ийи манийрал къведалди.

Амма, гьайиф хьи, лезги мани жемятдал кьериз-ц1аруз агакьзава. Хуьрера вичин тайин нубатдин вахтунда (экуьнахъ ва нянихъ) эфирдиз экъеч1на, лезги гунугар ахпа кис жезва. Амай вири вахт урус ч1алаз серф авунва. Куьз ят1ани лезги районра гьар йикъан нисинихъ азербажан концерт гун адет хьанва. (Гуржи, авар, дарги ва маса районра, хуьрера азербажан манияр гузвач эхир!) Бес чкадин радиоузелдивай кьванни лезги ч1алалди интересни гунугар гьазуриз жедачни? Чахъ халкьдиз лугьудай гаф-ч1ал, маса къайгъуяр т1имил авани? Тахьайт1а лезги гунугар гьазурун, концертар гун гьакьван гзаф четин кар ят1а?

Гьикьван фад чун азербажан авазрин таъсирдикай азад хьайит1а, гьакьван фад чи начагъзавай руьгь сагълам хъижеда.

Радиодай гилани СССР-дикай, («СССР-дин чил к1анда заз»), комсомолдикай («Вилик, вилик физва к1валах, комсомол, партиядин, халкьдин дамах комсомол»), коммунистрикай, КПСС-дикай («Амма зун вавай къакъуд жерид туш, эллерин дамах азиз партия»), халкьарин арада гьакъикъатда авачир дуствиликай («Чан Азербажан, чан Дагъустан») манияр ягъдайла, «Яраб ибур гилани ксанма жал?» – лугьур суал къведа. Гьа инай аквазва чи руьгьдин «мягькемвилин» дережа.

Урусар фадлай чпи чал илит1ай куьгьне рекьелай эляч1нава. Бес чун вучиз а рекьиз икьван вафалу яз ама?

«Валлагь, чан бала, – лугьузва заз са лезги дидеди, – и радиодиз яб гайила, гьамиша анай «кая-кьея» ванер атайла, мадни зи ийир-тийир жезва. Заз яшамиш жез хуш амукьзавач».

Яраб ишеларзавайбурун макьсад вуч ят1а? Ихьтин гьалари жемятдин руьгьдай вегьезва эхир! Ам сустарзава. Дуьз рекьелай алудзава.

Эгер начагъдаз духтурди: «Ви гьал накь хъсан тир, вун йугъ-къандивай усал жезва эхир», – лугьуз хьанайт1а, адан эхир яргъалди фидач. Амма гьак1ни дарвиле авай чи халкьдиз гьар йукъуз къе ик1 хьана – накь ак1 тир, лугьуз, жемятдин кьил кьилелай алудзава. Ихьтин баядар ягъдалди, халкь девирдин ц1ийивилерихъ галаз танишарайт1а, адаз вуч авун лазим ят1а, гьик1 кьилхуьдат1а, дуьз рехъ къалурнайт1а, зи фикирдалди, пис жедачир.

**Чи ч1ал**

*Лезги хуьре к1вал амай кьван,*

*Рик1е халкьдин т1ал амай кьван,*

*Чахъ чи дидедч1ал амай кьван*

*Сагъ я лезги халкь!*

Ч1ал миллет хуьзвай къалханни я, турни.

Ч1ал квахьай миллет вични квахьда (гьатта халкь вич квахь тавурт1ани. Месела, латин ч1ал (латар, лацар) квахьна, латинар чеб италивийрик акахьна).

Ч1ал амукьайт1а (халкь акахьна ц1райт1ани), а миллет амукьда (месела, урус ч1ал ама, амма халис урусар чеб гзаф миллетрик какахьна ц1ранва).

Чи ч1ал къвердавай усал жезвайди чна вирида гьиссзава. Гьатта эхиримжи са 20-30 йисан къене чи хуьрера, чи кимерал лезги ч1ал эксик хьанва. Рахунра гзафни-гзаф урус, азербажан гафар ишлемишзава, ч1ал харчи жезва.

Чи хуьрериз хъфизвай автобусра ван къведа ваз, гьатта чпиз са артух савадлудаказ урус ч1ал течизвай диде-бубаяр чпин биц1и балайрив урусдалди рахада. Яъни, амайбурун вилик абуру чпин «културнивал», «грамотнивал» къалурзава. (Лугьун хьи, чи ч1ал иран, араб, туьрк, урус ва са гзаф маса ч1аларай фадлай гьатнавай ва илим ва техника вилик финивай мадни гьат хъийидай гафар чавай гадриз жедач. Ч1алари сада садаз таъсир авун – им т1ебии кар я. Амма и карда кьадар, харчисузвал герек я).

Гьатта чи хуьрерани бязи хзанра ва я хзандай къецел лезгияр чеб чпив урусдалди рахада. Ч1алан гьуьрмет хкажуни хзанрилай кьил къачузва. Ахпа ам мектебда давам хъижезва. Мектебда дидедч1алан, тарихдин малимрал еке къал ала. Эвелимжи абур чеб халис миллетчияр, жуван тарих, меденият, эдебият чидайбур хьана к1анда. Чи миллетдин, чи ч1алан кьисмет вичелай аслу тир чи жегьил несилдиз халис лезгивилелди тербия гуниз еке бажит авут – им чи кьилин, важиблу милли месэла яз малумарун ва ам гъиле кьун алай вахтунин ва чи миллетдин кьисметдин т1алабун я.

Чи ч1алан кьет1енвал, сеслувал, везин квахьунин себеб гилани чахъ чи ч1алан фонетикадиз (сесериз, ванциз) хас тир талукь алтабат тахьун я.

Чи ч1алан алимри, пешекарри чи вири гьарфар арадиз хкун лазим я. Чи алтабатдай нефес галачир ахъатушир сесер къалурзавай гьарфар квахьнава: ж – жилд, т – тар, п – пар, ч – чар, к – кар, з – варз, цаз, ц – цуьк, «аъ» – ваъ, фуъ.

Амма чи алтабатдиз чахъ авачир гьарфар атанва: Щ (гафарганда адан къаншарда са гаф къалурнава – щётка (?), Ъ (твёрдый знак яз ваъ, АЪ гьарф яз хвенайт1а хъсан тир), Ю гьарфни чи алтабатдиз гъунин чарасузвал авачир, вучиз лагьайт1а Ю сес лезги ч1ала вич авач, ам анжаз урус ч1алай кьабулай бязи гафарихъ галаз атана.

Дуьнйада илим ва техника вилик финивай, чаз пуд ч1алал эляч1ун герек жеда: 1) дидедч1алал; 2) урус ч1алал; 3) ингилис ч1алал. (Ингилис ч1ал виридуьнйадин медениятдин, илимдин ва техникадин ч1алаз элкъвенва).

**Чи суварар**

Халкьдин ацукьун-къарагъун, адан ирс, къилих, адетар милли суварра гьатнава. Ихьтин суварар чи рик1ел аламат1ани, абур къвез-къвез квахьзава: Цуькверин сувар, П1инийрин сувар (К1ару), Кьуьгъверин сувар, Цан цунин сувар – Эвелцан, Бегьердин сувар Дул, Яран сувар… Чахъ ц1ийи суварар ийидай делиларни пара ава: лезги халкьдин къагьриманвилин «Шарвили» эпосдин, «Къванцигада», «Руш къугъвай син», «Ч1улавкьил» – къагьриманвилин манийрин, Алпан гьукуматдин, лезги (алпан) кхьинрин, куьгьне хуьрерин, лезгийри Румдилайни Эрменистандилай саки 270 йис вилик хашпара дин кьабулунин ва маса суварар… Ихьтин вакъиайриз ва лезги къагьриман рухвайриз тимталар хкажунни чи несилдин ватанперес тербия паталди пара важиблу кар жедай. 1991-йисан 28-сентябрдиз Кьасумхуьрел лезги халкьдин 3-съезддал Лезги автономия малумарнай. Зи фикирдалди, и йугъни сувар хьиз кьабулнайт1а хъсан жедай.

Лезги културадин ва тарихдин йал галай и суварар чна вахт-вахтунда еке гьазурвилеривди тухуни чи милли руьгь, милли меденият мадни мягькемарда, мадни девлетлу ийида.

**Чи кимер**

Хуьруьн жемятдин гьал-агьвал, дуланажагъ, яшайиш, шадвилер ва пашманвилер, хийир-шийир, агалкьунар ва татугайвилер, гъвеч1и месэлаяр ва еке къайгъуяр – виликдай вири кимерал гьялдай. Ким – чи халкьдин камаллу несигьатчи, адиллу къанунчи, илимхана тир.

Гьелбетда, жемятдин яшайиш дегиш хьуникди кимерни арадай акъатзава. Амма хъсан адетар, хийирлу крар хуьн – им чна чи пакадин кьисмет, чи гележег хуьн лагьай ч1ал я.

**Чи миск1инар**

 *Дин гадарна,*

*амма квахьна инамни…*

Алатай 73 йисан девирда коммунист идеологияди чакай атеистар, яъни аллагьсузар авуна, имансузар авуна.

Чавай чи дин вахчуна, заминда чав тапан, бинесуз идеяяр вугана. А идеяйрини анжах жадуйриз, чалкечирриз, еке дережадин угърийриз, коммунист-гьакимриз къуллугъ авуна.

Дуствал-дуствал лугьуз, чал чи кьамал ацукьдай, чи к1улаз акьахдай «дустар» илит1на, стхаяр-стхаяр лугьуз, зилийри хьиз чи иви хъвадай, чун чпелай усал яз, ажуз яз кьадай «стхаяр» хьана.

Къе аквазва чаз, имансузвили чи арадиз ичкибазвал, наркоманвал, ченгивал, угъривал гъана. Эгер чна чи рик1ериз иман хкун тавурт1а, чи эхир, чи миллетдин эхир берекатлуди жедач.

Хуьрера миск1инар эцигун, туьхк1уьрун, кардик кутун лазим я. Къуй к1андайбуру тамам мусурманвилелди вири къайдаяр чиррай. Вахт ва хуш авачирбуру чпелай алакьдай жуьреда диндал амал авурай. Анжах къуй гьам миск1индиз фидайдан, гьам миск1индиз тефидайдан рик1из яваш-явашдиз имандин берекатлу экв хтурай. Къуй гьар садан рик1е вичин Аллагь хьурай.

73 йисан къене чи келледа цайи идеологияди чаз хийир ганач. Октябрятар, пионерар, комсомолар гьак1ан сияси къугъунар хьана. Абуру жегьил несилдиз тербиядин са терефни тамамдаказ эвезнач. Аксина, чи бубайрин тербиядин бинеяр квадарна.

КПСС-дин агъавал авур йисара азад инсан, вич вичихъ ягъунвай инсан, чирвилер авай инсан а системадиз лазим тушир. Урус писатель Андрей Платонова лагьайвал, а девирдин кьилин принцип «кьил хкажмир, виридакай хкатмир, тахьайт1а вун кьиливай жеда» тир.

Алатай девирдиз герек татай, бакара тахьай инсанар къе чаз герек я. Чна гьахьтин инсанар арадал гъун, ч1ехивун герек я.

Вахт виридалайни зурба, камаллу дуванкар я. Вахтуни вири вичин сафунай ягъда, вири къалурда – гьим пч1и тир, гьим къени тир.

Иншаллагь, къе гьахьтин вахт атанва. Гарув вугай хазина, чк1ай берекат к1ват1 хъийидай вахт.

**Чи уьзденвал**

Лезгияр тарихда малдарвилел, чубанвилел, лежбервилел, мейвачивилел, малдарвилел, чубанвилел машгъул хьана. А пешейрилай гъейри лезгийрик арасар (аскерар), заргарар, фялеяр, каркачияр, гамаринни-кьаличайрин, чатун, яракьдин, хъенч1ин, к1арасин, къванцин, эцигунардай ва маса пешейрин уст1арарни хьана.

Лезгийрихъ гьак1ни уьзденар, яъни азад лежберар хьана. Лезги чилерал лук1вал хьайиди туш. Лезгидиз виридалайни гзаф азадвал, адалат к1андай. Гьавиляй уьзденвал лезгидин къилихдай, адан руьгьдин истемишунрай къвезвай.

Лезги чилерал 90% хуьруьн майишатда зегьмет ч1угвазвайбур, лежберар, малдарар, майвачияр тирвиляй, чилин месэла лезгияр патал кьилин месэла я. Гьар са лезгидикай азад лежбер (яъни уьзден) хьун паталди, гьар сад чилин сагьиб хьун паталди, эвелни-эвел чилер лежберрив вахкун чарасуз я. Чна лезги чилерал уьзденвал арадиз хкана к1анда. Жуван хсуси чилел зегьмет ч1угвазвай азад лежбер дамах гвай инсан жедайвал. Ахьтин инсанрин рик1е лук1вал, жадувал, кич1 амукьдач. Абурукай лезги чилин дамах ва лайихлувал хкидай несилар жеда.

**Чи кьилевайбур**

Гьар са халкьдиз вичин «бедендиз» лайихлу «кьилни» жеда. Чи кьилевай гьакимар, чи депутатар – абур вири бес чна сес гуз хкягъайбур тушни? Яъни чна чаз, чи акьулдиз, чи руьгьдин т1алабунриз, чи меденивилиз лайихлубур тушни хкягъзавайбурни? Эгер абур лайихсузбур хьанат1а, эвелни-эвел тахсиркарар чун жезва. Эгер абуру пис к1валахзавайди чаз аквазвават1а, им чи начагъ къанажагъ хъсан жез гат1унзава лагьай ч1ал я.

Ша чна лайихсузбур кьулухъ, лайихлубур вилик кутан – вири чи гъиле ава. («Зи гъиле вуч ава, зун са гъвеч1и кас я», – лугьузвай касди виликамаз вичин усалвал хиве кьазва ва гьахьтин касдиз гьахьтин гьакимарни хас я. Ахьтин касди вичи зегьмет ч1угвадач. Паталлайдан девлет гьисабда. Накьандахъ шел-хвал ийида).

**Чи садвал**

Чакай халисандаказ битав, азад миллет хьун паталди, чи гележег, чи кьисмет хъсан хьун паталди, чи эсилрин берекатлу ирс несилрал агакьун паталди, эхирки («гьик1ин-вучин», «кая-кьея» падежрай акъатна) чи агьва`л, яшайиш, дуланажагъ авадан хьун паталди, эвелни-эвел чун жуван чилин халисан иесияр хьун лазим я. Герек, са патахъай Азербажанди, муькуь патахъай Дагъустанди чпиз к1андайвал (чи халкьдин ихтиярар кваз такьуна) чи мал-девлет нагъд тийин. Герек, чи чилин мал-девлет чи халкьдал гьалтин.

Мус къведа бес а йугъ? Гьик1 кьилиз акъатда бес а макьсад?

Анжах чи халкь, сад садахъай гужуналди галуднавай чи халкьдин кьве пай сад хъувурла! Чи чилер сад хъувурла!

Рик1е, руьгьда, ивида и пак мурад туна, авуна к1анда чна чи вири к1валахар. Гьар йукъуз, гьар макъамда, яваш-явашдиз а мураддихъди мукьва жез-жез.

Герек, вири чи сиясат, вири чи экономика анжах гьа пак мурад патал къурбанд ийин. И рекье са нукьсандин, са к1ус манийвалзавай гьар вуж расалт хьайит1ани, ам къерех ийин.

И кар арадиз акъудун паталди эвелни-эвел чаз Лезги гьукумат лазим я (Лезги гьукумат чи халкьдин 3- съезддал 1991-йисан 28-сентябрдиз малумарнай. И йугъ чи милли сувар хьун лазим я).

Исятда чаз къулай вахт атанва: чна Лезги гьукумат кардик кутун лазим я. Гьам Дагъустан, гьам Азербажан гележегда федератив гьукуматар жедайдал шак алач. И карда чаз шерикарни вири Дагъустандин ва Азербажандин миллетар жеда.

02.1992.

**Т1ебиат хуьн, т1ебиатди чунни хуьда**

**Пуд булахдин суза...**

Кьулан-Ст1алринни Агъа-Ст1алрин рекьер какахьзавай хевел дугуна «Пуд булах» т1вар алай булахар ала. Са девирда инаг пара гуьзел чка тир. Рекье галатна йал акъадарзавай гьар сад мелгьем хьтин цикай хуп1 авуна, т1ебиатдикай леззет хкудиз, зурба къавахрин ц1ару сериндик ацукьдай. Гила лагьайт1а, инаг кьарни гьашемар акахьнавай уьлегьандиз элкъвенва, иникай бязибуруз чпин машинар чуьхуьдай чка хьанва. Я ацукьдай са чка амач, я виликан къацу серинар амач. Машинрин йагъ квай йатари гзаф тарар, надир набататрин (палтакъушрин, ч1ухлумп1арин) кьенер, марваррин, жик1ийрин валар, данахъиранар, беневшаяр, мулд цуьквер экъеч1завай ч1урар кьурурнава.

Бес и чкадин иесивал ни ийида?

**Къарасу квахьна...**

«Пуд булахдилай» са виш метри винихъди гзаф булахар акахьна арадал атай т1ебиатди аламатдаказ теснифай женнетдин п1ип1 – зурба нишрав авахьзавай (ст1алвийри и чкадиз «Къарасу» лугьуда). Эвел и Къарасу гьасилзавай булахар хкатзавай чкадин кьилихъ Кьулан-Ст1алрин Калининский колхоздин маларин фермаяр кутуна. Гьелбетда, михьи булахрин хъвадай йицерик фитерин йатар какахь тавуна амукьнач. Гуьгъуьнай а булахар вири гунгара туна, Кьасумхуьрелай ц1ийи Дарк1ушрал агакьдалди райондин хуьрериз йатар тухвана. Идакди Къарасу ва адан къерехра авай ажаиб ва надир набататрин кулкусар кьурана, иниз къвезвай нуьк1вер, къушар квахьна. А булахрикай, гьелбетда, Кьасумхуьрелай Дарк1ушралди хуьрерин вири агьалийриз йатар хьана (анжах к1унт1арал алай пуд Ст1алриз ваъ). Эгер дуьз эгеч1найт1а, т1ебиатдин ихьтин гуьзел чка хуьзни жедай, адакай лазим къайдада хийир къачузни. Амма гьа герек береда я Ст1алрал, я районда гуьзелвилин къадир чидай руководителар хьанач.

**Меденият девиррин гарарив гун тийин...**

Совет гьукумат чк1идай йисара Агъа-Ст1алрин Терсепул дугуна авай К1еледин к1унт1 чк1урна, анаг бензозаправка эцигна (налугьуди, заправкаяр т1имил авай ва абур эцигдай мад чкаяр кьит тир!) Крадин кьведлагьай варар хьайи инал, к1унт1ал къеле хьанай, гьавиляй и чкадизни К1елед к1унт1 лугьузва. К1унт1нин к1ане багъда К1еледбулахни ава. К1еледин тарих Куьредин (Крадин, Терсепулдин) тарихдихъ галаз сигъ алакъада ава.

Патав гвай багълара К1аруяр (П1инийрин Суварар) тухудай. Гила лагьайт1а, жемятдин пай квай вакьфадин багълар амачирвиляй, п1инийрикай магьрум хьана, чи халкьдин рик1 алай К1аруни квахьна.

Шумуд йис я къешенг ранглу суваррикай сад тир Цуькверин Сувар тухун тийиз. Лезги халкьдин лап кьилин суваррикай тир Яран Суварни лазим къайдада ва гурлувилелди хъийизмач. Яран Суварин адетар арадиз хкун, абурал амал авун чи милли меденият хуьн паталди зурба къуват я эхир. Куьне садра фикир це, дуьнйадин гьи пип1е ават1ани, вири лезгийри садхьиз, Яран Сувар хуш кьабулун паталди са гьафте амаз (саки 15 мартдилай 4 апрелдалди), цамарихъ яру гъалар кут1унзава. 21- мартдин негъениз Яран Суварик ц1аяралди, лаванралди, барбийралди зур кутазва. Суварин йикъара яран хуьрекар (т1ач, семен, гит1, ангула, сав, мехк1уьт, нат1уфа, хъчад афарар, цик1енар, ч1иргъинар, хъикьифар ва мсб.) гьазурзава. Зарафатдин манияр, ч1алар лугьуз, «ну-нуяр» ийиз, к1валба-к1вал къекъвезвай «ц1егьериз», къабачийриз яран паяр гузва. Яраз к1анибуру (ярди ярдиз) чпи чпиз яран гъверер – яргъверар ва к1анивилин маса лишанар пишкешзава (Святой Валентинан сувар, «валентинкаяр» пайда жедалди агъзур йисарин вилик лезгийрихъ авай адет!)

Яран йикъара цамунихъ яру гъал галай кас гьина акурт1ани, гьасятда ам лезги тирди чир жедай. Гьавиляй Яран Суварин йугъ – 22 март Виридуьнйадин лезгийрин садвилин йугъ язни кьабулун лазим я.

**Къацу женнет – Кпулйатар...**

Кьулан-Ст1алрин дугуна авай «Кпулйад» т1вар алай чка течир кас Лезгистанда бажагьат ава жеди. Иниз, дегьзаманрилай эгеч1на, чпин к1арабрин йуьзуьрар, кпулар сагъар хъийиз инсанар къвез хьайиди я.

Т1ебиатди инаг махарик квай хьтин женнетдин гуьзел къацу п1ип1 яратмишнава. Чпин яшар агъзур йисарилай пара тир къадим тарарин къалин гап1алди инсанар паталди гатун зегьем йукъузни и чиг серинрик къеврягъвал, чандиз кфетлу гатфарин хьтин гьава хуьзва. Мелгьемдин т1ям авай къайи михьи булахрин шур-шурди ва Семен къубудин йатари, шагьвардив къугъвазвай пешери ва гьар жуьре нуьк1вери теснифзавай авазрин симфония хуп1 гуьзелди жеда! Ада чандик лувар кутада, дуьнйадин вири заланвилер рик1елай алудиз тада.

Халкьдин арада Кпулйатар михьи чка хьиз, п1ир хьизни машгьур я. И чкадин т1ебиат – булахар, тарар, кул-кусар, векьер-кьалар михьибур, пакбур яз гьисабзава. Папари, сусари, рушари и пак т1ебиатдивай, Т1ебиатдин гъуц Тавардивай чпин сирлу мурадар т1алабиз, тарарикай, валарикай гьар жуьредин пекер, гъалар, ц1ирхер, птикар куьрсарда. Аялар тежезвай сусари – аялар хьун, гъуьлуьз тефей рушари – чпин кьисметар бахтлу хьун, са гафуналди, гьарда вичин рик1е авай хъсан мурадар кьилиз акъатун т1алабда.

И булахрин йатарик купулар сагъар хъийидай дарманар квайди лап куьгьне девиррилай малум я. Са шумуд йикъан суьрсетни гваз иниз хзанралди инсанар къведай. Гьатта кудай к1арасарни гваз жедай, и михьи чкадай хел-пут ат1ун тавун паталди. Хуьрекар т1уьрла амукьаяр к1ват1на хутахдай, т1ебиатдиз хасаратвал ийидачир.

Еке биц1илра йатар чими ийиз к1арасин ва къванцин леквера цадай ва а йице начагъбур гьахьдай. Хъуьч1ерикай кьуна гъайибур, и йатарикай себеб жез, элкъвена чпин к1вачералди хъфидай.

Гьак1 хьайила, ихьтин михьи чкаяр чиркинарун, инаг ичкияр хъун еке гунагь яз гьисабзава. И ва ихьтин маса гуьзел пип1ер кьилдин са касдин хсусият ваъ, гьамиша вири жемятдин пай квай чкаяр – вакьфаяр хьайиди я. Гьелбетда, эхиримжи йисара Кпулйатарин вахфада пайда жезвай гьар жуьредин кафейри т1ебиат хуьнуьз неинки кьец1 тагун, гьатта ихьтин женнетдин пип1ер хуьник чпин пайни кутун лазим я. Тарар, кулкусар ат1уз тун тавун, ишлемишнавай амукьайринни гьашемрин хъуьртер кутун тавун...

Вири жемятди, талукь идарайри рик1ени, мецени са гаф аваз, жуван халкьдин гуьзел маканар хуьн лазим я. Абуру чунни хуьда. Инсанар яз. Халкь яз. Миллет яз.

2000.

**халкьдин азадвилин пайдах, руьгьдин пак гуьзгуь**

*«Асайишдик квай халкьди бахтавар уьмуьрдикай манияр теснифда. Азиятдик квай халкьдин манийра дердер-гъамар жеда, ада вич азаддай къагриманрикайни кьегьалрикай хияларда». –* Зиаф Иварук.

*Лекьерин чилел фад-фад кьил-тум авачир кьван ягъийри вегьез хьана. Садхьана лекьерин тайифаяр, гъана абуру гьар сада са къванцин кк1ал – чилерилай цавариз «Къав кьаз» дагълар хкаж хьана.*

*Кутуна лекьери чилик гьарда са цил – багъларни пак рукар, тамар хкаж хьана.*

*Йад гана Гъуцаркурдал абуру чпин турариз – Алпан гъуцран ц1ай къугъваз абурун турар хкаж хьана.*

*Шуткьунна лекьери женгерилай кьулукъ перемар – гьекьер, ивияр авахьна вац1ар хкаж хьана.*

*Вац1ар какахьна – Кас гьуьлуьн йатар хкаж хьана…*

*Гьа ч1авалай лекьерик мидяйрин т1ем акатиз хьанач: абуруз гьамиша Хайи Чили ва Алпандин ц1у къуватар гузва.*

Лезги тарихдиз вил вегьейла, малум жезва хьи, чи чилерал дат1ана чара халкьари гьужумар ийиз хьана. Лезги тайифайрин эсилар ант1ик1 ва мадни дегь девирра Виликвай Азиядин са гзаф халкьарихъ галаз (шумеррихъ, къадим йегъипатанбурухъ /египетвийрихъ, масапатанбурухъ /месопотамвийрихъ, хатрихъни хурритрихъ, къадим грекрихъни вавилонвийрихъ…) жуьрба-жуьр алакъайра хьана. И чилерал кьил хвейи халкьарихъ ва тайифайрихъ ч1аларин, културрин, адетрин мукьвавал авай. Къадим Востокдин тарихдай зурба пешекар И.М.Дьяконова абуруз санал «алородияр» лугьун теклифзава (и гаф эвел Геродоталай атана – Къавкъаздилай Средиземни гьуьлелди ва Виликвай Азиядин халкьар).

Ц1ийи девир алукьдалди (инлай мад: ц1.д.а.) V – II агъзурлагьай йисара Ван, Урмия, Гелама вирерин сергьятра Урарту гьукумат к1вачел акьалтна (гекъиг: Урарин т1ул; Арарат дагъдин т1варни и т1варц1елай я). Миттанри (мидяйри) и гьукумат 590– йисуз (ц1.д.а.) к1удайлани урарт халкьар Ван – Урмия ц1арц1елай саки Кефер Къавкъаздалди чеб алай чилерал аламукьна. Алпанрин (лезги халкьарин) саки 30-дахъ агакьна сихилар Ван, Урмия, Гелама вирерин сергьятрилай, гилан Эрменистандин вири чилер, Къарабагъдин вири чилер (Куьрдинни Арасдин ара), гилан Азербажандин вири чилер, регъпатан Гуржистандин чилер – вири галаз, таъ Ч1улада (Дербентда) акьадалди лефпатан Дагъустандин чилералди, аламай. А тайифайри ц1ийи чилерал, ина виликдайни авай чпиз мукьва миллетрихъ галаз санал, VI асирдилай (ц1.д.а.) Алпан гьукумат арадал гъана. И тайифайрикай ванринни асрин сихилар тахминан V – IV асирра (ц1.д.а.) Каспи гьуьлуьн регъпатан къерехдиз куьч хьана, инаг ц1ийи гьукумат кутуна. Гуьгъуьнай асрин ва ванрин шарр Одина и чкадал са пай халкьдихъ галаз вичин стха Вили туна. Вич лагьайт1а, муькуь паюнин кьиле аваз кефердихъди фена, Скандинавиядиз, Исландиядиз акъатна. Ина яшайишдин ва културадин рекьяй лап кьулухъ галамай чкадин халкьари, ракьун парталди ва яракьри ракъинал ц1ар-ц1ар гузвай кьаркьалар акурла, абур аллагьрай кьуна. (Килиг: скандинаврин эпос «Ч1ехи Эдда»). Скандинав эпосда Къавкъаздиз, иллаки лезгийриз, мукьва тир гзаф гафар гьалтзава: Ве, Вили, Один – т1варар, валгалла (женгера телеф хьайи кьегьалрин руьгьер хъфидай чка – «Ваалан к1вал»), Норвегия (нур вегьей «излучающие свет»), Исландия гьукуматдин т1вар (ас ленд «асрин чил»), викингар (вик1егьбур)… Белки, гьавиляй бязи алимри Скандинав халкьарин милли дувулар Виликвай Азиядихъ ва Къавкъаздихъ галаз галк1анва лугьузва. «Ра» т1вар алай дегда аваз дуьнйадилай ц1ар илит1ай машгьур сиягьатчи Тур Хейердални и зендинин терефдар тир.

Нерен К1еледилай ва Ч1уладин цлалай (гилан Дербендал мадни Вар, Квевар, Цал т1варарни хьана) Арас вац1алди ва Ван – Урмия ц1арц1елди чилерал эк1ягъ хьайи Алпан гьукуматда «лекьер» т1вар алай халкьдиз (гилан лезгийриз) мукьва 30-дахъ агакьна тайифаяр яшамиш жезвай. И тайифайри санал, гьабурукай яз, лезгийрини руьгьдин ва имаратрин кьет1ен девлетлу култура арадал гъана. Куьрелди лагьайт1а, I асирда, яъни 43 – йисуз, хашпара дин кьабулун, III-IV асирра алпан гьарфарин к1ел-кхьин хьун, литература арадал гъун (VII асирда Давдакь Карталан шиирар, Моисей Дасхуьруьнвидин «Алпанрин тарих», XII асирда Михьит1вар Хашан «Къанунар», Низамидин, Хаканидин, Месхетидин, Кра Меликан шиирар ва мсб), хашпара киш (ибадатдин дарамат) Гандзасар ва Бакуда «Лезги миск1ин», вишералди манияр, махар, кьисаяр, риваятар гьа дережайрикай я. Ибурукайни лезги халкьдал дегь девирдилай агакьнавай виридалайни зурба руьгьдин имарат Шарвилидикай кьегьалвилин эпос я.

Гьар са халкьдихъ вичин руьгьдин лишанар жеривал, «Шарвили» эпос лезги халкьдин руьгьдин арш, тарихдин диб, културадин девлет, ч1алан къуват, кьат1унрин дерин къалурзавай кесерлу ярж я. Гьелбетда, лезги халкьдин кьет1ен зурба яржарик Гъуцаркур (Шалбуздагъ) ва Шарркур (Шагьдагъ) ва мадни лишанар акатзава.

Лезгийрин тарих ахтармишайла ва «Шарвили» эпосда вакъиаяр кьиле физвай вахт ат1умайла, ихьтин къейд ийиз жеда: Шарвилидикай кьисаяр халкьдин арада тахминан чи ара (девир) алукьдалди VI- асирдилай тесниф жезва. Им Алпан гъуцраз ибадат ийизвай, ч1алариз ва културадиз мукьва халкьари Алпан гьукумат расзавай ч1ав хьана. И стха халкьарик гел, арс, циц1ек, ути, мик1, ц1ах, эр (ар /гьер), гарг-эр, к1ук1-эр, эч1-эр, кард, кас, лаз, к1ах, эрет1, гъап (хапут), рут, фригъ, фий, тапас, хьил, гил, гел, лик1, лекь, кур, хен, хъмил, йарчиб, йархул ва са гзаф маса тайифаяр акатзава. Ван ва ас тайифаяр, и парт1дикай хкеч1на, кефпатахъди куьч хьана (кефпатан мурк1арин гьуьлериз финиф «Шарвили» эпосдани къейднава).

Аквадай гьалда, икьван пара (саки 30-далай артух) тайифаяр санал к1ват1ун, бубалух теснифун, жуван чил ва гьукумат сан-гьисаб авачир кьадар мидяйрикай хуьн ва идара авун регьят кар тушир. Вичелай ихьтин зурба крар алакьай кас а девирда хьайиди – и кардал шак гъиз жедач. Аквадай гьалдай, баркаллу кьегьалдин т1вар Вили хьана, шарр-Вили, яъни пачагь Вили. Шарр-Вилиди халкьдин ва гьукуматдин т1ал алай месэлаяр гьялна: стха тайифаярни абурун чилер санал агудна, Алпанрин К1вал – Алпан гьукумат тешкилна ва ам душманрикай хвена.

Тарихда гьакъикъатда хьайи а кьегьалдикай халкьди махар, кьисаяр, риваятар, манияр туьк1уьриз хьана. Абурукайни тамам са эпос арадал атана. Гьа ик1, а кьегьал шарр-Вили махарин къагьриман Шарвилидиз элкъвена.

Амма «Шарвили» эпос гьак1ан кутугунрикай, махаркай арадал атай зат1 туш. Элди вичин мерд хцин къамат мадни ч1агуриз, рангар ягъиз алахънат1ани, а вакъиайрихъ гьар садахъ чпин тарих, диб-бине авазва.

Дуьнйада чпихъ къадим эпосар авай халкьарин кьадар лап т1имил я. Шумеррихъ – «Гильгамеш», индусрихъ – «Махабхарата» ва «Рамаяна», грекрихъ «Илиада» ва «Одиссея» (амни къадим грекринди я, гилан грекринди ваъ!), персерихъ – «Авеста», осетинрихъ – «Нартрикай риваятар», испанрихъ «Зи Сидакай мани», немсерихъ «Нибелунгрикай мани», французрихъ «Роландакай мани», скандинаврихъ «Гъвеч1и Эдда» ва «Ч1ехи Эдда», эрменийрихъ «Сасунви Давид», къиргъизрихъ – «Манас», къалмукьрихъ – «Жангар», прибалтрихъ «Лачплесис» ва «Калевала», славянрихъ «Игоран полкуникай гаф» ва мсб. Мягьтел жедай карни ам я хьи, «Шарвили» эпосдин вакъиаяр ибурукай къадим грекрин, скандинаврин эпосриз мукьва я (эрменийрин эпос арабар атай девирдихъ галаз алакъалу я).

Вичин къадимвал саки 2500 йисалай артух тир «Шарвили» эпосдин сагьиб лезги халкьни дегьзаманрин медени халкьарин арада эвел жергейра ава. «Шарвили» эпос анжах са лезгийрихъ хьуни (амай лезги тайифайрин културада ам тахьуни) а кар успатзава хьи, лезгияр вичиз мукьва тайифайрикай кьадардиз ва гуждиз виридалайни ч1ехиди хьана. Гьавиляй амай халкьар лезги халкьдин патав жем хьана.

Гьелбетда, халкьди Шарвилидикай кьисаяр гуьгъуьнин девиррани туьк1уьриз хьана. Са гьахьтин кьиса ахцягьвийрихъни ава. Са кас хьана пара къуватлу. Гьавиляй адаз вирида «Шарвили» лугьуз, адал «Шарвили» лак1аб акьалтна. Вац1ун и къерехдай муькуь къерехдиз хкадардай гьуьжетда к1вачерик харар вегьена ам душманри амалдивди к1уднай. И хаинвални пагьливандиз вичин ихтибарлуйри авуна лугьуда. Ахцягьа къедалдини гьа «Шарвилидин» к1валин цлар ама лугьуда. Ахцягьвийрихъ гьа «Шарвилидикай» гзаф кьисаяр, манияр ават1ани, халкьдин гьакъикъи эпос, гьелбетда, а «Шарвилидикай» туш.

Эпосдин кьегьал тир Шарвили (Шарр-Вили), винидихъ лагьайвал, Вили т1вар алай пачагь гьакъикъатда чи девир алукьдалди саки VI асирда хьана. Шарр-Вили вичин вик1егьвилелди, ватанпересвилелди, лекь тайифаяр ва абурун чилер агудуналди, хайи чил мидяйрикайни ягъийрикай хуьналди машгьур хьана. Шарвилиди вичин бубалухдин азадвал паталди мидяйрихъни парфянвийрихъ, исиррихъни (ассирийвийрихъ) скифрихъ галаз къизгъин женгер тухвана. Халкьди Шарвилидин баркаллу гьунаррикай манияр, риваятар туьк1уьрна.

Къенин йукъузни халкьдин мецера Шарвилидикай гьар жуьредин кьисаяр, риваятар сагъдиз ама. Гьавиляй «Шарвили» эпосдин са шумуд вариантни малум я. Шарвилидикай фольклордин материалар Абужафер Мамедова, Агъалар Гьажиева, Забит Ризванова, Байрам Салимова, Искендер Къазиева, Айбике Ганиевади ва масадбуру к1ват1на (алай вахтунда гзаф материалар ДНЦ-дин архивда ава).

Шарвилин суйда лезги халкьди хкягъиз-хкягъиз вичин лап хъсан, сечме милли къилихар ва хесетар, руьгьдинни намусдин кьакьан дережаяр тунва: ватандин ва элдин азадвал хуьдай кьегьал, дердер кьезилардай ва рик1ин мурадар кьилиз акъуддай мерд хва, четин йикъан эвердин гьай ва медед… Гьа ик1, къвез-къвез Шарр-Вилидин къамат ва адан баркаллу гьунарар халкьдин меце «Шарвили» эпосдиз элкъвена.

«Шарвили» эпос – им лезги халкьди вичин къагьриман хцикай туьк1уьрнавай женгинин мани, вичин пагьливан хциз хкажнавай лап зурба тимтал я. Дидейри чпин ругулриз Шарвилидикай лайлаяр ягъзава. Бубайри чпин эркек веледриз шарвилидин гьунаррикай кьисаяр ахъайзава: лезги балайрикай Шарвили хьтин кьегьал рухваяр хьун паталди; хайи чилни дидедч1ал, хайи тарихни меденият хвена чпин веледрал агакьарун паталди; веледрикай Шарвили хьтин кьегьалар хкудун паталди…

«Шарвили» эпос лезги халкьдин руьгьдин паспорт я. Шарвили лезги халкьдин азадвилин тарат1 ва руьгьдин пак гуьзгуь я. Эпосдин кьегьал тир Шарвилидикай чаз руьгьдин азадвилин, милли абурдин ва лайихлувилин чирагъ хьанва.

1989-йисуз общественный тешкилатрин арада сифтебурукай яз Дагъустанда тешкилай лезги културадин маканни Шарвилидин т1варц1ихъ галаз алакъалу я. «Шарвили» културадин маканди миллет паталди важиблу са гзаф мярекатар кьиле тухвана: «Лезгистан-Алупан» журнал (1990-1996), Магьачкъалада «Лезгистандин авазар» фестиваль (1991), Туьркияда авай лезги хуьрериз фин ва абурукай кхьена райиж авун (1992), Варшавада гьисаб т1имил тир халкьарин ихтиярриз талукь Регъпатан Европадин Форумда иштаракун – (1994), Дербен шегьерда ашукьрин фестивал тухун (2003) ва мсб.

2004 – йисуз културадин макан «Шарвили» Дагъустандин жемии ва мергьеметлувилин фондуниз элкъуьрна. 2000-йисалай гат1унна «Шарвили» фондуни гьар йисуз июлдин эхиримжи кишдиз Ахцягьа «Шарвили» эпосдин суварар тешкил авунин кардани иштаракзава.

Акьалзавай несил ватанпересвилин гьиссералди вердишарун паталди Шарвилидин къаматдин таъсир зурбади я. Вичин суйда лезги къилихдин лап хъсан терефар ц1ранвай Шарвилиди чаз хайи чил, халкь, ч1ал, тарих, култура к1анарзава, абурал дамах ийиз тазва. Шарвили чаз баркаллу крарин ва хъсан хесетрин даим ибрет я: маса халкьарин руьгьдин имаратризни гьуьрмет авунин, дуствилиз вафалу хьунин, гафунин к1евивал хуьнин, касперес хьунин, зегьметдихъай ва четинвилерихъай кат тавунин, керчеквилихъ ва адалатдихъ ялунин… Адан хесетар, чаз хьиз, къвезмай несилризни руьгьдин милливилин ва михьивилин таъсирлу чешне яз амукьда. Лезги халкь сагъзамай кьван.

«Шарвили» эпос лезгийрин ва лезги ч1алан хзандик квай вири халкьарин тарихдин ва културадин са ч1авузни туьхуьн тийир рагъ я. Ам чи ватандин ва гьак1ни виридуьнйадин цивилизациядин руьгьдин хазина, эменнагь я.

Лезги халкьдин хъсан адетрихъ ва («Эвел цан», «Яран сувар», «Цуькверин сувар», «П1инийрин сувар – К1ару», «Дул», «Авадан») суваррихъ галаз, чи халкьдин баркаллу рухва Имам Яралиеван теклифдалди ва гьар йисан куьмекдалди «Шарвили» эпосдин суварни тухузва. И сувар лезги халкьарин лап рик1 алай сувариз элкъвенва. Адет хьанвайвал, и суварик анжах баркаллу, мерд, къагьриман рухвайри кьил кутазва.

Шарвили гьамиша чахъ гала, ам чи арада къекъвезва. Кьилел бедбахтвал атай четин береда, К1елед-Хевел экъеч1на: «Шарвили! Шарвили! Шарвили!» – лагьана пудра эверун бес я: ам тадиз чи куьмекдиз атана акъатда. Амма, шукур Аллагьдиз, ахьтин четин бере чи кьилел татурай!

***Шарвилидикай мани***

*Душмандин кьил галудайди,*

*Лекьерин чил агудайди,*

*Пайдах виниз акъудайди,*

*Элдиз садхьухь лугьудайди*

*Шарвили я! Шарвили чи,*

*Акъудайди т1вар виниз чи!*

Припев:

*К1еледхевяй гьарагъ лугьуз,*

*Я, Шарвили, къарагъ! – лугьуз,*

*Ви залан тур синагъ! – лугьуз,*

*Атайла, эл уьзягъ! – лугьуз,*

*Чи Шарвили хкведа мад,*

*Чилел мани элкъведа мад.*

*Селдин хура акьадайди,*

*Вац1ал бандар храдайди,*

*Тик синерал къугъвадайди,*

*Т1ебиатдив рахадайди*

*Шарвили я! Шарвили чи,*

*Акъудайди т1вар виниз чи!*

*Чи Шарвили саламат я,*

*Зарба шив са аламат я,*

*Ч1ехи тур са къиямат я,*

*Элдин мани тамамат я:*

*Шарвили чи! Шарвили чи,*

*На акъудна т1вар виниз чи!*

*Лезги эллер, агата куьн,*

*Ахвара суст жемир секин,*

*Жуван чилел хьухь куьн эркин,*

*Мидяяриз гумир мумкин –*

*Веси я чаз Шарвилидин,*

*Даим вичин т1вар вине тир!*

(2000- йисан Шарвилидин сувариз гьазурай рахунрай).

**Яран сувар – ракъин сувар**

Лезги халкьдихъ, гьелбетда, милли суварар гзаф ава: «Цуькверин», «Цанин» (Эвелцан), «Кьуьгъверин» (Сифте ргал), П1инийрин (К1ару)… Амма виридалайни халкьдиз силлиди Яран сувар я (*йаран* кхьенайт1а, гена дуьз тир, вучиз лагьайт1а ик1 кхьини гафунин суй къалурзавай лишан ***й*** хуьзва; и лишандик «экв, яр, ярувал», «хьун, аваз хьун» манаяр ква).

Яр вичихъ гзаф манаяр авай гаф я. Лезги ч1ала и гафунихъ ихьтин манаяр ава: 1) яру тав; ярувал; 2) рагъ экъеч1дайла ва я рагъ ак1идайла цавун к1аниз ягъдай тав; 3) рагъ, ракъинин кьуьтхвер т1вар (йар – ра/й/); 4) иер, гуьрчег; иерди, гуьрчегди; 5) к1аниди, багьади, азизди; адахли; 6) лезги йикъарганда гатфарин варцарикай садан т1вар, (21 мартдилай 4 апрелдалди); 7) суварин йугъ; 8) расувал 9) йар алукьун (т1вет1велар куткун, ракъини кана яру хьун); 10) тарцин к1арасдин юкь; 11) яр, ярар йуьзуьр.

Яр гаф са бязи т1варарикни ква: итимрин (Яр, Ярмет, Ярали, Ярам, Ярем…); папарин (Ярруш, Ярселем, Яргъед, Ярцуьк, Яргъвер, Ярчиг…); хуьрерин (Яргун, Ярагъ…); халкьарин (ярхул (яхул), ярк1ар, ракъиниз кап1завайбур лагьай ч1ал жезва). Хважамжамдал мад са т1вар ала: Яргъируш (Яргъан руш), яъни «Ракъинин руш».

Яраб мад гьи ч1ала, лезги ч1ала хьиз, жуван кайванидин дидедиз «ярандиде» – «к1ани ярдин диде, к1анидан диде» лугьузват1а?! Им саки са гъезел я, манидин са ц1ар я! (Анжах, гьайиф хьи, вичиз ихьтин къешенг т1вар гайи езнедиз ярандидеди «йа, зине» (яъни «зи руш рекьяй акъудай фашал») лугьузва… Белки имни к1анивилин зарафатрай я жеди!)

Яру ранг лезгийрин рик1 алай ранг я. Лезги кьисайри лугьузвайвал, дуьнйа яру яцран крчарал ала. Гьавиляй яру яцразни еке гьуьрмет ава. Яру яц ракъинин ярж я («яц» гафуна «яр» гаф ава: *йац – йарц – йару ц1ай*). Яру яц ракъиниз къурбанд язни гудай. Къурбанддиз акъуднавай яцран гарданда яру кьилекай (келегъа), крчара яру еб твадай, тук1вадалди вилик ам пудра кишдилай (гъуцарк1валелай) элкъуьрдай, адан як вири хуьруьз барабардаказ пайдай.

Яру ранг уьмуьр тесниф хьунин, уьмуьр эркина хьунин лишан я. Яру ранг ивидин рангни я. Лезгиди ивидал кьин кьадай. Ивияр акадарна стхавал кьабулдай. Ивидалди лянет чуьхуьдай. Яру ранг берекатдин, гуьзелвилин ва мердвилин лишан я. Свасан кьилелай яру шал – дуьгуьр – вегьиник адан «гуьзелвилел берекат къуй», «кьил даим ракъиник хьуй!» лугьудай хьтин мана ква. Гъалиб хьана хтайдан ва я хъсан чав гваз хтайдан шивдин гарданда яру яйлух твадай. Лезги гамарин, гебейрин, кьаличайрин чешнейра яру рангар гзаф жеда. Дегь девиррин кьвет1ерин цларал ц1архнавай ч1угунарни яру рангаринбур я. Лезгийри Яран Сувар алукьдалди сад-кьве гьафте амаз гъилерин цамарихъ яру гъалар (ярудакайни лацудакай звер ганвай гъалар) акалда.

Яр алукьдалди вилик «яран кьалар» к1ват1дай. Яран (21 мартдин) йифен негъениз кьаларин тп1ихар къаварал акъуддай ва абур ирид чкадал пайна гьазурдай. Къавал ирид лаванни эцигдай. Йифиз вири хуьруь чпин лаванриз, кьалариз ц1аяр ягъдай. Ц1аяр гьак1ни куьчейра, гьаятра, варарал, майданрал ийидай. Йифиз къапар гатадай, къумпараяр, тфенгар ягъдай, гьар жуьредин ванер акъуддай. Ардавулар, малкамутар, къаракъулахар, гигияр – са гафуналди вири ч1уру, канда руьгьер, жинерар, шайт1анар къурвахарун ва хуьряй чукурун паталди. Гадайри ва рушари манияр ягъиз ц1аярилай хкадарда, кьуьлерда. Кьуьзуьбурун лугьунралди, ирид ц1аярилай хкадарайла беден ва руьгь вири заланвилерикай михьи хъижезва.

Пакад йукъуз жегьил гадайрин к1ерет1ар хуьре къекъведай. Гьар са к1ерет1дихъ Ц1егь, вирнечи (балабанчи), далдамчи, паяр к1ват1завайди (чанта, гьебеяр гвайди), сад-кьвед кьуьлердайбур ва манияр ягъдайбур жедай. Абуру, к1валба к1вал къекъвез, яран паяр т1алабдай: *«Нуну, нуну – яран пай!».* Эгер к1вал-гьаят къайдасуз ва я чиркин яз хьайит1а, абуру к1валин кайванийрикай рахшандар, ягьанатар ийидай, абуруз тегьнеяр ягъдай: *К1валин гьаят вуч «михьида», кайванидиз хуп1 муьк1уьда! Гьашемар мус кудат1а? Вуч паяр чаз гудат1а?!* Эгер гьаятда ва варцел михьивал аваз хьайит1а, ц1егьре кайванидин тарифардай: *Ина михьи, мублагь я, Илифизни темягь я! Хазан ац1ай къул хьурай, Берекатар бул хьурай!*

Гьелбетда ц1егьрен ягьанатрикайни тарифрикай садни инжикли жедачир; абур зарафатар, айгьамар тирди виридаз чизвай. Адалайни гъейри, Ц1егьре вичин гафар, жавабар гьасятда гъилегъилаваз хуралай туьк1уьрна к1анзавай, чебни кутугай гафар, саданни кефи тахадай гафар. Имни са акьван регьят кар тушир. Гьавиляй Ц1егьни (са хуьрера адаз Кваса, Сик1 лугьуда) никай хьайит1ани жедачир. Ц1егьвал кьиле тухуз жедай алакьунар авай ксариз хуьре ч1ехи гьуьрмет жедай. Гьар са к1валяй, нихъ вуч ават1а, паяр акъуддай: вирер, кьурай чумаларни къукъваяр, к1ерецарни шуьмягъар, какаяр, кáлар, сав…

Яран Сувариз кьет1ен жуьредин хуьрекар гьазурдай: т1ач, семéна чрай ва я ргай буран, чуьк, дангу, гит1, исит1а, чул, мехк1уьт, нут1уфа, ч1ахар аш, ч1ахар афарар, дуьгуьд афарар, гуьнгерар, къене маса зат1ар (хъчар, шур, картуф, буран) авай афáрар, шткарар, цик1ен, гузан, баклук, алуга ва мсб. Яран Сувар («Ракъинин Сувар») чал дегь девиррин деринрай агакьнавай сувар я. Ам йугъни йиф барабар жезвай гатфарин йикъал - 21 мартдал (21-далай 22-дал эляч1завай йифел) раст жезва. Яран сувар уьмуьр к1вачел ахкьалтунин, ц1ийи хъхьунин, эрел атунин, хийирди шийир к1удунин, чимивили къайивал, экуьвили мич1ивал, сагъвили желкьенвал к1аник кутунин, уьмуьрди ажал к1удунин лишан я. Лезги яран суварниперсерин Навруз-байрам (фарсдалди «ц1ийи йугъ») какадарун эсиллагь дуьз туш.

Яран варз 14 йикъакай ибарат я, ва ам 4 апрелдалди давам жезва. И йикъара жемят гатфар къаршиламишиз гьазур жеда. Сада садаз куьмекар гуз «мелер» кутада, гатфарин майишатдин квалахриз гьазурвал аквада, алатар къайдадиз хкида. Беден ва руьгь хъуьт1уьн мекьерикайни, заланвилерикай азадна къайдадиз хкида, т1ебиатдихъ галаз пайгарвилин куьпда твада.

Тарихда са шумуд дин кьабулнат1ани (гъуцарин, хач, ислам), лезгийрин руьгьда гъуцарихъди майилар ама. (И кар Етим Эминан шииррайни аквазва). Са диндивайни гъуцар, п1ирер, мелер, суварар терг ийиз хьанач. Чна гилани гъуцариз ялвар ийизва, абурувай т1алабзава.Ракъинин гъуцравай (Ра, Атар) эквни чимивал, Ц1ун гъуц Алпандивай чи къула ц1ай хуьн, архаяр хуьн, Менавайни Вацравай инсан умуддикайни муьгьуьббатдикай магьрум тавун, Йицерин гъуц Тавардивай инсандиз, чан алай гьар са гьайвандизни гьашаратдиз, т1ебиатдиз уьмуьрдин мелгьем тир кьеж кьегьят тавун, Чилин гъуц Генавай – чи зегьмет вичин берекатдикайни ризкьидикай хкуд тавун, Т1ебиатдин гъуц Панавай – инсандин сихил тергдай мусиббатрикай хуьн... Лезгийрин Гъуцарин алемда са шумуд ц1уд т1варар ава.

Яран вацра мукьва-кьилийрал, ярар дустарал кьил ч1угваз фида, абуруз яран паяр тухуда, яран суварар тебрикда: *Квез Яран суваркай хьурай! К1вал ракъарив, берекатрив ац1урай! Иесийри шадвилелди мугьманар кьабулда: Куьн атурай, рагъ атурай! Ширин чанар сагъ атурай! Гьар са кикел берекатрин дагъ атурай!*

Жегьил гадайрини рушари чпи чпиз «ярар» багъишда. Рушари – яру гъаларикай хранвай биц1и цуьквер, гадайри – ирид гъалуникай хранвай биц1и киф (4 тах яру, 2 тах лацу, са тах ч1улав). К1анибуру багъишай «ярар» – муьгьуьббатдин лишанар санжахдик акална хурудал алк1урда. Яр алатайлани абур к1анивилин птикар хьиз хуьда. Лезгийри яраз сусак лишан кутун, хийирдин кардик кьил кутун, мехъерар авун хъсан яз гьисабда. Яраз авур мехъерин суфрадал ирид лампа (виликдай –шем, ч1икь, ц1урц1аж…) куьк1уьрда. Сусан кьилел яру дуьгуьр вегьинни свас к1вализ берекат, экв гваз къвезвай ракъиниз тешпигь авунин лишан я.

Къавкъаздин халкьарикай Яран сувар и жуьреда анжах лезги ч1алан хазандик акатзавай тайифайри тухуда. Дагъустандин халкьарикай и суварин амукьаяр яхулрихъни ама. Йифенни йикъан кьил кьилел хквезвай гатфарин суварар молдаванрихъ (мерцишор) ва славян халкьарихъни ава (колядкаяр; болгаррини гъилин цамарихъ яру гъалар акалда).

Яран сувар лезги халкьдин виридалайни зурба милли сувар я. Гьавиляй зи фикирдалди, и сувар гьар йисуз хъсан сценарияр кхьена, лап кутугай къайдада, вини дережада аваз тухун лазим я. Хуьрера, районра, шегьерра, гьар са хазанда.

22 март виридуьнйадин лезгийрин йугъ яз хкягъун хъсан лишан жедай.

1985.

**Дагъустандин телекомпания (РГВК)**

**лезгидалди рахазва**

*Чаз малум тирвал, 2003-йисалай чи республикада ц1ийи телевидение – «Дагъустан» РГВК (республиканская государственная вещательная кампания) ачухнава. И телекампанида Дагъустандин халкьарин ч1аларалди передачаяр гузвай милли редакцияни кардик кутунва. Лезги ч1алалди гузвай передачайрин редактор шаир Фейзудин Нагъиев я. Къе чи мухбирди адахъ галаз суьгьбет тухузва.*

**М.:** Фейзудин Рамазанович, эвелни-эвел квез ц1ийи къуллугъ мубаракрай! Чи халкь паталди маракьлу передачаяр гьазуруна квехъ еке агалкьунар хьурай! За квевай чи к1елзавайбуруз ц1ийи телевидениедикай кьве гаф лугьун т1алабзава.

**Ф.Н.:** Аллагьрази хьурай квелай! Мубарак чи вири жемятдиз авун гена кутугнава: куьз лагьайт1а, гьар гьафтеда телевизордай дидед ч1алан ван атун, жуван миллетдин лайихлу векилрихъ галаз гуьруьш жедай мумкинвал хьун, гьелбетда, шад жедай к1валах я. И тежриба лезгийрин (гьелбетда, дагъустандин маса миллетринни) тарихда садлагьай сеферда жезвайди я.

Ц1ийи телекампания арадал атунин эвелимжи себеб чахъ икьван ч1авалди хьайи ГТРК-ди Дагъустандин халкьарин милли культурадиз, ч1алаз, яшайишдин ва уьмуьрдин са гзаф къайгъуйризни месэлайриз фикир гуз амукь тавун хьана. Гьелбетда, ц1ийи телекампания арадал гъун ва ам арадиз акъудун регьят кар туш. И рекье гьам пулунин зурба такьатар, гьам гьазур пешекарар герек жезва. Гьавиляй РГВК-дин сифте камар четинбур ят1ани, кампания виликди физва. Гьафтеда садра телеэфирдай лезги, табасаран, къумукь, дарги, авар ч1аларалди милли гунугар (лезгидалди им передача лагьай ч1ал я) гузва.

**М.:** Передача гафунин заминда ишлемишзавай *гунуг* – им куьне гъанвай ц1ийи гаф яни?

**Ф.Н.:** Лугьун хьи, гунуг за гъанвай гаф туш, ам лезги ч1ала фадлай авай гаф я. Анжах за ам вичин тайин манада, урус гаф тир передачадин эвезда, кардик кухтазва.

**М.:** Куь передачаяр (чи газетди и гаф ишлемишзава), куьне лугьузвайвал, гунугар квекай ибарат жезва? Адан эвел кьиляй тикрар жезвай куь шиирдин ц1арара инсандикай ва девирдикай ик1 лугьузва:

*Инсан ва девир, девир ва инсан,*

*Сад садаз къарши, сад садаз масан.*

*Эй, девир – кьисмет, эй, девир – кьадар,*

*Анжах инсанди эцигда вал т1вар!*

**Ф.Н.:** Эхь, квез чидайвал, чна гунугдиз «Инсан ва девир» кьил гьавая ганвач. Чна хкягънавай терефдикайни, гьелбетда, и т1варц1и вичи лугьузва. Чи гунугар инсандикай ва девирдикай я, яъни чи тематика гегьенш я.

**М.:** Фейзудин Рамазанович, чи халкьдиз куьн шаир яз чида. Телевиденида к1валахди яратмишунриз кьец1 гузвачни?

**Ф.Н.:** Гьелбетда, телевиденидин к1валахни яратмишунрихъ галаз алакъа авай кар я. Амма и карди жуван хсуси кхьинрин вахтни гзаф къакъудзава. Вахт вич гьамиша кьит зат1 я эхир! Амма зи ракъалда (суткада) 25 сят ава.

**М.:** Куь гунугар шегьерра, хуьрера кьаз жезвани?

**Ф.Н.:** РГВК-диз вичин хсуси канал ава. Милли ч1аларалди гузвай гунугар эфирдиз гьафтеда са гъилера акъатзава. Абуруз негъенин сятдин ругудалай гуьгъуьниз килигиз жеда.

Спутникрихъ галаз алакъа авай антенна эцигуникди РГВК-дин канал кьунин сергьятар гегьенш хьанва. Гила чкайрал сигнал кьадай ретрансляторар эцигун пландик ква, а ч1авуз милли передачаяр Дагъустандин ва Азербажандин вири хуьрерай кьаз жеда.

**М.:** Куьн к1валахда гьихьтин четинвилерал гьалтзава? Куьне телепередачаяр гьик1 гьазурзава?

**Ф.Н.:** Телевиденидай гунугар гьазурунин карда четивилерикай рахайт1а, садлагьайди, чи халкь Магьачкъаладивай 200 километридилай артух яргъа ава. Гьар кткана командировкайриз физ-хкведай мумкинвални чахъ гьелелиг авач. Кьериз-ц1аруз гузвай командировкайриз чара ийизвайдини сад-кьве йугъ я. Кьве йикъан къене (атана хъфидай йикъарни кваз) шумуд передача лентиниз къачурай! Гьавиляй чи къекъуьнар элкъвез-хквез гьа и меркездин дегьелрай акъатзавач. Сифте варцара гьар гьафтедин милли гунугар са гъилера зур сятинин вахтунда тухузвай. Гила, гьайиф хьи, и вахтни 25 декьикьадал хканва.

Мадни са четинвал: чакай са гзафбурувай михьидаказ жуван дидед ч1алалди рахаз жезвач. Рахунрик алазни-алачиз урус, азербажан гафар гзаф кутазва.

**М.:** Чкадин телестудийрихъ, телеканалрихъ галаз куь гьихьтин алакъада ава?

**Ф.Н.:** Гьайиф хьи, гьелелиг чи арада са алакъани авач. Им са кьадар мумкинвилерилай аслу кар я. Эгер чкадин телестудийривай чи, чавайни гьабурун зат1арикай менфят къачуз алакьнайт1а, гена хъсан жедай.

**М.:** Телевиденида к1валахун паталди гьихьтин алакьунар герек я?

**Ф.Н.:** Чаз аквазвайвал, телевиденида ва я сегьнеда к1валахзавайбур мешребар алай, михьи ч1алалди, мез галк1ун тавуна рахадай, гзаф рекьерай гьар жуьредин чирвилер авай ксар я. Яъни ихьтин кас вич халис артист хьун герек я. Амма тамам пешекарар жагъурун, гьелбетда, регьят кар туш, вични милли телевиденидиз. Вири алакьунрикай рахайт1а, зун и пешедиз эсиллагь кутугай кандидатура туш. Гаф кватай чкадал заз лугьуз к1анзава: эгер рик1е къаст авай ва алакьунар авай жегьилар ават1а, буюр РГВК-диз ша.

2003.

**Кьилер**

Лезги халкьдивай зи т1алабун

Лезги халкьдин гьерекатдин «Садвал» Пак везифа

Вилик бармак эцигна авур фикирар

Лезги гьерекатдин тарихдай

Дуьнйадин гьалар ва лезги халкьдин месэлаяр

Женг ч1угу – азадни жеда

Жуван вац1 жува яц1у ая!

Лезги Милли Советдикай кьве гаф

Лезги намус ва са къалиян тенбек

«Садвал» гьерекатдин IV – съезддал кьве гаф

Лезгидин Пак Кьин

Дербентдин округ хьун лезгияр паталди важиблу я

Руьгьдал чан гъизвай эменнияр

Халкьдикай миллет ийизвай зурба къуват

К1арасдин тум хьаначирт1а…

Чи инсанрин ва чкайрин т1варар

# Чи руьгьдин булахар

Т1ебиат хуьн, т1ебиатди чунни хуьда

Халкьдин азадвилин пайдах, руьгьдин пак гуьзгуь

Яран сувар – ракъин сувар

Дагъустандин телекомпания (РГВК) лезгидалди рахазва

**Фейзудин Рамазанович Нагъиев**

**Садвал рик1еваз**

**(С идеей единства в душе)**

Редакция и корректура: Ренат Нагиев,

 Л.Оруджева

*Текст набран на компьютерной базе Общественного Института гуманитарных исследований (ОИГИ)*

Сдано в набор 18.11.2003. Подписано в печать 15.12.2003.

Бумага офсетная. Печать офсетная. Формат 60х801/16.

Гарнитура «Times New Roman».

Усл.п.л. – 6, 2. Уч.-изд.л. – 5,8. Тираж 1500 экз. Заказ – 30/004.

Отпечатано в ООО «Деловой мир», Махачкала, ул.Коркмасова, 35 а

1. Лезги газетдиз гайи и макъаладихъ галай хуьрерин т1варар авай жуьре ва дегишарун паталди теклифзавай жуьре инал хкуднава *(Ред.).* [↑](#footnote-ref-1)